

VLADA REPUBLIKE HRVATSKE

Zagreb, 23. lipnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Izvješće o radu policije u 2020. godini |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr



**REPUBLIKA HRVATSKA**

**MINISTARSTVO UNUTARNJIH POSLOVA**

**RAVNATELJSTVO POLICIJE**

**I Z V J E Š Ć E**

**O RADU POLICIJE**

**U 2020. GODINI**

**Zagreb, lipanj 2021.**

**PREDGOVOR GLAVNOG RAVNATELJA POLICIJE**



Unatoč globalnoj pandemiji COVID-19, Ravnateljstvo policije u 2020. godini, uloživši značajne napore, nastavilo je sustavno razvijati i unaprjeđivati vlastite kapacitete s ciljem što učinkovitije prevencije i suzbijanja svih pojavnih oblika kriminaliteta te pružanja osjećaja sigurnosti građanima.

Sada kada je godina iza nas, nedvojbeno možemo zaključiti da su sveukupno poduzete protuepidemijske mjere utjecale i na strukturu kriminaliteta, posebice u odnosu na djelovanje organiziranih kriminalnih skupina, o čemu će biti više govora u ovom Izvješću.

Iako smo u 2020. godini svoje operativne snage, na svim razinama, značajno usmjerili na provođenje i nadzor mjera donesenih od strane Stožera civilne zaštite Republike Hrvatske, ipak smo uspjeli provesti detaljnu analizu radnih procesa te izraditi novu projekciju funkcionalne reorganizacije policijskog sustava koja će uslijediti tijekom 2021. godine.

Sigurnosne izazove koje je donijela 2020. godina nismo dočekali nespremni, policija je svojim proaktivnim djelovanjem pružila adekvatne odgovore te održala povoljno stanje javnog reda i mira kao i stanje kriminaliteta u realnim i prihvatljivim okvirima.

U poglavljima pred nama bit će više govora o tome kako su pandemijske mjere suzbijanja širenja COVID-a 19 pojedinačno utjecale na različite vidove kriminaliteta, uz naglasak da je policija itekako „iskoristila“ pojedina stanja smanjenog kretanja ljudi te se posvetila složenijim i dugotrajnijim kriminalističkim istraživanjima.

U ovim posebnim okolnostima, ohrabruje nastavak snažne međunarodne policijske suradnje te u tom smislu policija Republike Hrvatske postaje prepoznatljiv, prihvaćen i pouzdan partner zajedničkog sigurnosnog sustava. Naime, i tijekom predsjedavanja Republike Hrvatske Vijećem EU, sve aktivnosti koje su se odnosile na policijski djelokrug rada obavljene su u potpunosti i besprijekorno.

Tijekom 2020. godine, s većim ili manjim intenzitetom, nastavio se pojačani pritisak nezakonitih migracija na državnu granicu Republike Hrvatske odnosno na vanjsku granicu Europske unije. Koordiniranim, usmjerenim i pojačanim djelovanjem policijskih snaga uz primjenu suvremene tehničke opreme i sredstava, uspješno smo štitili granice Republike Hrvatske i Europske unije, uz maksimalno poštivanje ljudskih prava u skladu s glavnim političkim načelima Europske unije: solidarnosti, humanosti i sigurnosti.

U području suzbijanja kriminaliteta proveli smo više različitih aktivnosti usmjerenih na suzbijanje kaznenih djela počinjenih u sastavu zločinačkih udruženja, posebice kod krijumčarenja osoba te kriminaliteta droga, ali i otkrivanja gospodarskog kriminaliteta i korupcije, a što nam je strateški cilj i u narednom razdoblju.

Godina 2020. bila je i završna godina petog Nacionalnog programa sigurnosti cestovnog prometa Republike Hrvatske te je pred nama šesti ciklus za razdoblje od 2021. do 2030. godine. Ulaganja koja smo u tom smislu učinili za cjelokupnu sigurnost cestovnog prometa, preventivne kampanje koje smo proveli, pokazale su rezultate te smo godinu završili s najmanjim brojem poginulih u zadnjih 20 godina, kao i sa značajnim padom broja ozlijeđenih u prometu.

Također, možemo zaključiti da je u suradnji s policijskim organizacijama drugih zemalja i drugim partnerima uspješno proveden međunarodni projekt „Sigurna turistička sezona“.

Svjesni smo potrebe snažnog djelovanja u društvu te smo velike napore uložili u provedbu različitih preventivnih projekata. Međutim, i nadalje naglašavamo kako suzbijanje negativnih ponašanja i njihova prevencija nikako nije isključiva obveza policije, a dugoročan kvalitetan rezultat može se postići samo suradnjom i sinergijskim djelovanjem svih relevantnih tijela, vladinih i nevladinih organizacija te odgovornim doprinosom cjelokupne lokalne zajednice. U tom smislu policija će nastaviti biti inicijator i pokretač preventivnih aktivnosti kako bi svim našim građanima pružili osjećaj sigurnosti i povjerenja.

**PRIKAZ STRUKTURE IZVJEŠĆA**

Izvješće glavnog ravnatelja policije o radu policije u 2020.godini (u daljnjem tekstu: Izvješće) sadrži pregled policijskih poslova koje su zaposlenici Ravnateljstva policije (u daljnjem tekstu: Ravnateljstva) obavljali tijekom 2020. godine.

Izvješće započinjekratkimopisom vizije, misije i strateških ciljeva Ravnateljstva definiranih Strateškom procjenom kao i drugim strateškim i godišnjim planovima za razdoblje od 2018. do 2020. godine.

Slijedi uvodni dio u kojem se daje pregled djelokruga rada Ravnateljstva prema članku 9. Zakona o policiji („Narodne novine“, br. 34/11., 130/12., 89/14., 151/14., 33/15., 121/16. i 66/19.).

Izvješće je podijeljeno u deset poglavlja i tri priloga. Područja policijskih poslova koja se obrađuju su: sprječavanje kažnjivih ponašanja i preventivne aktivnosti, suzbijanje kriminaliteta, sigurnost prometa na cestama, sigurnost na državnoj granici, zračnom prometu i plovidbi i ostali sigurnosni događaji koji utječu na sigurnost u zemlji. U tekstu, tablicama i grafikonima zornije se prikazuje stanje i kretanje pojava.

Izvješće završavazaključkom o stanju sigurnosti u Republici Hrvatskoj u 2020. godini. Nakon zaključka slijede tri priloga: prvi prilog sadrži najznačajnija kriminalistička istraživanja prema područjima kriminaliteta, u drugom prilogu je Pregled temeljnih sigurnosnih pokazatelja i rezultata rada po policijskim upravama u 2020. godini, a treći prilog je shema organizacijskog ustroja Ravnateljstva policije u 2020. godini.

SADRŽAJ

1. UVOD 1

1.1. Vizija, misija, strateški ciljevi i djelokrug rada policije 1

1.2. Upravljanje sustavom javne sigurnosti 2

1.3. Domaća i međunarodna policijska suradnja 4

2. SPRJEČAVANJE KAŽNJIVIH PONAŠANJA 6

2.1. Preventivne aktivnosti 7

2.2. Javni red i mir 9

2.3. Operativna dežurstva, intervencije i pružanja pomoći 12

2.4. Nadzori i osiguranja javnih okupljanja 14

2.5. Pronalaženje osoba i predmeta 16

2.6. Specijalna policija 19

2.7. Protueksplozijska zaštita 21

2.8. Osiguranje osoba, objekata i prostora 24

3. SUZBIJANJE KRIMINALITETA 25

3.1. Organizirani kriminalitet 32

3.2. Gospodarski kriminalitet i korupcija 35

3.3. Kriminalitet droga i tvari zabranjenih u sportu 43

3.4. Opći kriminalitet 48

3.5. Kriminalitet od posebnog sigurnosnog značaja 54

3.6. Kaznenopravna zaštita djece i obitelji 58

3.7. Kibernetički kriminalitet i kibernetička sigurnost 70

4. SIGURNOST PROMETA NA CESTAMA 75

4.1. Opći pregled sigurnosti prometa na cestama 77

4.2. Vrste prometnih nesreća 79

4.3. Uzroci prometnih nesreća 79

4.4. Vozači koji su prouzročili prometnu nesreću 81

4.5. Kaznena djela u prometu 81

4.6. Nadzor prometa 82

4.7. Međunarodna policijska razmjena i suradnja 83

4.8. Mobilna jedinica prometne policije 84

5. SIGURNOST NA DRŽAVNOJ GRANICI, U ZRAČNOM PROMETU I PLOVIDBI 87

5.1. Državna granica i granični prijelazi 89

5.2. Promet putnika na graničnim prijelazima 89

5.3. Izdani dokumenti na graničnim prijelazima 90

5.4. Odbijanje ulaska u Republiku Hrvatsku i zabrana izlaska iz Republike Hrvatske 91

5.5. Zlouporaba putnih dokumenata 93

5.6. Prekogranični kriminalitet 94

5.7. Ostali poslovi granične policije 96

5.8. Nezakonite migracije 96

5.9. Postupci prema strancima 98

5.10. Prihvat i vraćanje stranaca na granici 98

5.11. Analiza stanja na području nezakonitih migracija 99

5.12. Povreda državne granice 100

5.13. Poslovi pomorske policije 100

5.14. Poslovi aerodromske policije 103

5.15. Mobilna jedinica za provedbu nadzora državne granice 104

5.16. Prihvatni centar za strance Ježevo 105

5.17. Pristupanje Schengenskom prostoru 106

6. POŽARI I TEHNOLOŠKE EKSPLOZIJE 107

7. NESRETNI SLUČAJEVI I SAMOUBOJSTVA 110

8. PRIMJENA POLICIJSKIH OVLASTI I UPORABA SREDSTAVA PRISILE 111

9. NAPADI NA POLICIJSKE SLUŽBENIKE 112

10. OBRAZOVANJE POLICIJSKIH SLUŽBENIKA 113

11. ZAKLJUČAK 117

PRILOZI:

1. Najznačajnija kriminalistička istraživanja 1 – 36

2. Statistički pregled temeljnih sigurnosnih pokazatelja i rezultata rada po policijskim upravama u 2020. godini. 1 – 38

3. Organizacijska struktura Ravnateljstva policije 1 – 1

## IZVJEŠĆE

## O RADU POLICIJE U 2020. GODINI

|  |
| --- |
| 1. UVOD |

U skladu s člankom 9. Zakona o policiji („Narodne novine“, br. 34/11., 130/12., 89/14. – vjerodostojno tumačenje, 151/14., 33/15., 121/16. i 66/19.) Ravnateljstvo policije ustrojeno je kao upravna organizacija u sastavu Ministarstva unutarnjih poslova.

* 1. Vizija, misija, strateški ciljevi i djelokrug rada policije

Vizija i misijaRavnateljstva definirana je Strateškom procjenom, godišnjim planovima kao i drugim strateškim planovima Ministarstva unutarnjih poslova.

Ravnateljstvo policije usmjereno je na to da Republika Hrvatska bude jedna od najsigurnijih zemalja u Europi gdje će se građani osjećati sigurno, slobodno i zaštićeno. Jedan od najvažnijih ciljeva policije je smanjiti kažnjiva ponašanja i time pridonositi razvitku i društvenom napretku Republike Hrvatske.

Djelokrug rada:Ravnateljstvo obavlja poslove koji se odnose na poslove policije, granične policije i kriminalističke policije: zaštitu života i osobnu sigurnost ljudi i imovine, sprječavanje i otkrivanje kaznenih djela; pronalazak i uhićenje počinitelja kaznenih djela i njihovo privođenje mjerodavnim tijelima; održavanje javnog reda i mira, zaštitu određenih osoba, građevina i prostora; obavljanje kriminalističko-tehničkih poslova; poslove sigurnosti prometa na cestama; nadzor državne granice; kretanje i boravak stranaca te njihov prihvat; održavanje javnih okupljanja te poslove specijalne policije. Ravnateljstvo obavlja i druge poslove koji se odnose na vođenje evidencija i statistike iz područja policije, granične policije i kriminalističke policije; obrazovanje i usavršavanje policijskih službenika. Ravnateljstvo obavlja poslove koji se odnose na sudjelovanje Republike Hrvatske u radu tijela Europske unije u područjima iz njegove nadležnosti te druge poslove koji su mu stavljeni u nadležnost posebnim propisima.

Policija je središnja služba Ministarstva unutarnjih poslova koja obavlja poslove određene zakonom i drugim propisima. Policija građanima pruža zaštitu njihovih temeljnih ustavnih prava i sloboda i zaštitu drugih Ustavom Republike Hrvatske zaštićenih vrijednosti.

Policija je jedinstveno organizirana u tri hijerarhijske razine: Ravnateljstvo policije, policijske uprave i policijske postaje. Radom policije i Ravnateljstvom policije upravlja glavni ravnatelj policije koji za svoj rad odgovara ministru. Radom policijske uprave upravlja načelnik policijske uprave koji za svoj rad odgovara glavnom ravnatelju policije i ministru. Radom policijske postaje rukovodi načelnik policijske postaje koji za svoj rad odgovara načelniku policijske uprave. Unutarnji ustroj policije utvrđuje Vlada Republike Hrvatske Uredbom o unutarnjem ustrojstvu Ministarstva („Narodne novine“, broj 97/20.).

Policijski poslovi u Ministarstvu unutarnjih poslova organizirani su u Ravnateljstvu policije (na nacionalnoj razini) kao središnjoj ustrojstvenoj jedinici i 20 policijskih uprava sa sjedištem u županijama i Gradu Zagrebu (na regionalnoj razini). U sastavu policijskih uprava, na lokalnoj razini, je 178 policijskih postaja od kojih je 97 mješovitih policijskih postaja, 26 policijskih postaja temeljne i kriminalističke policije, 20 postaja prometne policije, 26 postaja granične policije, tri postaje pomorske policije, tri postaje aerodromske policije te tri postaje pomorske i aerodromske policije. Poslovi granične policije obavljaju se i u 38 mješovitih policijskih postaja.

* 1. Upravljanje sustavom javne sigurnosti

Održavanje povoljnog stanja javne sigurnosti na najvišoj mogućoj razini za građane ima posebnu vrijednost i pretpostavka je uspješnom razvitku društva na svim poljima.

Glavni izazovi i problemi javne sigurnosti su kažnjiva ljudska ponašanja (kaznena djela i prekršaji), nesreće i elementarne nepogode (požari, tehničko-tehnološke havarije, prirodne nepogode, zagađenja okoliša, epidemije i dr.) koji ugrožavaju život, osobni integritet, imovinu, gospodarstvo te vrijednosti demokratskoga društva sa štetnim, tragičnim ili katastrofalnim posljedicama.

Kažnjiva ponašanja, koja ugrožavaju javnu sigurnost, čine kaznena djela i prekršaji. Zbog specifičnih načina obavljanja poslova, policijski se poslovi svrstavaju u programe osiguranja javnog reda, aktivnosti povezane s istraživanjem kriminaliteta, nadzor i kontrolu sigurnosti cestovnog prometa te sigurnosti na državnoj granici, zračnom, pomorskom i riječnom prometu i plovidbi.

Program osiguranja javnog redaobuhvaća sve aktivnosti kojima se sprječavaju i izravno suzbijaju kažnjiva ponašanja. Osjećaj sigurnosti i slobode kod građana jača ako društvo u cjelini poštuje propisana pravila kojima su uređeni javni red i sigurnost u društvu.

Nedopuštena ponašanja pridonose stvaranju konfliktnih situacija, što može rezultirati štetnim i tragičnim posljedicama. Temeljna je zadaća policije, kao javnog sigurnosnog servisa građana, da kažnjiva ponašanja smanji na najmanju moguću mjeru.

Kaznena djela, kao teže oblike kažnjivih ponašanja, u znatnoj je mjeri nemoguće unaprijed predvidjeti ili spriječiti zbog čega pojedinci i društvo trpe štetne posljedice. Program otkrivanja i razrješavanja kaznenih djela skup je aktivnosti kojima se rasvjetljavaju svi događaji za koje se sumnja da su posljedica takvih djela i pronalaze i procesuiraju osobe za koje se osnovano sumnja da su svojim protupravnim ponašanjem prouzročile ili pripomogle nastanku štetnih ili tragičnih posljedica.

Otkrivanje i razrješavanje kriminaliteta, kao najopasnije sigurnosne pojave, iz koje proizlaze oko 2/3 svih štetnih i tragičnih posljedica na području javne sigurnosti, građani doživljavaju kao najvažniju policijsku zadaću, a policija postignutim rezultatima na tom planu najviše dokazuje svoju uspješnost.

Posebna kategorija kažnjivih ponašanja, koju policija otkriva i sprječava, čine kaznena djela i prekršaji sudionika u prometu na cestama. Da bi se stanje sigurnosti u cestovnom prometu podiglo na višu razinu, društvo mora uložiti više u poboljšanje prometne infrastrukture i razvitak prometne kulture. Policija svojim preventivnim i represivnim aktivnostima značajno utječe na povećanje prometne discipline svih sudionika u prometu.

Program sigurnosti na državnoj granici čini poseban skup policijskih poslova, a sprječavanje kažnjivih ponašanja na ovom području ima niz specifičnosti. Osiguranje nesmetanog protoka ljudi i roba preko državne granice uz istodobno sprječavanje svih oblika kažnjivih ponašanja, izuzetno je zahtjevna zadaća, jer se aktivnostima granične policije hrvatska policija neposredno povezuje s javnim sigurnosnim sustavima zemalja Europske unije i šire međunarodne zajednice.

* 1. Domaća i međunarodna policijska suradnja

Policija kao javna sigurnosna služba i najoperativnije tijelo u strukturi javne uprave ima značajnu ulogu u povezivanju svih društvenih i partnerskih subjekata u svrhu unaprjeđenja sigurnosti građana i podizanja ugleda policije u društvu i izgradnje povjerenja građana u policiju. U dijelu percepcije javnosti u odnosu na policiju ističe se potreba održanja visoke razine profesionalnog integriteta, etičnosti i taktičnosti postupanja, osobito u postupanju prema žrtvama kažnjivih ponašanja. Osim toga, to javnost od policije i očekuje jer je tradicionalno smatra najodgovornijom za stanje sigurnosti i javnog reda u društvu, iako smo svjesni da bez partnerskog odnosa sa svim društvenim subjektima nema trajnog i konačnog rješavanja problema.

Javnost radajedna je od temeljnih značajki djelovanja policije u državama s dugogodišnjom demokratskom tradicijom. Stvarni uspjeh policije ovisi o odobravanju javnosti, a ne o predodžbi koju policija stvara sama o sebi. Javnost policiju najčešće percipira na dva načina: izravno, u doticaju s policijskim službenicima i posredno, slikom koju mediji stvaraju o policiji. Oba su načina podjednako važna.

Odgovornost za ukupnu uspješnost policije leži pojedinačno na svakom policijskom službeniku. Percepcija građana o policiji stječe se u izravnim kontaktima i na nju utječe profesionalni integritet, vještine komuniciranja i ponašanje svakog policajca u konkretnoj situaciji. Profesionalnost i uljudnost policijskog službenika, taktičnost u pristupu građanima pogotovo u odnosu sa žrtvama, aktivna spremnost na pružanje pomoći, pristojno i kulturno ophođenje, osobna urednost policijskog službenika, urednost i ispravnost policijske opreme, brzina i učinkovitost djelovanja načini su kojima se stječe naklonost građana i stvara pozitivna slika o cjelokupnoj policijskoj službi u javnosti.

Na policijskim upravljačkim strukturama i glasnogovornicima/službenicima za odnose s javnošću je odgovornost o stvaranju pozitivne medijske predodžbe o policiji. Kompetentnost, dostupnost i otvorenost prema javnosti rukovoditelja i glasnogovornika do mjere koja ne ugrožava uspješnost policijskog rada, pretpostavke su dobre komunikacije policije i medija.

Tijekom 2020. godine evidentiran je veliki broj građanskih i novinarskih upita u vezi s aktualnim događajima, a ponajviše u vezi sa suzbijanjem pandemije COVID-19, statistikom kriminaliteta, novim zakonima i drugim pravnim propisima koji su stupili na snagu. Uz aktualne događaje, novinare se obavještavalo i o novostima u radu te o svim važnim završenim kriminalističkim istraživanjima.

Kao dugogodišnja članica u međunarodnoj organizaciji kriminalističke policije (INTERPOL[[1]](#footnote-1)) Republika Hrvatska ima uspostavljenu policijsku suradnju i razmjenu informacija s policijama gotovo svih država svijeta. Uspostavljeni međunarodni policijski odnosi održavaju se kroz različite formalne oblike i stupnjeve intenziteta. S mnogim zemljama sklopljeni su bilateralni međunarodni ugovori na sigurnosnim područjima, a uključeni smo u mnoge multilateralne međunarodne ugovore. Uspostavljena međunarodna policijska suradnja nastavlja se razvijati i jačati kako bi policija Republike Hrvatske bila prepoznatljiva i prihvaćena kao bitna sigurnosna sastavnica europskog sigurnosnog sustava, čemu uvelike doprinosi činjenica kako je Republika Hrvatska peta država članica Europske unije po korištenju glavnog europskog informatičkog sustava za sigurnost – Schengenskog Informacijskog Sustava. Jednako tako, na razini Europske unije ~~-~~ uspješna policijska suradnja u okviru EUROPOL-a[[2]](#footnote-2) odvija se na dnevnoj bazi.

Provedba projekta „Sigurna turistička sezona“, koja se uspješno provodi već petnaestu godinu, nastavila se, u smanjenom obimu zbog pandemije COVID-19, i u 2020. godini na području sedam policijskih uprava na moru, tako da su tijekom 2020. godine službu obnašala 34 strana policijska službenika iz osam stranih zemalja.

Strani policijski službenici službu su obavljali u zajedničkom radu s hrvatskom policijom, pomagali su u prevenciji kažnjivih radnji, poboljšanju sigurnosti prometa, pružajući stranim gostima servisne informacije. Tijekom službe nisu primjenjivali policijske ovlasti i poduzimali policijske mjere.

|  |
| --- |
| 2. SPRJEČAVANJE KAŽNJIVIH PONAŠANJA |

Temeljna i trajna zadaća policije je sprječavanje kažnjivih ponašanja.Da bi policija mogla djelotvorno provoditi tu svoju zadaću, potrebno je poduzimati niz mjera i radnji: preventivne aktivnosti u održavanju povoljnog stanja javnog reda i mira, rad operativnih dežurstva, intervencije i pružanja pomoći, nadzor i osiguranje javnih okupljanja, pronalazak osoba i predmeta, rad i aktivnosti Interventne i Specijalne policije, protueksplozijske zaštite, osiguranje osoba, objekata i prostora te inspekcijski nadzor.

U svrhu smanjenja opasnosti i ublažavanja posljedica od počinjenja kaznenih djela i prekršaja, policija svojom organizacijskom strukturom i raspoloživim ljudskim potencijalima nastoji biti prisutna na rizičnim mjestima i u kriznim situacijama kako bi pravodobno spriječila što više kažnjivih ponašanja. Dugotrajno iskustvo svih policijskih organizacija poučava da se mnoge neželjene situacije i njihove posljedice mogu spriječiti i izbjeći ako ih se predvidi. Sprječavanje kažnjivih ponašanja za svako je društvo ekonomičnije nego njegovo suzbijanje ili naknadno otklanjanje njihovih štetnih posljedica. S obzirom na navedeno, hrvatska policija u svakodnevnom se djelovanju sve više vodi proaktivnim[[3]](#footnote-3) te preventivnim načelom. Prisutnost policije na sigurnosno rizičnim mjestima, osim općeg preventivnoga utjecaja na ponašanje građana, policijskim službenicima daje mogućnost da neposredno, u začetku, brzo i učinkovito, spriječe svaki oblik kažnjiva ponašanja kako bi se izbjegle teže posljedice.

Trajno praćenje i analize stanja javne sigurnosti na teritoriju cijele države i području svake policijske uprave nužno je, između ostaloga, i radi ekonomične i operativne upotrebe policijskih službenika, policijske tehnike i opreme, kako bi pokrivenost sigurnosno-rizičnih prostora bila optimalna. Stalnom izobrazbom i usavršavanjem potrebno je razvijati policijske vještine i sposobnosti kako bi se nužne policijske intervencije provele uz minimalnu primjenu sredstava prisile i ograničavanja ljudskih prava.

U nakani da senzibilizira, informira i educira različite ciljane skupine, a kako bi se prevenirali različiti oblici kriminaliteta i osnaživalo samozaštitno ponašanje građana, policija planira i provodi preventivne aktivnosti i projekte u suradnji s drugim državnim tijelima, institucijama, lokalnom zajednicom i organizacijama civilnog društva.

S obzirom na to da izgradnja javne sigurnosne arhitekture društva nije samo i isključivo posao policijske organizacije, potrebno je poticati stvaranje sigurnosne mreže društva u koju se mogu uključiti građani kroz različite oblike javnoga društvenoga djelovanja. Međutim, policija u javnom sigurnosnom sustavu ima ključnu ulogu i od nje se očekuju inicijativa i prvi koraci u povezivanju svih društvenih subjekata suodgovornih za poboljšanje stanja javne sigurnosti. U tom smislu, policija potiče osnivanja Vijeća za prevenciju kriminalitetana razinama jedinica lokalne i područne (regionalne) samouprave i sudjeluje u njihovom radu. Vijeća za prevenciju kriminaliteta na jednom mjestu okupljaju predstavnike svih relevantnih tijela i lokalne zajednice kako bi zajedničkim djelovanjem pridonijeli ostvarenju učinkovitih rješenja na podizanju stupnja sigurnosti.

2.1. Preventivne aktivnosti

Unatoč pojavi pandemije uzrokovane virusom COVID-19, Ravnateljstvo policije nastavilo je s provedbom preventivnih programa, projekata i aktivnosti, prilagodivši način provedbe novonastaloj situaciji.

To se posebice odnosi na primjenu modernih komunikacijskih tehnologija u preventivnom radu pa je na takav način uspješno provedeno 17 nacionalnih preventivnih projekata u suradnji s brojnim relevantnim partnerima, pri čemu su posebice korištene društvene mreže i drugi Web servisi: Facebook, Youtube, Google, Zoom i dr.

Posebice se ističe novo uspostavljen model preventivno edukativnog rada putem takozvanih „virtualnih policajaca“ (uspostavljen u suradnji s Ministarstvom znanosti i obrazovanja) koji su u sklopu on-line nastave uspostavljeni s ciljem senzibilizacije djece i mladih o različitim temama iz područja sigurnosti.

Nadalje, u 2020. godini Republika Hrvatska preuzela je predsjedavanje Vijećem Europe, tijekom kojeg je Ministarstvo unutarnjih poslova u području preventivnog rada uspješno predsjedavalo Europskom mrežom za prevenciju kriminaliteta (EUCPN), pri čemu je određen strateški smjer za provedbu preventivnih projekata isključivo utemeljenih na znanstvenim istraživanjima i dokazima.

Posebna pozornost tijekom 2020. godine zbog pandemije uzrokovane virusom COVID-19 posvećena je zaštiti ranjivih društvenih skupina, posebice djece, osoba s invaliditetom i starijih osoba, ali i sprječavanja nasilja nad ženama što je razvidno kroz niz aktivnosti u sklopu projekta „Lily“, posebice u odnosu na važnu senzibilizaciju osoba muškog spola.

Pod motom „Prevencija spaja“ policija je i tijekom 2020. godine poticala lokalne zajednice na zajedničko iznalaženje rješenja u stvaranju sigurnosnog okruženja, te je do sada osnovano ukupno 244 vijeća za prevenciju, od čega 126 na razini gradova i županija, a 118 na razini gradskih četvrti, gradskih kotara i općina.

U 2020. godini u pogledu preventivnog rada poduzimale su se mjere i aktivnosti određene niže navedenim nacionalnim dokumentima:

- Nacionalna strategija izjednačavanja mogućnosti za osobe s invaliditetom,

- Akcijski plan za provedbu Nacionalne strategije za prava djece,

- Akcijski plan za provedbu Nacionalne strategije razvoja sustava podrške žrtvama i svjedocima,

- Akcijski plan za provedbu Nacionalne strategije za prava djece u Republici Hrvatskoj,

- Nacionalna strategija zaštite od nasilja u obitelji,

- Operativni program za nacionalne manjine,

- Nacionalni program sigurnosti cestovnog prometa,

- Nacionalna strategija za uključivanje Roma,

- Strategija suzbijanja korupcije.

Krajem 2020. godine Ministarstvo unutarnjih poslova, povodom Međunarodnog dana ljudskih prava, a pod motom „Imam pravo na život“, započelo je s provedbom modernizirane kampanje „Manje oružja, manje tragedija“ koja je sufinancirana sredstvima Europske unije kroz Fond za unutarnju sigurnost u sklopu projekta pod nazivom „Jačanje kapaciteta MUP-a u zaštiti ljudi i kritične infrastrukture od događaja koji mogu ugroziti sigurnost, uključujući djelotvorno upravljanje rizicima i krizama koje mogu ugroziti sigurnost, te borbi protiv terorizma“.

Ovom moderniziranom kampanjom, koja uz široku medijsku vidljivost posebice koristi moderne komunikacijske tehnologije, želimo potaknuti širu javnost na dragovoljnu predaju ilegalnog oružja, kao i utjecati na podizanje ukupne svijesti građana o opasnostima od nestručnog rukovanja oružjem i minsko-eksplozivnim sredstvima.

U sklopu modernizirane kampanje izrađeni su preventivni materijali i to Web stranica i Facebook stranica kampanje, televizijski videospot, radiospotovi i oglašavanje kampanje, oglašavanje kampanje na servisima poput Google display mreže, Facebook-a i dr.

Kampanja je u velikoj mjeri utjecala na svijest građana, te je isto rezultiralo velikim količinama dragovoljno predanog oružja. Naime, tijekom 2020. godine predano je preko 200 kilograma eksploziva, preko 550 komada vatrenog oružja kategorije „B“ (dozvoljeno držanje), skoro 5000 komada vatrenog oružja kategorije „A“ (nije dozvoljeno držanje), te gotovo 250 000 komada streljiva raznog kalibra.

Uz navedeno, temeljem dobivenih informacija odgovornih građana, uspješno su otkrivena, deaktivirana i uklonjena minsko-eksplozivna sredstva.

Također, uz sve spomenuto, tijekom 2020. godine policija je, u suradnji s partnerima, sustavno provodila i druge preventivne projekte, od kojih se posebno ističu: „Zdrav za 5“, „Živim život bez nasilja“, „Zajedno protiv govora mržnje“, „Sigurnost i zaštita djece na internetu i društvenim mrežama“, „Imam izbor“, „Zajedno“, „Podrška žrtvama kaznenih djela i prekršaja“, „Budi navijač, a ne razbijač“, „Dan kao san”, „Program prevencije imovinskog kriminaliteta“, „Tko se to šali s mojim podacima“, „Zajedno više možemo“, „Poštujte naše znakove“, „Siguran lov“ i dr.

2.2. Javni red i mir

Temeljni policijski posao je održavanje povoljnog stanja javnog reda i mira te opće sigurnosti građana i imovine.

Prekršaji su takav oblik kažnjivih ponašanja kojima se narušava javni poredak i društvena disciplina ili se ugrožavaju druge društvene vrijednosti koje nisu zaštićene Kaznenim zakonom („Narodne novine“, br. 125/11., 144/12., 56/15., 61/15., 101/17., 118/18. i 126/19.) ili drugim zakonima u kojima su propisana kaznena djela. Svrha propisivanja, izricanja i primjene prekršajnih sankcija ogleda se u tomu da se građani upozore na poštivanje pravnog poretka, a prekršitelji da se u budućnosti suzdrže od protupravnog ponašanja.

U djelokrugu rada policije su svi prekršaji iz Zakona o prekršajima protiv javnog reda i mira („Narodne novine“, br. 5/90., 30/90., 47/90. i 29/94.), ali i veliki broj prekršaja iz drugih zakona (šezdesetak drugih zakona). Najveći broj prekršaja policija utvrđuje pozorničkom i ophodnom djelatnosti, ali i u hitnim intervencijama kad je obaviještena o narušavanju javnog reda i mira.

Tijekom 2020. godine doneseno je više uputa o načinu policijskog postupanja, potaknute su inicijative za izmjene i dopune pojedinih zakonskih propisa radi poboljšanja rada i učinkovitosti policije. Provedeno je i nekoliko ciljanih preventivnih akcija i mjera te nadzora rada u pojedinim policijskim upravama.

U 2020. godini utvrđeno je 65.554 prekršaja po svim propisima, od čega 17.006 prekršaja protiv javnog reda i mira ili 7,7 % više nego 2019. godine. Pritom prekršaji po Zakonu o prekršajima protiv javnog reda i mira čine 25,9 %, po ostalim zakonima 73,6 % od ukupnog broja prekršaja, a po odlukama lokalnih tijela 0,5 %.


U ukupnom broju postupanja policije po prekršajima počinjenim protiv javnog reda i mira u 2020. godini prevladava podnošenje optužnih prijedloga s 10.564 ili 62,1 %.

Od 17.006 prekršaja po Zakonu o prekršajima protiv javnog reda i mira najviše ih je počinjeno na ulici, trgovima i sličnim otvorenim prostorima (11.698 ili 68,8 % svih prekršaja po ovom Zakonu). Najčešće su prekršaji počinjeni tučnjavom, svađom, vikom i drskim ponašanjem (8.896 ili 51,4 %), odavanjem pijanstvu i opojnim drogama na javnom mjestu (3.210 ili 18,5 %) te omalovažavanjem ili vrijeđanjem policijskih službenika (1.708 ili 9,9 %). Prema učestalosti slijede prekršaji iz Zakona o osobnoj iskaznici („Narodne novine“, br. 62/15., 42/20. i 144/20.) - 9.771, što čini 19,8 % svih prekršaja iz ostalih zakona (osim prekršaja u prometu).

U petogodišnjem razdoblju ukupan broj počinjenih prekršaja bilježi kontinuirani pad kao i broj počinjenih prekršaja prema Zakonu o prekršajima protiv javnog reda i mira, izuzev 2020. godine kada je došlo do povećanja za 7,7 % u odnosu na prethodnu 2019. godinu, što je još uvijek manje nego proteklih godina.

*Tablica 2.2.1. Prekršaji protiv javnog reda i mira*

|  |  |  |  |  |  |  |
| --- | --- | --- | --- | --- | --- | --- |
| PREKRŠAJI | 2016. | 2017. | 2018. | 2019. |  | 2020. |
| ZAKON O PREKRŠAJIMA PROTIV JAVNOG REDA I MIRA | 20.302 | 18.467 | 17.526 | 15.787 |  | 17.006 |
| OSTALI ZAKONI | 69.955 | 63.335 | 57.092 | 54.196 |  | 48.240 |
| ODLUKE LOKALNIH TIJELA | 968 | 983 | 689 | 479 |  | 308 |
| **UKUPNO** | **91.225** | **82.785** | **75.307** | **70.462** |  | **65.554** |

****

*Grafikon 2.2.1. Prekršaji 2016. - 2020.*

Zbog kršenja odredbi Zakona o sprječavanju nereda na športskim natjecanjima („Narodne novine“, br. 117/03., 71/06., 43/09. i 34/11.), Zakona o prekršajima protiv javnog reda i mira, Zakona o javnom okupljanju („Narodne novine“, br. 128/99., 90/05., 139/05., 150/05., 82/11. i 78/12.) i drugih propisa vezanih uz protupravna ponašanja na sportskim natjecanjima, tijekom 2020. godine 324 osobe su privedene, protiv 265 osoba su podneseni optužni prijedlozi, a podnijete su i 24 kaznene prijave. U odnosu na 2019. godinu 55,3 % manje je privedenih osoba.

Prema Zakonu o sprječavanju nereda na športskim natjecanjima tijekom 2020. godine evidentirano je 330 prekršaja. Od 330 prijavljenih osoba tri su bile žene, a bilo je i 28 maloljetnika te 76 povratnika (recidivista). U odnosu na 2019. godinu to je pad za 61,4 %.

Tijekom 2020. godine najveći broj mjera zabrane prisustvovanja sportskim natjecanjima izrečen je na području Policijske uprave zagrebačke (12) i Policijske uprave splitsko - dalmatinske (12) i to za zabranu prisustvovanju navijača natjecanju sportskog kluba GNK Dinama i HNK Hajduka.

Valja istaći činjenicu da su uslijed pandemije zarazne bolesti COVID-19 uzrokovane virusom SARS-CoV-2 tijekom 2020. godine sva sportska natjecanja, kako nacionalna tako i međunarodna, održana uz primjenu epidemioloških mjera što je u pravilu značilo s ograničenim brojem gledatelja i / ili u potpunosti bez gledatelja, a što je u konačnici rezultiralo velikim smanjenjem broja protupravnih ponašanja na javnim okupljanjima sportskog karaktera, a posljedično i manjim broja prekršaja iz Zakona o sprječavanju nereda na športskim natjecanjima.

2.3. Operativna dežurstva, intervencije i pružanja pomoći

Operativna dežurstva u policijskim postajama, policijskim upravama i Ravnateljstvu policije svakodnevno (24/7) prate stanje sigurnosti na područjima svoje odgovornosti i na teritoriju cijele Republike Hrvatske. Zadaća im je zaprimanje svih obavijesti o ugrožavanju sigurnosti te pokretanje, organiziranje i koordiniranje svih hitnih mjera i radnji da se stanje sigurnosti održi na zadovoljavajućoj razini.

Policija je poduzimala odgovarajuće mjere i radnje kako bi se otklonila opasnost za živote ljudi i imovinu, kako po dojavama građana tako i postupanjima kroz vlastitu aktivnost. Policija po dobivanju dojave o događaju ili pojavi, cijeneći značaj dojave, izlazi na mjesto događaja, a kod žurnih postupanja izlazi bez odgode.

Operativna dežurstva u policijskim postajama, policijskim upravama i Ravnateljstvu policije u 2020. godini zaprimili su 407.373 (415.471 – 2019. godine) dojava o različitim događajima i pojavama što je smanjenje broja dojava za 1,95 %.

Sve zaprimljene dojave su obrađene kroz intervencije i izlaske na teren ili kroz provjere kroz druge dostupne evidencije ili izvore podataka, a što je sve evidentirano u Evidenciji dojava.

Aplikacija „e-opažaji“ je prihvaćena od građana i daje dodatno informatičku mogućnost komunikacije s zainteresiranom javnošću u davanju obavijesti korisne za javnu sigurnost.

Kroz istu aplikaciju u 2020. godine zaprimljene su 50.050(56.142 – 2019. godine) obavijesti, od čega je 45.841 (50.672 – 2019. godine) prihvaćeno i proslijeđeno policijskim upravama ili drugim ustrojstvenim jedinicama na daljnje postupanje, 3.204 (4.457 – 2019. godine) obavijesti su odbijene kao neosnovane, dok je 1.005 (1.013 – 2019. godine) obavijesti otkazano od strane prijavitelja.

Postupajući po dojavama koje su rezultirale definiranjem određenog događaja poput kaznenih djela, prekršaja, nesretnih slučaja, samoubojstava, požara, uporaba sredstava prisile, asistencija i slično uneseni su u zbirku podataka „Dnevnik događaja“. Tijekom 2020. godine uneseno je 240.525 (272.074 – 2019. godine) događaja, a što predstavlja smanjenje od 31.549 događaja ili 11,59 % u odnosu na 2019. godinu.

U projektu Ravnateljstva policije Ministarstva unutarnjih poslova „Policija javno djeluje-javnost ocjenjuje“, policijski službenici Operativno-komunikacijskog centra policije tijekom 2020. godine zaprimili su 465 (403 – 2019. godine) poziva na besplatni telefon 0800-0192, što je povećanje za 15,38 % gdje su pruženi savjeti ili informacije o načinu podnošenja pritužbi ili predstavki na rad policije, te druge obavijesti vezane uz rad policije.

U sklopu borbe protiv korupcije na antikorupcijski telefon 0800 5092 tijekom 2020. godine zaprimljeno je 104 (43 – 2019. godine) poziva, što je povećanje od 141,86 % u odnosu na 2019. godinu.

Operativna dežurstva skrbe i o osobama lišenim slobode pa je tako u Zbirci osoba lišenih slobode i pritvorenih osoba u 2020. godini evidentirano uhićenih 25.968 osoba, a u 2019. godini 29.256, što je pad za 11,23 %. Dovedenih osoba u 2020. godini bilo je 1.630, što je manje za 32,47 % u odnosu na 2019. godinu kada ih je dovedeno 2.414. Pad broja privedenih osoba bilježi se za 19,29 %, budući da je u 2020. godini bilo privedenih 5.743 osoba, u odnosu na 2019. godinu kada je bilo 7.116 privedenih osoba.

Osoba smještenih u posebnu prostoriju do prestanka djelovanja opojnog sredstva u 2020. godini bilo je 4.227, a u 2019. godini 4.596, što predstavlja pad od 8,02 %.

Pritvorskim nadzornicima je u 2020. godini dovedeno 7.068 osoba, a u 2019. godini 7.449 osoba, što je pad od 5,11 %.

Od ukupnog broja zaprimljenih osoba u pritvorske policijske jedinice najveći broj je bio u Policijskoj upravi zagrebačkoj 1.797 (1.701– 2019. godine), potom u Policijskoj upravi splitsko-dalmatinskoj 612 (584 – 2019. godine), u Policijskoj upravi primorsko-goranskoj 591 (755– 2019. godine), u Policijskoj upravi vukovarsko-srijemskoj 491 (562– 2019. godine), Policijskoj upravi osječko-baranjskoj 478 (469 – 2019. godine), u Policijskoj upravi sisačko-moslavačkoj 471 (476– 2019. godine) i u Policijskoj upravi istarskoj 390 (469– 2019. godine).

U skladu s ovlastima iz Zakona o policijskim poslovima i ovlastima („Narodne novine“, br. [76/09](https://www.iusinfo.hr/zakonodavstvo/zakon-o-policijskim-poslovima-i-ovlastima-1)., [92/14](https://www.iusinfo.hr/zakonodavstvo/zakon-o-izmjenama-i-dopunama-zakona-o-policijskim-poslovima-i-ovlastima). i [70/19](https://www.iusinfo.hr/zakonodavstvo/zakon-o-izmjenama-i-dopunama-zakona-o-policijskim-poslovima-i-ovlastima-1).) u 2020. godini evidentirano je 2.922 pružanja pomoći na zahtjev državnih tijela i pravnih osoba s javnim ovlastima, što je manje za 781 slučajeva ili pad za 21,09 % u odnosu na godinu prije (3.703), a najviše ih je bilo na zahtjev zdravstvenih ustanova i sudova.

2.4. Nadzori i osiguranja javnih okupljanja

Pravo na javna okupljanja građana ustavna je kategorija, a način korištenja tog prava uređen je Zakonom o javnom okupljanju („Narodne novine“, br. 128/99., 90/05., 139/05., 150/05., 82/11. i 78/12.). Javna okupljanja su mirna okupljanja i javni prosvjedi, javne priredbe i drugi oblici okupljanja.

Višegodišnjom praksom dostignuti su visoki standardi u ostvarivanju prava na slobodu javnog okupljanja, a ograničenja toga prava, koja su nužna u demokratskom društvu radi zaštite sloboda i prava drugih ljudi, pravnog poretka, javnog morala i zdravlja, provode se dosljednom primjenom Zakona o javnom okupljanju i implementacijom odredbi o slobodi na javno okupljanje Konvencije za zaštitu ljudskih prava i temeljnih sloboda Vijeća Europe („Narodne novine“ MU br. 18/97., 6/99., 14/02., 13/03., 9/05., 1/06., 2/10. i 13/17.), međunarodnih ugovora i drugih međunarodnih instrumenata te prakse sadržane u odlukama Europskog suda za ljudska prava i Ustavnog suda Republike Hrvatske.

U primjeni propisa polazi se od načela da se svakome priznaje pravo na javno okupljanje, a sloboda ostvarivanja prava na javno okupljanje, sloboda govora i javnog nastupa na javnom okupljanju ograničena je zabranom svakog pozivanja i poticanja na nasilje, na nacionalnu, rasnu ili vjersku mržnju ili neki drugi oblik nesnošljivosti.

Kako su u tim događajima potencijalno moguća ugrožavanja javnog reda, mira i sigurnosti, policija je dužna pratiti sva javna okupljanja i svojim aktivnostima osigurati zaštitu ljudi i imovine. Javna okupljanja visokog rizika i nadalje su ona na sportskim natjecanjima gdje, unatoč poduzimanju određenih sigurnosnih mjera i postupaka, dolazi do nereda i narušavanja javnog reda, mira i sigurnosti.

Kod visokorizičnih javnih okupljanja pojavljuju se nove tendencije koje se odnose na organizatore, sudionike i ciljeve koji se nastoje postići kroz takva okupljanja, a posebice kroz javne prosvjede organizirane putem društvenih mreža (Facebook), prosvjede udruga građana zbog protivljenja odlukama Stožera civilne zaštite Republike Hrvatske, zatim okupljanja s obilježjima nasilja koja organiziraju ekstremno orijentirane skupine kojih se u posljednje vrijeme sve više pojavljuje na društvenoj sceni, te okupljanja koja organiziraju skupine koje promiču nesnošljivost prema pripadnicima drugih skupina zbog nacionalne, socijalne i rasne pripadnosti.

S obzirom na nepovoljnu epidemiološku situaciju tijekom 2020. godine odlukama Stožera civilne zaštite Republike Hrvatske uvedene su nužne epidemiološke mjere radi sprječavanja širenja pandemije COVID-19, a posebno mjere koje se odnose na zabrane i ograničavanja javnih događanja i okupljanja, obustavu rada ugostiteljskih objekata, obustavu održavanja sajmova i drugih oblika gospodarskih i turističkih događanja i priredbi pa je izostao velik broj javnih okupljanja.

Tijekom 2020. godine održano je 9.505 javnih okupljanja. Na manjem broju javnih okupljanja, na njih 35, narušavao se javni red i mir. Privedene su 382 osobe, a zbog nereda su podnesene 34 kaznene prijave i 299 optužnih prijedloga.


Među održanim javnim okupljanjima najviše je bilo sportskih okupljanja (7.386) na kojima je utvrđeno i najviše nereda (20), te najviše privedenih osoba (324 osoba). Na održanim javnim okupljanjima 17 je građana ozlijeđeno od kojih je jedan zadobio teške tjelesne ozljede, dok je jedna osoba preminula (natjecatelj na Zagrebačkom polumaratonu, Zagreb, 23. kolovoza 2020. godine).

Na poslovima osiguranja javnih okupljanja 15 policijskih službenika lakše je ozlijeđeno.

U petogodišnjem razdoblju broj javnih okupljanja ima približno konstantan trend osim značajnijeg pada u 2020. godini uzrokovanog epidemiološkom situacijom vezanom uz pandemiju COVID-19.

*Tablica 2.4.1 Javna okupljanja i privedene osobe*

|  |  |  |  |  |  |
| --- | --- | --- | --- | --- | --- |
|  | 2016. | 2017. | 2018. | 2019. | 2020. |
| ODRŽANA JAVNA OKUPLJANJA | 18.581 | 19.689 | 19.084 | 18.894 | 9.505 |
| PRIVEDENE OSOBE | 1.032 | 1.193 | 940 | 860 | 382 |



*Grafikon 2.4.1. Usporedni prikaz održanih javnih okupljanja i privedenih osoba*

Od značajnijih javnih okupljanja u 2020. godini izdvajaju se obilježavanja „Dana sjećanja na žrtve Domovinskog rata i Dan sjećanja na žrtvu Vukovara i Škabrnje“, obilježavanja Dana pobjede i Domovinske zahvalnosti i Dana hrvatskih branitelja te 25. Obljetnice VRO Oluja u Kninu, te prosvjedi koje je organizirala neformalne građanska inicijativa „Prava i slobode“ na internet stranici Facebook protiv odluka Stožera civilne zaštite Republike Hrvatske.

Kod osiguranja svih oblika javnih okupljanja nastavilo se s provedbom zakonskih obveza koje ima organizator (održavanje reda i mira na javnom okupljanju) u što ulazi ustroj redarske službe i angažiranje odgovarajućeg broja redara, a što ovisi o prosudbi opsega i značaja javnog okupljanja. Nastavio se trend smanjivanja angažiranja policijskih službenika na osiguranjima javnih okupljanja.

U skladu sa sigurnosnom prosudbom i nastalim okolnostima policija je na mjestima održavanja mirnih okupljanja i javnih prosvjeda poduzimala potrebne mjere radi zaštite javnog reda i mira, sigurnosti ljudi i imovine, nadzora i upravljanja cestovnim prometom.

2.5. Pronalaženje osoba i predmeta

Policija traga za osobama i predmetima tako da raspisuje potrage i objave. Potrage se raspisuju za osobom za koju postoji osnova sumnje da je počinila kazneno djelo za koje se progoni po službenoj dužnosti ili prekršaj, za osobom koja može dati obavijesti o kaznenom djelu, prekršaju ili počinitelju, za nestalom osobom, za osobom za kojom je izdana tjeralica u skladu s posebnim zakonom. Objave se raspisuju radi: utvrđivanja prebivališta ili boravišta osobe, u slučaju propisanom zakonom, utvrđivanja identiteta osobe koja nije u stanju dati osobne podatke, pronalaska tijela osobe za koju se ne mogu utvrditi osobni podaci, pronalaženja predmeta povezanih s kaznenim djelom ili prekršajem ili predmeta koji su pronađeni ili nestali i oduzimanja predmeta ili isprava na temelju odluke suda ili tijela uprave.


Tijekom 2020. godine raspisano je 17.543 potraga i objava za osobama, a obustavljeno ih je 15.542. Dana 31. prosinca 2020. godine na snazi su bile 16.296 potrage i objave za osobama. Za nestalim osobama raspisano je 2.074 potraga, a obustavljeno je njih 1.921 (zbog pronalaska osoba ili prestanka razloga za potragom). Trenutno je na snazi je 3.039 potraga za nestalim osobama.

Promatramo li petogodišnje razdoblje uočljivo je kako je trend broja raspisanih potraga i objava za nestalim osobama rastao do 2017. godine od kada se bilježi blagi pad.


*Tablica 2.5.1. Potrage i objave za nestalim osobama*



*Izvor: Ministarstvo unutarnjih poslova*



*Grafikon 2.5.1. Raspisane potrage i objave za nestalim osobama (raspisane i ostale na snazi)*



*Grafikon 2.5.2. Raspisane potrage i objave za nestalim osobama prema spolu*

Potrebno je naglasiti kako veliki broj potraga za osobama koje su još na snazi datira iz Domovinskog rata.

U 2020. godini bilježimo značajan pad potraga i objava za maloljetnim nestalim osobama u odnosu na prethodne godine.

*Tablica 2.5.2. Potrage i objave za nestalim maloljetnim osobama*



*Izvor: Ministarstvo unutarnjih poslova*

Razlozi nestanka su bijeg od obitelji, supružnika, narušenih obiteljskih i partnerskih odnosa, financijski problemi i dugovi. Kod muškaraca zrelije dobi razlog nestanka su najčešće financijski problemi, a žene, u pravilu, odlaze zbog narušenih obiteljskih i partnerskih odnosa. Osobe od 45. do 60. godine obiteljski život najčešće napuštaju zbog potrage za emotivnim ispunjenjem pa svojevoljno „nestaju“. Stoga nisu neuobičajene situacije da se nestala osoba javi policiji, ne želeći da neki član obitelji zna gdje se nalazi. Najalarmantnije su situacije kad osoba najavi samoubojstvo i ostavi oproštajno pismo.

Proučavajući razloge nestanka maloljetnih osoba, najčešći razlog jest mladenački bunt i pustolovina, skitnja, školski neuspjeh, nesretna ljubav ili bolest.


Hrvatska policija ima dobru suradnju s policijama susjednih zemalja, EUROPOL-om i INTERPOL-om kad se radi o potragama.

U 2020. godini za nestalim predmetima raspisano je 135.459 objava, a 29.837 je obustavljeno.

*Tablica 2.5.3. Objave za nestalim predmetima*



*Izvor: Ministarstvo unutarnjih poslova*

**

*Grafikon 2.5.4. Objave za nestalim predmetima (raspisano i obustavljeno)*

2.6. Specijalna policija

Specijalna policija jedan je od glavnih nositelja sigurnosti države i društva sa zadaćom da skrbi o sigurnosti građana, demokratskih institucija države i ustavnopravnog poretka, a kao takva osposobljena je, opremljena i nadležna za rješavanje složenijih policijskih zadaća. Ustrojena je za borbu protiv svih oblika diverzantsko-terorističkih djelovanja, sprječavanja otmica osoba i prijevoznih sredstava, oslobađanja talaca te obavljanja drugih poslova iz djelokruga Ravnateljstva policije.

Tijekom 2020. godine Specijalna policija je sve zadane operativne zadaće uspješno izvršila, što dokazuje visoku stručnost, osposobljenost, operativnost i profesionalnost pripadnika kao rezultat višegodišnjeg programiranog rada na obuci, odabiru stručnih kadrova i razmjeni iskustava. Potvrda je to kompatibilnosti Specijalne policije s osposobljenošću pripadnika svjetskih specijalnih jedinica, što je svrstava u razinu najelitnijih policijskih postrojbi u širem okružju.

U cilju sprječavanja nezakonitih migracija i suzbijanja prekograničnog kriminaliteta Specijalna policija aktivno je uključena u provođenje izviđačko-osmatračkih aktivnosti te nadzora i snimanja državne granice iz zraka na području Policijske uprave sisačko-moslavačke; Policijske uprave karlovačke, Policijske uprave ličko-senjske; Policijske uprave primorsko-goranske.

Zapovjedništvo specijalne policije aktivno je na međunarodnom planu kroz "ATLAS" mrežu[[4]](#footnote-4) sudjelovanjem na različitim radnim skupinama (radna skupina rješavanja kriznih situacija na zgradama - Buildings, radna skupina rješavanje kriznih situacija na vodenim površinama - Naval, radna skupina rješavanje kriznih situacija u prijevoznim sredstvima - Transport), forumima (taktička medicina - Medic, upad/ulaz - Entry, padobranstvo - Parachuting) i projektnim grupama (projekt rješavanja kriznih situacija na zrakoplovu - Air Sharp, bespilotni zrakoplovi - Drones, „Tihi prilaz“ - Silent Team). Tijekom 2020. godine pripadnici Specijalne policije sudjelovali su na ronilačkom treningu „Ronjenje pod ledom 2020“ u organizaciji Specijalne policije Republike Austrije (Einsatzkommando Cobra - EKO COBRA/DSE), zatim na međunarodnom seminaru iz taktičke medicine – 5. Konferencija taktičke medicine specijalnih jedinica (5th Tactical Emergency Care Conference in Special Unit) u organizaciji Specijalne policije Berlina (Spezialeinsatzkommando Berlin – SEK Berlin), a sve u sklopu ATLAS foruma "DRONES". U organizaciji Zapovjedništva specijalne policije, u Zagrebu na Policijskoj akademiji, održana je ATLAS-radionica Forum inovacija u Hrvatskoj (ATLAS-workshop of the Forum Innovation in Croatia).

U skladu sa Sporazumom Ministarstva unutarnjih poslova, Ministarstva zdravstva i Dubrovačko-neretvanske županije, Zrakoplovna jedinica je tijekom 2020. godine, a već petu godinu za redom, na području Dubrovačko-neretvanske županije, sudjelovala u provedbi operacije „Potpora u spašavanju života i prijevoz unesrećenih“, a kojom prilikom je ostvareno 126 intervencija.

Ronilački centar Mali Lošinj sudjelovao je u izobrazbi pripadnika Specijalne policije i Interventne policije, kao i s civilnim ronilačkim klubovima i braniteljskim udrugama, a u svrhu rekreacijsko-terapijskog ronjenja.

Ronilačke skupine, kao i svih godina do sada, bile su uključene u vađenje i uništenje minsko-eksplozivnih sredstava, oružja i streljiva (na području mora, rijeka i jezera i dr.), traženje i vađenje posmrtnih ostataka stradalnika i predmeta koji potječu od izvršenja kaznenih djela.

Tijekom 2020. godine poseban naglasak stavljen je na pripremu svih kapaciteta Specijalne policije u borbi protiv svih oblika terorizma i to na način da se prate i izučavaju svi teroristički napadi i prijetnje u svijetu te se u skladu s istim izrađuju operativni postupci i hodogrami za pojedine situacije.

2.7. Protueksplozijska zaštita

Protueksplozijska zaštita obuhvaća poslove pronalaska, uklanjanja, izuzimanja, skladištenja i uništavanja svih vrsta formacijskih i improviziranih eksplozivnih sredstava kao i naprava za koje postoji sumnja da sadrže opasne kemijsko-biološko-radiološko-nuklearne (KBRN) tvari.

U 2020. godini dogodilo se 38 eksplozija (jednako kao i 2019. godine), u kojima je 5 osoba smrtno stradalo ( 9 smrtno stradalih u 2019. godini). Četiri su osobe stradale prilikom eksplozije ručne bombe uslijed počinjenja suicida, dok je jedna osoba smrtno stradala zbog nestručnog rukovanja prilikom postavljanja improvizirane eksplozivne naprave.

Najviše eksplozija u 2020. godini uzrokovale su improvizirane eksplozivne naprave i to u 18 slučajeva ( četiri ovakva slučaja u 2019. godini). U 13 slučajeva radilo se o postavljanju improviziranih eksplozivnih naprava u bankomate s ciljem provale i otuđenja novca.

Pored navedenog, zabilježeno je 16 eksplozija raznih minsko-eksplozivnih sredstava vojnog podrijetla (19 eksplozija ovog tipa 2019. godine) te dvije eksplozije uzrokovane eksplozijom pirotehničkog sredstva (petarde), kojih je 2019. godine zabilježeno ukupno četiri.

Tijekom 2020. godine dogodile su se dvije eksplozije plina, dok ih je tijekom 2019. godine zabilježeno 11. U obje eksplozije u 2020. godine radilo se o korištenju plina radi provale u bankomate, a isto je bio slučaj sa svim gore spomenutim eksplozijama plina u 2019. godini. U istima nije bilo stradalih osoba.

Tehnološke eksplozije u 2020. godini nisu evidentirane.

*Tablica 2.7.1 Broj eksplozija i poginulih osoba*

|  |  |  |  |  |  |
| --- | --- | --- | --- | --- | --- |
|  | 2016. | 2017. | 2018. | 2019. | 2020. |
| Broj eksplozija | 49 | 45 | 43 | 38 | 38 |
| Poginule osobe | 14 | 9 | 13 | 9 | 5 |

*Grafikon 2.7.1. Broj eksplozija i poginulih osoba*

Tijekom 2020. godine zaprimljeno je 13 anonimnih dojava o postavljanju eksplozivne naprave, a koje su sve bile lažne, što je 46,48 % manje u odnosu na 2019. godinu.

*Grafikon 2.7.2. Anonimne dojave o postavljenim eksplozivnim napravama*

Tijekom 2020. godine izvršena su 52 deaktiviranja formacijskih eksplozivnih sredstava, što u odnosu na 2019. godinu predstavlja smanjenje od 48,50 %. Pored navedenog, tijekom 2020. godine izvršeno je i deaktiviranje šest improviziranih eksplozivnih naprava, dok tijekom 2019. godine nije bilo te vrste postupanja.

Tijekom 2020. godine izuzet je 39.121 komad raznih vrsta formacijskih minsko-eksplozivnih sredstava ukupne mase oko 30.932 kg te 419.144 komada streljiva za pješačko naoružanje raznog kalibra koja su zbog lošeg stanja uništavana tijekom godine.

Uništavanja navedenih minsko-eksplozivnih sredstava i streljiva organizirana su i provedena u suradnji s Ministarstvom obrane na vojnim poligonima "Eugen Kvaternik" kod Slunja i "Gašinci“ kod Đakova.

Policijski službenici protueksplozijske zaštite pružali su stručnu pomoć i drugim službama u sklopu policijskog sustava i izvan njega (Hrvatska vojska, Civilna zaštita).

U protekloj su godini obavljani i drugi poslovi kao što su protueksplozijski pregledi na graničnim prijelazima, sudjelovanje u protueksplozijskim pregledima i pretragama prostora i prijevoznih sredstava, racijama i dr. Zamjetan je i angažman na poslovima ekshumacija žrtava rata (115 puta u 2020. godini, a 78 puta u 2019. godini) tijekom kojih su obavljani prethodni protueksplozijski pregledi terena na kojima se obavljala ekshumacija te protueksplozijski pregledi svakog ukopnog mjesta pri vađenju posmrtnih ostataka.

Pored navedenog, sudjelovalo se u organizaciji i provođenju raznih oblika stručnog usavršavanja policijskih službenika, a održavana su i predavanja u školama i drugim odgojnim ustanovama i gospodarskim subjektima o postupanju prilikom dojave, pronalaska ili eksplozije eksplozivnih sredstava. Tijekom 2020. godine održane su 64 edukacije kojima su prisustvovale 2.853 osobe, dok je u 2019. godini održano 419 edukacija za 20.362 osobe.

Isto tako, Protueksplozijska služba sudjelovala je tijekom 2020. godine u tri projekta Europske unije. Prvi je projekt financiran kroz program Europske unije za istraživanje i inovacije Obzor 2020. (EXERTER – Pan-Europska mreža specijalista za sigurnost eksploziva (Security of Explosives pan-European Specialists Network); drugi je projekt naziva „Prljava bomba“ (Dirty Bomb), a financiran je iz Fonda za unutarnju sigurnost za Republiku Poljsku. Treći projekt naziva „Jačanje kapaciteta Ministarstva unutarnjih poslova: u zaštiti ljudi i kritične infrastrukture od događaja koji mogu ugroziti sigurnost, uključujući djelotvorno upravljanje rizicima i krizama koje mogu ugroziti sigurnost te borbi protiv terorizma“, financiran je iz Fonda za unutarnju sigurnost za Republiku Hrvatsku, a cilj mu je kroz nabavu specijaliziranih uređaja i opreme te sudjelovanje na specijalističkim tečajevima, obukama, seminarima i konferencijama u inozemstvu, jačanje kapaciteta linije rada protueksplozijske zaštite u postupanjima prema formacijskim i improviziranim eksplozivnim sredstvima te kemijsko-biološko-radiološko-nuklearnim ugrozama. Projekt „Dirtybomb“ (Prljava bomba) uspješno je završen sredinom 2020. godine dok druga dva spomenuta projekta još uvijek traju.

2.8. Osiguranje osoba, objekata i prostora

U sustavu redovnog osiguranja Službe za osiguranje i zaštitu štićenih osoba, Uprave za posebne poslove sigurnosti, tijekom 2020. bilo je 28, a tijekom 2019. godine 24 štićene osobe.

Tijekom 2020. godine Služba za osiguranje i zaštitu štićenih objekata i prostora provodila je redovno osiguranje 21 štićenog objekta, dok se tijekom 2019. godine provodilo osiguranje 19 štićenih objekata.

Služba za osiguranje i zaštitu diplomatskih misija i konzularnih ureda tijekom 2020. godine provodila je stalno osiguranje 18 objekata stranih diplomatskih misija i rezidencijalnih objekata u Republici Hrvatskoj, kao i tijekom 2019. godine.

*Tablica 2.8.1 Redovna osiguranja osoba i objekata*

|  |  |  |  |  |  |
| --- | --- | --- | --- | --- | --- |
|  | 2016. | 2017. | 2018. | 2019. | 2020. |
| Štićene osobe | 44 | 39 | 26 | 24 | 28 |
| Štićeni objekti | 29 | 25 | 19 | 19 | 21 |
| Diplomatske misije i objekti | 21 | 18 | 19 | 18 | 18 |

Tijekom predsjedanja Republike Hrvatske Vijećem EU od 1. siječnja do 30. lipnja 2020. godine, policijski službenici Uprave za posebne poslove sigurnosti, u suradnji s drugim ustrojstvenim jedinicama Ravnateljstva policije, organizirali su i proveli sva potrebna osiguranja štićenih osoba, objekata i prostora.

S obzirom na globalno stanje i opasnost od terorizma procjenjuje se kako bi štićene osobe, objekti i prostori koje osigurava Uprava za posebne poslove sigurnosti mogli bi biti potencijalno ciljevi terorističkih napada. Da bi se taj rizik sveo na najmanju moguću mjeru, ista Uprava u stalnom je kontaktu sa Sigurnosno-obavještajnom agencijom, Upravom kriminalističke policije i drugim službama, a s obzirom da osigurava i veleposlanstva stranih država u Republici Hrvatskoj, prati se stanje u navedenim državama, bilateralni i multilateralni odnosi između država, ali i odnosi između Republike Hrvatske i drugih država kako bi se na odgovarajući način reagiralo dodatnim mjerama osiguranja u slučaju pogoršanja stanja sigurnosti.

|  |
| --- |
| 3. SUZBIJANJE KRIMINALITETA |

Kriminalitet je pojava s negativnim društvenim predznakom koja ugrožava temelje društvene zajednice, njezino funkcioniranje i organizaciju, utječe na temeljni osjećaj sigurnosti građana, nagriza moral društva i iznimno je gospodarsko opterećenje za državu. Kad preventivne mjere nemaju učinka, preostaje primjena represivnih mjera i kaznenih sankcija, odnosno tradicionalnog sustava kazni u kojemu su zatvorske i novčane kazne glavne kaznene sankcije[[5]](#footnote-5), stoga je temeljna zadaća policije suzbijanje kriminaliteta**.**

Sva kaznena djela koja su se zbila na određenom području u određenom razdoblju, prouzroči 2/3 svih štetnih i tragičnih posljedica na području javne sigurnosti. Zbog toga kaznena djela, kao opasniji oblik kažnjivih ponašanja, trajno pobuđuju zanimanje javnosti. Saznanja o kriminalitetu policija stječe dojavom građana ili pravnih osoba, a jedan dio otkriva vlastitom operativnom djelatnošću.

Znatan dio kriminaliteta u svakom društvu ostaje neotkriven iz mnogih razloga, a jedan od njih je i taj što građani zbog straha od posljedica ne prijavljuju počinjena kaznena djela pa društvo zbog toga trpi štetne posljedice. U kriminalistici tamna brojka obilježava nepoznati, odnosno neotkriveni kriminalitet/kriminalne događaje koji nisu prijavljeni i za koje se ne zna da su se dogodili. Tamnom brojkom u pravilu se naziva omjer između statistički iskazanog i stvarnog broja počinjenih kaznenih djela.

Uvriježena je kriminološka procjena kako se od ukupnog kriminaliteta samo jedna petina rasvijetli. U Republici Hrvatskoj policija godišnje evidentira oko 100 tisuća kaznenih djela, što obuhvaća kaznena djela koja se progone po službenoj dužnosti, kaznena djela kod kojih je izostao prijedlog te kaznena djela koja se progone po privatnoj tužbi. Za oko 75 tisuća kaznenih djela policija dozna dojavom, a u oko 25 tisuća slučajeva policija svojim mjerama, radnjama i aktivnostima utvrdi postojanje kaznenog djela.

Razriješenost kriminaliteta znači utvrditi postojanost osnovane sumnje da je određena osoba ili osobe odgovorne za kaznena djela za koja je policija utvrdila da su se dogodila. Od ukupnog broja prijavljenih kaznenih djela za koja se progon poduzima po službenoj dužnosti, policija u Republici Hrvatskoj na godišnjoj razini uspijeva razriješiti 67,9 % kriminaliteta. Trajna je zadaća otkriti što više kaznenih djela i pokušati utvrditi osnovanost sumnje za svakog počinitelja.

Sva kaznena djela nemaju istu težinu. Ne zanemarujući manje štetna kaznena djela, policija veliku pozornost posvećuje najtežim kaznenim djelima. Otkrivajući i razrješavajući tu vrstu kriminaliteta, povećava se osjećaj sigurnosti u društvu i jača povjerenje građana u javni sigurnosni sustav.

Tijekom 2020. godine na području Republike Hrvatske prijavljeno je sveukupno 53.082 kaznena djela, ili 5,2 % kaznenih djela manje u odnosu na 2019. godinu kada je prijavljeno 55.994 kaznenih djela. Oduzmemo li od navedene brojke kaznena djela u svezi prometne delinkvencije ostaje nam za kriminalističko-kriminološku raščlambu statistička baza s ukupno prijavljenih 51.902 kaznena djela, što je za 5,1 % manje nego u istom razdoblju 2019. godine kada je bilo prijavljenih 54.686 kaznenih djela.

Najveći porast prijavljivanja kaznenih djela zabilježen je u Policijskoj upravi vukovarsko-srijemskoj od 22,2 % (2020. godine prijavljeno 2.133 kaznenih djela, a 2019. godine prijavljeno je 1.738 kaznenih djela), dok je najveći pad prijavljivanja kaznenih djela zabilježen u Policijskoj upravi dubrovačko-neretvanskoj od 28,8 % (2020. godine prijavljeno je 1.269 kaznih djela, a 2019. godine - 1.783 kaznenih djela) u odnosu na isto razdoblje prethodne godine.

Globalna struktura zabilježenih kaznenih djela koja se progone po službenoj dužnosti na području Republike Hrvatske u 2020. godini je slijedeća:

GOSPODARSKI KRIMINALITET I KORUPCIJA– prijavljeno je 4.532 kaznena djela što predstavlja porast za 9,5 % u odnosu na prethodnu godinu, a čini udio od 8,73 % u ukupnom kriminalitetu

ORGANIZIRANI KRIMINALITET– prijavljeno je 2.173 kaznenih djela što predstavlja porast za 6,3 % u odnosu na prethodnu godinu, a čini udio od 4,19 % u ukupnom kriminalitetu

KRIMINALITET DROGA– prijavljeno je 2.645 kaznenih djela što predstavlja pad za 7,9 % u odnosu na prethodnu godinu, a čini udio od 5,10 % u ukupnom kriminalitetu

OPĆI KRIMINALITET– prijavljeno je 41.254 kaznenih djela što predstavlja pad za 3,3 % u odnosu na prethodnu godinu, a čini udio od 79,48 % u ukupnom kriminalitetu.

Prijavljena kaznena djela na štetu djece i obitelji su u porastu za 15,1 %. Kaznena djela gdje su počinitelji maloljetnici su u padu za 17,5 % u odnosu na prethodnu godinu. Od ukupno prijavljenih 18.966 počinitelja, 99,2 % ili 18.821 su fizičke osobe od kojih je 865 ili 4,6 % maloljetnih počinitelja.

KIBERNETIČKI KIMINALITET - prijavljeno je 1188 kaznenih djela što je 59,5 % manje nego prethodne godine, a čini udio od 2,29 % u ukupnom kriminalitetu.

TERORIZAM I EKSTREMNO NASILJE– tijekom 2020. godine nije zabilježeno niti jedno kazneno djelo terorizma, dok je iz djelokruga navedene linije rada prijavljeno 60 kaznenih djela što predstavlja porast za 81,8 % u odnosu na prethodnu godinu, a čini udio od 0,12 % u ukupnom kriminalitetu

RATNI ZLOČINI– prijavljeno je 50 kaznenih djela što predstavlja porast za 150,0 % u odnosu na prethodnu godinu, a čini udio od 0,1 % u ukupnom kriminalitetu.

Tijekom 2020. godine prijavljeno je ukupno 18.966 fizičkih i pravnih osoba, što je povećanje broja prijavljenih osoba od 1,6 % u odnosu na prethodnu godinu (18.675).

Koeficijent razriješenosti kaznenih djela (bez prometa) u 2020. godini iznosi 70,5 % što je porast od 4,3 % u odnosu na prethodnu godinu kada je iznosio 66,2 %.

Radi realne komparacije opsega kriminaliteta između pojedinih država izračunali smo stopu kriminaliteta u Republici Hrvatskoj (označava broj kaznenih djela na 100.000 stanovnika - izračun rađen prema broju stanovnika 4.065.253), koji za 2020. godinu iznosi 1.277 kaznenih djela na 100.000 stanovnika (bez kaznenih djela prometne delikvencije).

Primjera radi, dok u 2020. godini stopa kriminaliteta u Republici Hrvatskoj iznosi 1.306 kaznenih djela na 100.000 stanovnika (s kaznenim djelima prometne delinkvencije), prema podacima INTERPOL-a ona je u nekoliko stranih država iznosila kako slijedi:

|  |  |  |  |
| --- | --- | --- | --- |
| **Država** | **Razdoblje na koje se odnose podaci** | **Kaznena djela na 100.000 stanovnika** | **Kaznena djela ukupno** |
| Slovačka | 2020. | 993 | 54.244 |
| Sjeverna Makedonija | 2020. | 1.223 | 25.400 |
| Slovenija | 2020.(I-VI) | 1.321 | 27.000 |
| Švedska | 2020. | 15.249 | 1.560.000 |
| Estonija | 2020. | 1.760 | 23.381 |
| Latvija | 2020. | 2.047 | 38.767 |
| Nizozemska | 2020. | 3.823 | 665.639 |
| Bugarska | 2019. | 1.265 | 89.208 |
| Finska | 2019. | 7.945 | 443.954 |
| Crna Gora | 2020. | 1.007 | 6.264 |
| Poljska | 2019. | 2.069 | 796.557 |
| Mađarska | 2019. | 1.694 | 165.648 |
| Češka Republika | 2020 | 1.545,83 | 165.525 |
| Portugal | 2018. | 3.238 | 333.223 |
| Belgija | 2018. | 7.759 | 884.572 |
| Njemačka | 2018. | 6.710 | 5.555.209 |
| Litva | 2018. | 2.070 | 57.835 |
| Španjolska | 2018. | 845 | 394.301 |

(**Napominjemo** kako su kaznena zakonodavstva država za koje je složen pregled različita pa je i moguća usporedba uvjetna i okvirna. Primjerice, istovrsno kažnjivo ponašanje u nekim državama propisano je kao kazneno djelo, a u drugima kao prekršaj.)

Ukoliko se ukupnom broju 53.082 kaznenih djela za koja se postupak pokrenuo po službenoj dužnosti („ex officio“), a koja služi kao baza za izračunavanje stope kriminaliteta, pridodaju kaznena djela za koja postupak nije pokrenut zbog izostanka prijedloga (8.012) i kaznena djela za koja je postupak pokrenut privatnom tužbom oštećenog (14.696) (sveukupno 75.790), stopa kriminaliteta u Republici Hrvatskoj za 2020. godinu iznosi 1.864 kaznenih djela na 100.000 stanovnika.


## *Tablica 3.1.Pregled osnovnih sigurnosnih pokazatelja za 2020. u Republici Hrvatskoj*




|  |  |  |
| --- | --- | --- |
| **\*Korupcijska kaznena djela:** |  | |
| čl. 251 Primanje i davanje mita u postupku stečaja | čl. 295. Trgovanje utjecajem | |
| čl. 252. Primanje mita u gospodarskom poslovanju | čl. 296. Davanje mita za trgovanje utjecajem | |
| čl. 253. Davanje mita u gospodarskom poslovanju | čl. 339. Podmićivanje zastupnika | |
| čl. 291.Zlouporaba položaja i ovlasti – poč.sl.os. |  | |
| čl. 292. Nezakonito pogodovanje |  | |
| čl. 293. Primanje mita |  | |
| čl. 294. Davanje mita |  | |
| 1. Koeficijent razriješenosti je odnos broja razriješenih kaznenih djela (**uključujući** i razriješena kaznena djela prijavljena u ranijim razdobljima) i broja prijavljenih kaznenih djela u izvještajnom razdoblju. | | |
| 1. Postotak razriješenosti je odnos broja razriješenih kaznenih djela (**isključujući** razriješena kaznena djela prijavljena u ranijim razdobljima) i broja prijavljenih kaznenih djela u izvještajnom razdoblju. | | |

## 

## *Grafikon 3.2. Poredbeni prikaz strukture kriminaliteta za razdoblje 2020./2019.*





## *Struktura kriminaliteta prema razini kriminalističkog istraživanja*

Tablica 3.3.Prijavljena kaznena djela prema kriminalističkoj klasifikaciji i razini kriminalističkog istraživanja za 2020.

|  |  |  |  |  |  |  |  |
| --- | --- | --- | --- | --- | --- | --- | --- |
| **Grupacija KD** | **UKUPNO** | **Nacionalni** | **%** | **Regionalni** | **%** | **Lokalni** | **%** |
| Opći kriminalitet | **41.254** | 626 | 1,5 | 2.196 | 5,3 | 38.432 | 93,2 |
| Gospodarski kriminalitet | **4.532** | 418 | 9,2 | 3.232 | 71,3 | 882 | 19,5 |
| Organizirani kriminalitet | **2.173** | 28 | 1,3 | 591 | 27,2 | 1.554 | 71,5 |
| Suzbijanje zloupotreba droga | **2.645** | 90 | 3,4 | 1.497 | 56,6 | 1.058 | 40,0 |
| Terorizam i ekstremno nasilje | **60** | 0 | 0,0 | 13 | 21,7 | 47 | 78,3 |
| Ratni zločini | **50** | 30 | 60,0 | 20 | 40,0 | 0 | 0,0 |
| Kibernetički kriminalitet | **1.188** | 0 | 0,0 | 271 | 22,8 | 917 | 77,2 |
| Promet | **1.180** | 0 | 0,0 | 2 | 0,2 | 1.178 | 99,8 |
| **UKUPNO** | **53.082** | **1.192** | **2,2** | **7.822** | **14,7** | **44.068** | **83,0** |

Prema danome prikazu vidljivo je da je u 2020. godini od ukupno 53.082 (bez prometa 51.902) evidentiranih kaznenih djela, njih 1.192 obrađeno na nacionalnoj razini, 7.822 na regionalnoj razini, dok je ostalih 44.068 (bez prometa 42.890) kaznenih djela zadržalo lokalnu razinu policijskog posla.

## Tablica 3.4. *Poredbeni prikaz rasprostranjenosti kriminaliteta za razdoblje 2020./2019. (bez kaznenih djela iz domene prometa)*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Policijska uprava** | **Prijavljena kaznena djela** | | | Razriješena kaznena djela | | | | | |
| Broj djela | | + - % | Broj djela | | +-% | Koeficijent Razriješenosti | | +-% |
| 2019. | **2020.** | 2019. | **2020.** | 2019. | **2020.** |
| vukovarsko-srijemska | 1.698 | **2.069** | +21,8 | 1.253 | **1.705** | +36,1 | 73,8 | 82,4 | +8,6 |
| sisačko-moslavačka | 1.770 | **2.144** | +21,1 | 1.367 | **1.709** | +25,0 | 77,2 | 79,7 | +2,5 |
| požeško-slavonska | 680 | **779** | +14,6 | 559 | **681** | +21,8 | 82,2 | 87,4 | +5,2 |
| brodsko-posavska | 1.455 | **1.630** | +12,0 | 875 | **1.150** | +31,4 | 60,1 | 70,6 | +10,4 |
| varaždinska | 1.691 | **1.854** | +9,6 | 1.205 | **1.493** | +23,9 | 71,3 | 80,5 | +9,3 |
| karlovačka | 1.560 | **1.691** | +8,4 | 1.213 | **1.380** | +13,8 | 77,8 | 81,6 | +3,9 |
| osječko-baranjska | 2.813 | **2.969** | +5,5 | 2.079 | **2.452** | +17,9 | 73,9 | 82,6 | +8,7 |
| virovitičko-podravska | 1.047 | **1.082** | +3,3 | 877 | **958** | +9,2 | 83,8 | 88,5 | +4,8 |
| ličko-senjska | 839 | **854** | +1,8 | 484 | **605** | +25,0 | 57,7 | 70,8 | +13,2 |
| međimurska | 1.223 | **1.234** | +0,9 | 695 | **902** | +29,8 | 56,8 | 73,1 | +16,3 |
| krapinsko-zagorska | 954 | **931** | -2,4 | 733 | **762** | +4,0 | 76,8 | 81,8 | +5,0 |
| splitsko-dalmatinska | 4.947 | **4.782** | -3,3 | 3.141 | **3.666** | +16,7 | 63,5 | 76,7 | +13,2 |
| bjelovarsko-bilogorska | 1.140 | **1.099** | -3,6 | 857 | **859** | +0,2 | 75,2 | 78,2 | +3,0 |
| **PRIJAVLJENA KAZNENA DJELA U RH -5,1%** | | | | | | | | | |
| primorsko-goranska | 4.867 | **4.473** | -8,1 | 3.338 | **3.102** | -7,1 | 68,6 | 69,3 | +0,8 |
| zagrebačka | 15.779 | **14.006** | -11,2 | 9.439 | **7.974** | -15,5 | 59,8 | 56,9 | -2,9 |
| zadarska | 3.371 | **2.966** | -12,0 | 1.991 | **1.910** | -4,1 | 59,1 | 64,4 | +5,3 |
| šibensko-kninska | 1.852 | **1.628** | -12,1 | 1.336 | **1.239** | -7,3 | 72,1 | 76,1 | +4,0 |
| istarska | 3.987 | **3.432** | -13,9 | 2.219 | **2.112** | -4,8 | 55,7 | 61,5 | +5,9 |
| koprivničko-križevačka | 1.288 | **1.044** | -18,9 | 1.125 | **866** | -23,0 | 87,3 | 83,0 | -4,4 |
| dubrovačko-neretvans. | 1.725 | **1.235** | -28,4 | 1.420 | **1.080** | -23,9 | 82,3 | 87,4 | +5,1 |
| **UKUPNO** | **54.686** | **51.902** | **-5,1** | **36.206** | **36.605** | **+1,1** | **+66,21** | **+70,53** | **+4,3** |

3.1. Organizirani kriminalitet

Organizirani kriminalitet obuhvaća složene oblike transnacionalnog, nacionalnog i regionalnog kriminaliteta koji karakterizira organiziranost, prikrivenost i visoka razina sofisticiranosti. Iz djelovanja organiziranog kriminaliteta proizlazi širok spektar posljedica koje se očituju u negativnom utjecaju na društvo, državu i pojedince. Kao posebna opasnost za djelovanje države i njenih institucija u cjelini ističe se povezanost organiziranog kriminaliteta s legitimnim strukturama države. Učinkovito funkcioniranje pravne države osnovni je preduvjet i jamstvo zaštite ljudskih prava i sloboda, što znači da razvoj organiziranog kriminaliteta posredno ugrožava svakog pojedinca u državi. Zbog globalne rasprostranjenosti i transnacionalnog karaktera organiziranog kriminaliteta vrlo je teško suzbijati takve kriminalne aktivnosti na određenom prostoru u okviru postojećih granica. Transnacionalni karakter organiziranog kriminaliteta očituje se ne samo u području djelovanja samih pripadnika kriminalnog miljea, nego i u nastanku posljedica kriminalnih aktivnosti te u raširenosti u pojedinim fazama provođenja kriminalnih aktivnosti. Stoga je ključno da borba protiv organiziranog kriminaliteta obuhvaća globalne i regionalne inicijative koje nastaju na lokalnoj, nacionalnoj i međunarodnoj razini s većim ili manjim stupnjem usklađenosti. Kao još jedna bitna karakteristika organiziranog kriminaliteta, osim njegove globalne rasprostranjenosti, ističe se i prilagodljivost djelovanja sukladno trenutnim zahtjevima na ilegalnim tržištima. U cilju što uspješnijeg odgovora na izazove koje postavlja borba protiv organiziranog kriminaliteta, Republika Hrvatska je tijekom proteklih godina više puta prilagođavala svoje zakonodavstvo, istodobno ulažući u stvaranje i jačanje kapaciteta za učinkovitu provedbu propisa, što se pokazalo kao pouzdan alat za uspješnu borbu protiv ozbiljnog i organiziranog kriminaliteta.

U kategoriju organiziranoga kriminaliteta, u pravilu, se ubrajaju kaznena djela s težim posljedicama, kompleksnim obilježjima protupravnih radnji koje zahtijevaju određenu razinu organiziranosti te kaznena djela počinjena u sastavu zločinačkog udruženja.

Slijedom toga, a zbog činjenice da tzv. „Balkanska ruta“ zahvaća Republiku Hrvatsku, u fokus rada stavljeno je djelovanje međunarodnih organiziranih kriminalnih skupina koje neke od svojih aktivnosti nastoje ostvariti u Republici Hrvatskoj ili pak tranzitirajući preko njenog teritorija.

Upravo zato, jedan od osnovnih strateških pravaca djelovanja kriminalističke policije je suzbijanje organiziranog kriminaliteta što podrazumijeva provođenje kriminalističkih istraživanja kroz koja se otkrivaju kaznena djela iz tzv. „tamne brojke“ kriminaliteta i posljedica su proaktivnog rada policije. U takvim kriminalističkim istraživanjima fokus je usmjeren na nositelje i pripadnike organiziranih kriminalnih skupina odnosno na „eliminiranje“ pojavnog oblika kriminaliteta i prodor u kriminalne strukture – zločinačka udruženja.

U 2020. godini evidentirano je 2.173 kaznenih djela organiziranoga kriminaliteta (2019. godine 2044), a počinilo ih je 1.503 osoba (2019. godine 1639). Materijalna šteta počinjena ovim kaznenim djelima procijenjena je na 47.684.782 kune (79.647.742 kuna – 2019. godine). Ovo je ujedno i najveći broj prijavljenih kaznenih djela ove vrste kriminaliteta u proteklom petogodišnjem periodu.

U odnosu na prethodnu godinu povećao se broj kaznenih djela za 6,3 %, osumnjičenih osoba je manje za 8,2 %, dok je materijalna šteta značajno manja i to za 40,1 %.

Tijekom 2020. godine posebna pozornost usmjerena je na sigurnosnu ugrozu od strane kriminalnih skupina koji se bave krijumčarenjem ljudi te njihovoj mogućoj povezanosti s pripadnicima nacionalnih i međunarodnih kriminalnih organizacija, a kako je tijekom 2020. godine zbog pandemije COVID-19 smanjena mobilnost i tok ljudi prema EU i unutar nje došlo je do pada kaznenih djela iz članka 326. KZ-a - Protuzakonito ulaženje, kretanje i boravak u Republici Hrvatskoj, drugoj državi članici Europske unije ili potpisnici Schengenskog sporazuma, za 26,2 %.

*Tablica 3.1.1. Poredbeni prikaz kaznenih djela organiziranog kriminalitet* 

Kad govorimo o organiziranom kriminalitetu, treba reći da je riječ je o najsloženijim oblicima kriminaliteta, transnacionalnog i međunarodnog karaktera, a samo njegovo suzbijanje zahtijeva intenzivnu međuresornu, međuagencijsku i međunarodnu suradnju. Broj kaznenih djela počinjenih u okviru zločinačkog udruženja je u padu, tijekom 2019. godine prijavljeno je 789 kaznenih djela, dok je u 2020. godini prijavljeno 691, što predstavlja pad za 12,42 %.

Tijekom 2020. godine prijavljeno ukupno 28 zločinačkih udruženja dok je 2019. godine prijavljeno 25 zločinačkih udruženja, što je povećanje od 12,0 %. Navedeni statistički podaci pokazuju kontinuirani pojačani proaktivni rad policije u suzbijanju organiziranog kriminaliteta odnosno zločinačkih udruženja i njihovih nositelja.

Vezano za kaznena djela iz članka 331. Kaznenog zakona - Nedozvoljeno posjedovanje, izrada i nabavljanje oružja i eksplozivnih tvari u 2020. godini otkriveno je i prijavljeno 461 kaznenih djela**,** za što je prijavljeno 237 osoba, dok je u 2019. godini otkriveno i prijavljeno 373 kaznenih djela i prijavljena je 201 osoba.

Također je uočen značajan rast kaznenih djela iz članka 243. Kaznenog zakona – Iznuda, i to za 21,4 % kao i razriješenost istih djela za 19,8 %.

Djelujući u skladu s preporukama sadržanim u Strateškoj procjeni u svrhu ostvarenja ciljeva određenih prioriteta postupanja u odnosu na važnost, otkrivanje i suzbijanje kaznenih djela organiziranoga kriminaliteta, a imajući u vidu naprijed navedeni porast otkrivenosti kaznenih djela može se ocijeniti da je, ostvaren očekivani rezultat.

Ovakav pristup policije prema organiziranom kriminalitetu predstavlja kvalitetnu podlogu za daljnji rad državnog odvjetništva, odnosno preduvjet za uspješno vođenje kaznenih postupaka pred nadležnim sudovima.

3.2. Gospodarski kriminalitet i korupcija

U kategoriju gospodarskog kriminaliteta ubrajaju se pojedina kaznena djela protiv radnih odnosa i socijalnog osiguranja, zdravlja ljudi, okoliša, imovine, gospodarstva, službene dužnosti, biračkog prava i kaznena djela krivotvorenja.

U 2020. godini otkrivena su 4.532 kaznena djela gospodarskog kriminaliteta za što je osumnjičeno 1.036 osoba. U odnosu na prethodnu godinu, broj kaznenih djela je u porastu za 9,5 %, a osumnjičenih osoba je manje za 14,7 %. Materijalna šteta nastala kaznenim djelima gospodarskog kriminaliteta u 2020. godini iznosila je 3.991.193.414 kune i tri puta je veća nego u prethodnoj godini. Najbrojnija kaznena djela gospodarskog kriminaliteta su Krivotvorenje službene ili poslovne isprave iz članka 279. Kaznenog zakona (1.362 ili 30,1 % svih kaznenih djela gospodarskog kriminaliteta). Većinu gospodarskog kriminaliteta, odnosno 93,3 % čini šest najučestalijih kaznenih djela (Krivotvorenje službene ili poslovne isprave, utaja poreza ili carine, Pronevjera, Zlouporaba položaja i ovlasti, Zlouporaba povjerenja u gospodarskom poslovanju i Prijevara u gospodarskom poslovanju).

*Tablica 3.2.1.* Najučestalija kaznena djela gospodarskog kriminaliteta 2019. i 2020.



Iz priložene tabele je vidljivo kako je najveći broj kaznenih djela gospodarskog kriminaliteta zabilježen u Policijskoj upravi zagrebačkoj, Policijskoj upravi splitsko-dalmatinskoj i Policijskoj upravi primorsko-goranskoj. Najveći porast kaznenih djela zabilježen je u Policijskoj upravi vukovarsko-srijemskoj 269,8 % i Policijskoj upravi osječko-baranjskoj 146,4 % dok je najveći pad zabilježen u Policijskoj upravi karlovačkoj 42,6 %.



*Tablica 3.2.1. Pregled rasprostranjenosti gospodarskog kriminaliteta po policijskim upravama*

### 3.2.1. Suzbijanje korupcije

Protukorupcijske aktivnosti u Republici Hrvatskoj temelje se na: nacionalnoj pravnoj regulativi- Kazneni zakon, Zakon o kaznenom postupku, Zakon o policiji, Zakon o Uredu za suzbijanje korupcije i organiziranog kriminaliteta („Narodne novine“, br. 76/09., 116/10., 145/10., 57/11., 136/12., 148/13. i 70/17.), Zakon o državnom odvjetništvu („Narodne novine“, br. 76/09., 153/09., 116/10., 145/10., 57/11., 130/11., 72/13., 148/13., 33/15., 82/15. i 67/18.), Zakon o policijskim poslovima i ovlastima, međunarodnim pravnim instrumentima (Kaznenopravna konvencija o korupciji („Narodne novine“, MU broj 11/00.) i Građanskopravna konvencija Vijeća Europe o korupciji („Narodne novine“, MU broj 6/03.), Konvencija Ujedinjenih naroda protiv korupcije („Narodne novine“, MU broj 2/05.) i druge, te na Strategiji za suzbijanje korupcije za razdoblje od 2015. do 2020. („Narodne novine“, broj 26/15.) s pripadajućem Akcijskim planom za 2017. i 2018. („Narodne novine“, broj 60/17.) te Akcijskim planom za 2019. i 2020. („Narodne novine“, broj 48/19.).

U 2020. godini prijavljeno je 31,5 % **manje koruptivnih kaznenih djela**, kao i počinitelja navedenih kaznenih djela za 38,2 % u usporedbi s 2019. godinom kada je prijavljeno 785 korupcijskih kaznenih djela, dok je u 2020. godini prijavljeno 538 korupcijskih kaznenih djela. Na smanjenje broja kaznenih djela zasigurno su utjecale okolnosti povezane s uvođenjem restrikcija radi pandemije bolesti COVID-19, prije svega značajno smanjenje poslovne aktivnosti. Osim toga, proteklu godinu su obilježila opsežna i složena kriminalistička istraživanja koja su izazvala ogroman interes javnosti i zasigurno dala doprinos pozitivnoj antikorupcijskoj percepciji, no s druge strane angažman tako značajnih kapaciteta se negativno odrazio na smanjenje kvantitativnih pokazatelja. U prilog tome govori i iznos materijalne štete koja je pričinjena ovim kaznenim djelima, a iznosi 565.328.689 kuna što predstavlja značajan porast od preko 960 % u odnosu na materijalnu štetu od 53.309.307 kuna počinjenu korupcijskim kaznenim djelima u 2019. godini.

Tijekom provedenih kriminalističkih istraživanja zapažen je pojačan trend korupcijskog ponašanja odgovornih osoba u trgovačkim društvima koja su u većinskom vlasništvu Republike Hrvatske, te najviših izvršitelja funkcija u tijelima državne vlasti i jedinicama lokalne i područne (regionalne) samouprave, tijekom kojih je utvrđeno traženje i primanje značajnih novčanih iznosa od nositelja poslovnih aktivnosti i građana na ime prenamjene zemljišta, pogodovanja prilikom provedbe javnih nadmetanja, odavanja povlaštenih informacija, stjecanja prava i sličnih postupaka.

Osim rada po tzv. domaćim predmetima, od ulaska Republike Hrvatske u EU kontinuirano se pojačava suradnja s tijelima za provedbu zakona država članica EU u međunarodnim predmetima koji dodatno opterećuju djelovanje policijskih službenika Službe gospodarskog kriminaliteta i korupcije. Policijski službenici Ministarstva sudjeluju u kriminalističkim istraživanjima počinjenih kaznenih djela na štetu financijskih interesa EU, kao jednog od tijela sustava za suzbijanje nepravilnosti i prijevara (*AFCOS sustav[[6]](#footnote-6)*).

U posljednjem desetljeću u Republici Hrvatskoj povećala se svijest o štetnosti korupcije te je borba protiv korupcije postala važan prioritet u političkim odrednicama zemlje. Suzbijanju korupcije se na represivnom i preventivnom planu sustavno pristupa kroz Strategiju za suzbijanje korupcije i kroz pripadajuće Akcijske planove koji se ažuriraju svake dvije godine, a u provođenju istih sudjeluju sve relevantne državne institucije. U tom smislu Hrvatski sabor je 27. veljače 2015. godine donio Strategiju suzbijanja korupcije za razdoblje 2015-2020. godine koja se realizirala kroz Akcijske planove na dvogodišnjoj razini, a u tijeku je izrada Strategije sprječavanja korupcije za razdoblje od 2021. do 2030. čije donošenje se očekuje tijekom 2021. godine.

Korupcija, u širem kontekstu organizirani kriminalitet, jest ozbiljna prijetnja institucijama demokratskog društva koja ugrožava temeljne vrijednosti, prijeti vladavini prava, demokraciji i ljudskim pravima, podriva načela dobre uprave, pravednosti i društvene pravde, uništava konkurenciju te otežava gospodarski razvitak i izlaže opasnosti stabilnost demokratskih ustanova i moralnih temelja društva. Sastavni dio organiziranog kriminaliteta predstavlja nezaobilazni dio djelovanja zločinačkih skupina koje korumpiranjem državnih službenika nastoje stvoriti uvjete za svoje djelovanje, u čemu često i uspijevaju. Prilikom procjene načina borbe protiv korupcije i organiziranog kriminaliteta potrebno je ustanoviti na koji način djeluju zločinačke skupine, koliko su međusobno povezane i koji su im ciljevi.

Naglasak protukorupcijskih napora stavljao se na usporednu provedbu financijskih istraživanja u svim kaznenim djelima kojima je počinjena materijalna šteta ili je utvrđeno protupravno stjecanje imovinske koristi kako bi se podignula razina učinkovitosti kaznenog progona i određivanja protupravne imovinske koristi koja bi se mogla oduzeti u kaznenom postupku i obeštetiti žrtvu kaznenog djela u konačnici. Pozornost je bila usredotočena i na suzbijanju „*unutarnje korupcije*“ (unutar samog Ministarstva).

Valja napomenuti kako uspješnost suzbijanja koruptivnih kaznenih djela ovisi o pristanku prijavitelja (oštećenika) da sudjeluje u postupku prikupljanja dokaza o počinjenju kaznenog djela jer se u ovim slučajevima radi o takvom činu koji se „događa“ bez svjedoka i bez klasične žrtve, a nerijetko s naknadnim prijavljivanjem, što bitno otežava dokazivanje kaznenog djela. Drugim riječima, bez primjene posebnih dokaznih radnji iz članka 332. Zakona o kaznenom postupku teško je, a nerijetko i nemoguće, otkrivanje korupcijskih kaznenih djela i njihovih počinitelja.

Sprječavanje korupcije na svim razinama ključ je uspješne antikorupcijske politike, ali i obveza Republike Hrvatske, što proizlazi iz Konvencije Ujedinjenih naroda protiv korupcije („Narodne novine“ MU broj 2/05.). Rezultati dosad provedenih kriminalističkih istraživanja pokazali su kako je potrebno uložiti dodatne napore u sprječavanju korupcije u području javne uprave.

Kako bi se unaprijedilo otkrivanje koruptivnih kaznenih djela, potrebno je pojačati suradnju s građanima i ohrabriti ih da svoja saznanja podijele s mjerodavnim tijelima. Uspješna kriminalistička istraživanja, kao i njihov medijski iskaz, pridonose „ohrabrivanju“ građana u smislu prijavljivanja situacija u kojima oni postaju žrtve korupcije te povećavaju njihovu spremnost da kao pouzdanici sudjeluju u postupku prikupljanja dokaza.

Odgovornijoj spremnosti građana na suradnju trebao bi pridonijeti i jedinstveni Zakon o zaštiti prijavitelja nepravilnosti („Narodne novine“, broj 17/19.), tzv. zviždača, na čijoj izradi su sudjelovali predstavnici Ministarstva unutarnjih poslova, ministarstva nadležnog za pravosuđe i upravu, ministarstva nadležnog za rad i mirovinski sustav, ministarstva nadležnog za financije, USKOK-a, Općinskog građanskog suda u Zagrebu, Pravnog fakulteta u Zagrebu, Hrvatske udruge poslodavaca, sindikata i udruga civilnog društva.

Zaključno, potrebno je naglasiti da odgovornost za uspješno otkrivanje, suzbijanje i prevenciju korupcije nije samo na policiji nego na svim državnim tijelima, jedinicama lokalne i područne (regionalne) samouprave, trgovačkim društvima u većinskom državnom vlasništvu kao i na udrugama civilnog društva, koji kroz svoj rad i suradnju s policijom i državnim odvjetništvom odnosno USKOK-om mogu uvelike doprinijeti podizanju efikasnosti ove borbe s jedne strane, i na daljnjem podizanju svijesti o štetnosti i neprihvatljivosti ove pojave za društvo u cjelini s druge strane.

### 3.2.2. Financijske istrage (imovinski izvidi) i pranje novca

U svrhu što učinkovitije identifikacije, privremenog osiguranja i oduzimanja prihoda stečenih kaznenim djelom te prikupljanja potrebnih podataka važnih za uspješno vođenje kaznenog postupka u provedbi najsloženijih oblika financijskih istraga (imovinskih izvida) i dalje se ostvaruje napredak iniciranjem većeg angažmana i bolje suradnje s mjerodavnim institucijama, ponajprije Državnim odvjetništvom Republike Hrvatske, Uredom za sprječavanje pranja novca, Poreznom upravom Ministarstva financija i drugim institucijama.

Otkrivanje i dokazivanje kaznenih djela pranja novca obavlja se usporedno s izvidima kaznenih djela koja generiraju protuzakonito stečenu imovinsku korist. Financijske istrage (imovinski izvidi) provodile su se tijekom 2020. godine, ne samo za gospodarski kriminalitet i korupciju, već i za druge vrste kriminaliteta - primarno za kaznena djela organiziranoga kriminaliteta i kriminaliteta droga. Kaznena djela pranja novca u proteklom razdoblju najvećim dijelom proizašla su iz prethodnih (predikatnih) kaznenih djela prijevare, zlouporabe povjerenja u gospodarskom poslovanju, utaje poreza ili carine koja su ujedno i najučestalija kaznena djela gospodarskog kriminaliteta .

U 2020. godini u odnosu na 2019. godinu kada je bilo prijavljeno 41 kazneno djelo pranja novca zabilježen je pad kaznenih djela pranja novca od 48,8 %, kao i počinitelja istih kaznenih djela, kojih je u 2020. godini bilo 6 dok je u 2019. godini bilo prijavljeno 17 počinitelja što predstavlja pad od 64,7 %.

U odnosu na petogodišnji prosjek prijavljivanosti kaznenih djela pranja novca gdje je u 2016. godini zabilježeno 58 prijava, u 2017. godini zabilježeno 6 prijava, u 2018. godini zabilježene 53 prijave, u 2019. godini zabilježene 41 prijava i 2020. godine zabilježeno 21 prijava kaznenog djela pranja novca iz članka 265. Kaznenog zakona, može se primijetiti da prijavljivanost varira iz godine u godinu i nema konstantnost u porastu/padu što se krije u problemu povezanog predikatnog kaznenog djela. Nadalje, sukladno tipologiji pranja novca u Republici Hrvatskoj predikatno kazneno djelo je u velikom broju slučajeva počinjeno na području druge države članice te postoji problem kod pribavljanja podataka od te druge države članice što ponekad traje godinama ili se kazneni progon ustupi drugoj državi.

Odlukom Vijeća EU 2007/845/JHA od 6. prosinca 2007. o suradnji između ureda za oduzimanje imovinske koristi država članica u području praćenja i utvrđivanja imovinske koristi ostvarene kaznenim djelom ili druge imovine povezane s kaznenim djelom zemlje članice EU obvezale su se na uspostavu Nacionalnih ureda za povrat imovine stečene kaznenim djelima (*Asset Recovery Offices -* ARO). U skladu s tom odlukom Uredi za povrat imovine stečene kaznenim djelima putem razvijene suradnje posredno omogućuju bržu identifikaciju i pronalazak imovine pribavljene kaznenim djelima na razini EU, te na zaprimljeni zahtjev, ali i spontano, razmjenjuju saznanja i provode najbolju praksu bez obzira na podrijetlo zahtjeva (državna uprava, policija, pravosuđe).

Zakon o pojednostavljenju razmjene podataka između tijela država članica Europske unije nadležnih za provedbu zakona („Narodne novine“, broj 56/15.), koji je stupio na snagu 30. svibnja 2015. u pravni poredak Republike Hrvatske prenesena je Odluka Vijeća 2007/845/PUP od 6. prosinca 2007. o suradnji između ureda za oduzimanje imovinske koristi država članica u području praćenja i utvrđivanja imovinske koristi ostvarene kaznenim djelom ili druge imovine povezane s kaznenim djelom.

Nakon notifikacije o određivanju Uprave kriminalističke policije, Policijskog nacionalnog ureda za suzbijanje korupcije i organiziranog kriminaliteta, Službe gospodarskog kriminaliteta i korupcije, Nacionalnim uredom za traganje i identifikaciju imovinske koristi ostvarene kaznenim djelom u Republici Hrvatskoj, evidentiran je trend povećanja broja zahtjeva i razmjene podataka s drugim nacionalnim Uredima za povrat imovinske koristi ostvarene kaznenim djelom zemalja članica EU u svrhu traganja i utvrđivanja imovinske koristi ostvarene kaznenim djelom.

U svezi s problematikom financijskih istraga i pranja novca i oduzimanjem nezakonito stečene imovinske koristi Služba gospodarskog kriminaliteta i korupcije sudjeluje u radu nekolicine europskih i regionalnih institucija: Stranke Varšavske konvencije C198-COP-CETS - Konvencija Vijeća Europe o pranju, traganju, privremenom oduzimanju i oduzimanju prihoda stečenog kaznenim djelom i o financiranju terorizma, utemeljilo Vijeća Europe, MONEYVAL-a (Odbor stručnjaka Vijeća Europe za procjenu mjera protiv pranja novca i financiranja terorizma), CARIN (Međunarodna organizacija praktičara iz redova policije i državnog odvjetništva koji se bave financijskim istragama i traganjem za nezakonito stečenom imovinskom koristi), AP ASSET RECOVERY (Analitička radna datoteka EUROPOL-a za podatke o imovini stečenoj kaznenim djelom), u sklopu AWF-a SOC (Analitička radna datoteka ozbiljni i organizirani kriminalitet), AP SUSTRANS (analitička radna datoteka EUROPOL-a s podacima o sumnjivim transakcijama), EMPACT[[7]](#footnote-7) prioritet - Financijski kriminal, pranje novca i oduzimanje nezakonito stečene imovinske koristi.

### 3.2.3. Porezne prijevare (PDV)

Uspostavom jedinstvenog tržišta EU ukinute su granične kontrole za trgovinu unutar njezina teritorija. Kako je izvoz robe i usluga u drugu državu članicu i dalje izuzet iz sustava PDV-a, pojavio se rizik od toga da se na tu robu i usluge porez ne naplati ni u državi u kojoj se one isporučuju ni u državi u kojoj se konzumiraju. Osim gubitka prihoda za države članice, nenaplaćeni PDV ima učinak na sredstva EU.

Zato su se kao jedan od prioriteta EU u borbi protiv teškog i organiziranog kriminala u ciklusu politika od 2018. do 2021. godine uzele u obzir i prijevare u vezi s trošarinom i „nepostojećim trgovcem“ unutar EU. Pristupanjem Republike Hrvatske EU i njezinom zajedničkom tržištu znatno se povećala opasnost od proračunskih gubitaka uzrokovanih zlouporabama sustava PDV-a i prijevarama s njim u vezi. Tijela EU sa svim državama članicama usmjerena su na suprotstavljanje ugrozama organiziranog kriminala u području financijskog kriminala pa je sprječavanje prijevara na PDV-u uvršteno u jednu od najvažnijih zadaća. Policijski službenici su u sklopu EUROPOL-a uključeni u Ciklus politika 2018. - 2020.godine za borbu protiv teškog i organiziranog kriminaliteta u okviru EMPACT prioriteta „MTIC fraud“ tzv. prijevara putem nestajućeg trgovca ili organizirane porezne prijevare.

Bitna obilježja ovog kriminaliteta su u tome kako je veliki broj sudionika rasprostranjenih na više policijskih uprava, odgovorne osobe su u pravilu nedostupne, inozemne pravne osobe su, u većini dosad otkrivenih slučajeva, iz susjednih država, a i sami organizatori su izvan Republike Hrvatske. Otkrivanje takvih oblika kriminaliteta zahtjeva visoka specijalistička i multidisciplinarna znanja.

Kako bi se otkrile takve prijevare potrebna je pojačana aktivnost Porezne uprave Ministarstva financija, a nakon otkrivanja zahtijeva se pojačana suradnja USKOK-a, Samostalnog sektora za financijske istrage, Porezne uprave, Ministarstva unutarnjih poslova, te provedba Posebnih dokaznih radnji iz članka 332. Zakona o kaznenom postupku. Protiv počinitelja, u pravilu, se podnose kaznene prijave zbog počinjenja kaznenih djela Zlouporaba povjerenja u gospodarskom poslovanju, iz članka 246. i Utaja poreza ili carine, iz članka 256. Kaznenog zakona. Kriminalistička istraživanja u ovim predmetima su izuzetno složena i dugotrajna te zahtijevaju učinkovitu međuagencijsku i međunarodnu suradnju.

U 2020. godini evidentiran je porast od 62,1 % kaznenog djela Zlouporaba povjerenja u gospodarskom poslovanju i porast od 13,7 % kaznenog djela Utaja poreza i carine. Iz navedene tabele za višegodišnje razdoblje vidljiv je trend porasta prijavljivanja navedenih kaznenih djela.

Kao što je navedeno prilikom postupanja po ovoj vrsti kriminaliteta, fokus je na kaznenim djelima Zlouporaba povjerenja u gospodarskom poslovanju i Utaja poreza i carine. Kriminalistička istraživanja u ovim predmetima su izuzetno složena i dugotrajna te zahtijevaju učinkovitu međuagencijsku i međunarodnu suradnju.

|  |  |  |  |  |  |
| --- | --- | --- | --- | --- | --- |
| **KAZNENA DJELA VEZANO ZA PDV PRIJEVARE** | **2016** | **2017** | **2018** | **2019** | **2020** |
| 246. Zlouporaba povjerenja u gospodarskom poslovanju | 355 | 418 | 480 | 401 | 650 |
| 256. Utaja poreza ili carine | 404 | 148 | 292 | 531 | 604 |
| **UKUPNO** | **758** | **566** | **772** | **932** | **1.254** |


Prikaz kaznenih djela povezanih s PDV prijevarama

U proteklom razdoblju od 2016. do 2020. godine prisutan je trend uglavnom kontinuiranog povećanja kaznenih djela koja su povezana s PDV prijevarama, a jedan o razloga je također i mogućnost brzog i lakog otvaranja novih trgovačkih društava s malim temeljnim kapitalom (j.d.o.o. i d.o.o.).

Zbog navedenoga, počinitelji kaznenih djela lako prebacuju poslovanje s jednog trgovačkog društva na drugo, a porezni inspektori su dovedeni u situaciju da u trenutku otvaranja poreznog nadzora nad takvim društvom isto više ne posluje te odgovorna osoba i poslovna dokumentacija nisu više dostupni, što otežava utvrđivanja relevantnih činjenica za obračun poreznih i drugih obveza. Izvršenjem kaznenih djela vezanih za PDV prijevare, nanosi se velika šteta državnom proračunu Republike Hrvatske, a procijenjena godišnja šteta od PDV prijevara u članicama EU višestruko premašuje državni proračun Republike Hrvatske.

3.3. Kriminalitet droga i tvari zabranjenih u sportu

U 2020. godini prijavljeno je ukupno 2.636 kaznenih djela iz članka 190. „Neovlaštena proizvodnja i promet drogama“ i članka 191. „Omogućavanje trošenja droga“ Kaznenog zakona, što predstavlja pad od 8,1 % u odnosi na 2019. godinu kada je prijavljeno 2.867 navedenih kaznenih djela. Prijavljeno je i devet kaznenih djela iz članka 191a. „Neovlaštena proizvodnja i promet tvari zabranjenih u sportu“, a u 2019. godini prijavljena su četiri kaznena djela iz navedenog članka.



*Grafikon 3.3.1. Usporedba kaznenih djela iz članka 190. Neovlaštena proizvodnja i promet drogama i članka 191. Omogućavanje trošenja droga*

U 2020. godini zaustavljen je trend pada prijavljivanja kaznenih djela kriminaliteta droga povezanih sa zločinačkim udruženjima iz članka 328. i 329. Kaznenog zakona. Tako je u 2020. godini prijavljeno 59 kaznenih djela iz članka 328. i 329. u vezi s člancima 190. i 191. Kaznenog zakona, dok ih je u 2019. godini prijavljeno 35, što je povećanje za 68,5 %.

U 2020. godini evidentirano je sveukupno 6.563 prekršaja iz Zakona o suzbijanju zlouporabe droga (najveći dio za prekršaje tzv. neovlaštenog posjedovanja droge), dok je 2019. godini evidentirano 8.314 prekršaja iz navedenog Zakona, što predstavlja značajan pad od 21,1 %. Ukupno gledajući evidentirano je 17,7 % manje prekršajnih i kaznenih prijava (u zbroju) nego u 2019. godini (9.199 u odnosu na 11.181).

U 2020. godini ostvareno je 8.323 zapljena svih vrsta droga, što predstavlja značajan pad od 23,2 % u odnosu na 2019. godinu kada je ostvareno 10.843 zapljena droga.

2020. godinu obilježila je pandemija COVID-19. Pandemija je snažno utjecala na pad ostvarenih rezultata u 2020. godini po pitanju problematike droga. Provedene su snažne restrikcije koje su se očitavale u ograničenju kretanja ljudi, pad ekonomskih aktivnosti i pad prometa roba i usluga, a u turističkim zemljama kojima pripada i Republika Hrvatska, veliki pad posjeta turista. Sve ovo uzrokovalo je pad broja zapljena svih vrsta droga te s time evidentiranih povezanih kaznenih djela i prekršaja. S obzirom na navedeno cijenimo da su aktivnosti policije na poslovima suzbijanja problematike droga bile na odgovarajućoj i zadovoljavajućoj razini.

U 2020. godini kazneno je prijavljeno 1.150 osoba za počinjena kaznena djela iz članka 190. „Neovlaštena proizvodnja i promet drogama“ i članka 191. „Omogućavanje trošenja droga“ Kaznenog zakona, dok je 2019. godine prijavljeno 1.142, što čini neznatan porast od 0,7 %. Od kazneno prijavljenih osoba u 2019. godini, 1.074 osoba je muškog (93,5 %), a 75 osoba je ženskog spola (6,5 %). 32 kazneno prijavljene osobe bili su maloljetnici. Za kaznena djela iz članka 191a. Kaznenog zakona „Neovlaštena proizvodnja i promet tvari zabranjenih u sportu“ kazneno je prijavljeno šest muških i jedna ženska osoba.

Ukupno je tijekom 2020. godine ostvareno 8.323 zapljena svih vrsta droga, što je u odnosu na 2019. godinu, kada je evidentirano 10.843 zapljena, pad od 23,4 % odnosno 2.520 zapljena manje.

|  |  |  |  |  |
| --- | --- | --- | --- | --- |
| **MASE ZAPLIJENJENIH ZNAČAJNIJIH VRSTA DROGA** | **GODINA** | | | |
| **2017.** | **2018.** | **2019.** | **2020.\*** |
| **HEROIN (kilograma)** | 27,15 | 5,22 | 12,25 | 12,76 |
| **HAŠIŠ (kilograma)** | 7,86 | 49,53 | 148,36 | 2,64 |
| **MARIHUANA (kilograma)** | 2.409,85 | 4.687,41 | 2.231,1 | 1.676,35 |
| **KOKAIN (kilograma)** | 465,95 | 108,97 | 16,43 | 60 |
| **AMFETAMINI (kilograma)** | 38,15 | 36,5 | 41,48 | 45,64 |
| **METADON (tableta)** | 1374 | 484 | 142 | 564 |
| **MDMA I DERIVATI ECSTASY (kilograma)** | 8,55 | 12,27 | 16,39 | 3,65 |
| **LSD (doza)** | 955 | 32 | 401 | 485 |

*Tablica 3.3.2. Mase zaplijenjenih vrsta droga i tvari zabranjenih u sportu*

|  |  |  |  |  |
| --- | --- | --- | --- | --- |
| **BROJ POJEDINAČNIH ZAPLJENA ZNAČAJNIJIH VRSTA DROGA** | **GODINA** | | | |
| **2017.** | **2018.** | **2019.** | **2020.** |
| **HEROIN** | 140 | 146 | 118 | 130 |
| **HAŠIŠ** | 351 | 326 | 442 | 182 |
| **MARIHUANA** | 7057 | 7388 | 6638 | 5399 |
| **KOKAIN** | 418 | 456 | 582 | 347 |
| **AMFETAMINI** | 769 | 960 | 960 | 956 |
| **METADON** | 34 | 32 | 20 | 27 |
| **MDMA I DERIVATI (XTC)** | 743 | 642 | 823 | 229 |
| **LSD** | 42 | 32 | 48 | 24 |

*Tablica 3.3.3.* *Broj pojedinačnih zapljena značajnijih vrsta droga*



U 2020. godini evidentirano je 179 slučajeva neovlaštene proizvodnje produkata kanabisa od čega je u 75 slučajeva bila riječ o takozvanim „indoor“ uzgajalištima (uzgoj u zatvorenom prostoru u kontroliranim uvjetima) na kojima je pronađeno i zaplijenjeno ukupno 882 stabljika kanabisa tipa droga marihuana, dok je u 104 slučaja bila riječ o „outdoor“ uzgajalištima na kojima je pronađeno i zaplijenjeno ukupno 2.783 stabljika kanabisa.

Zbrojeno, riječ je o zaplijenjenih 3.665 stabljika što je u prosjeku 20 stabljika marihuane po otkrivenom ilegalnom uzgajalištu (u 2019. godini prosjek je bio 35 stabljika po uzgajalištu). Usporedbe radi, u 2019. godini evidentirano je 84 slučaja neovlaštene proizvodnje produkata kanabisa od čega je u 37 slučajeva bila riječ o takozvanim „indoor“ uzgajalištima na kojima je pronađeno i zaplijenjeno ukupno 2.058 stabljika kanabisa, tipa droga marihuana, dok je u 47 slučajeva bila riječ o „outdoor“ uzgajalištima na kojima je pronađeno i zaplijenjeno 911 stabljika kanabisa.

Zbog COVID-19 pandemije uočen je poremećaj opskrbe ilegalnog tržišta s marihuanom uz porast cijena. S tim povezano, evidentan je trend velikog povećanja proizvodnje marihuane na otvorenom i u tzv. kontroliranim uvjetima u Hrvatskoj. Broj otkrivenih slučajeva neovlaštene proizvodnje marihuane u 2020. godini je porastao za 213 % u odnosu na 2019. godinu, što je rezultat pojačanih policijskih aktivnosti, velikog poremećaja opskrbe (krijumčarenja) ilegalnog hrvatskog narko tržišta marihuanom, ali sve liberalnijeg stava javnosti prema trošenju ove najzastupljenije ilegalne droge.

Broj otkrivenih „indoor“ i „outdoor“ Broj otkrivenih stabljika kanabisa

uzgajališta u 2019. i 2020. na uzgajalištima u 2019. i 2020.

****

Službenici policije u odori (prometna, interventna, pomorska, aerodromska, granična policija, mobilna jedinica za provedbu nadzora državne granice i mobilna jedinica prometne policije) tijekom 2020.godine ostvarili su 5.311 zapljena različitih vrsta droga ili 64,1 % od ukupnog broja zapljena droga. Tijekom 2019. godine ostvareno je 7.147 zapljena ili 66,6 %, što je približan trend već od 2013. godine.

Tijekom 2020. godine ostvareno je 13 zapljena svih vrsta tvari s Liste tvari zabranjenih u sportu, a prethodne, 2019. ostvareno ih je 10. Većinu zapljena u 2020 godini, njih 10, čine anabolička sredstva, a u tri zapljene zaplijenjeni su peptidni hormoni. Zapljene su ostvarene u Policijskim upravama brodsko – posavskoj, istarskoj, međimurskoj, primorsko – goranskoj, splitsko – dalmatinskoj i vukovarsko – srijemskoj.

|  |  |  |  |  |
| --- | --- | --- | --- | --- |
| **Vrsta** | **Broj zapljena** | **Masa/ g** | **Volumen/ ml** | **Količina/ kom** |
| **Anabolička sredstva** | 10 | 0 | 6739 | 1980 |
| **Peptidni hormoni, čimbenici rasta i sl.** | 3 | - | 62 |  |
| **Beta-2 agonisti** | - | - | - | - |
| **Hormoni i modulatori metabolizma** | - | - | - | - |
| **UKUPNO** | **13** | **0** | **6801** | **1980** |

*Tablica 3.3.5. Broj i masa (volumen, količina) zaplijenjenih Tvari zabranjenih u sportu (po skupinama)*

Kazneni zakon ne sankcionira tzv. posjedovanje tvari zabranjenih u sportu za osobnu uporabu koja nisu namijenjene daljnjem prometu, ali postoji mogućnosti podnošenja optužnih prijedloga temeljem carinskog prekršaja iz članka 74. stavak 1. točka 2. Zakona o provedbi carinskih propisa Europske unije („Narodne novine“, br. 54/13. i 40/16.) što je i realizirano u pojedinim slučajevima zapljena manjih količina na granici, ali ti slučajevi nisu statistički obrađeni. Nadležnost za podnošenje optužnih prijedlog je na Ministarstvu financija – Carinska uprava.

Tijekom provođenja i nakon provedenih kriminalističkih istraživanja iz domene kriminaliteta droga (i tvari zabranjenih u sportu) tijekom 2020**.** godinezaplijenjena su sredstva u stranoj i domaćoj novčanoj valuti. Ukupno je, izraženo u kunama, oduzeto 3.767.479 kuna. Riječ je o privremeno oduzetim novčanim sredstvima koja su oduzeta na Potvrdu o privremenom oduzimanju predmeta, a ne o novčanim sredstvima oduzetim temeljem pravomoćnih sudskih presuda.

|  |  |  |
| --- | --- | --- |
| **ZAPLIJENJENA NOVČANA SREDSTVA** | | |
| **Valuta** | **2019.** | **2020.** |
| KUNA | 1.383.344 | 2.030.886 |
| EURO | 138.665 | 225.886 |
| DRUGE VALUTE (izraženo u kn) | 160.108 | 42.448 |
| UKUPNO (izraženo u kn) | 2.583.439 | 3.767.479 |

*Tablica 3.3.6. Prikaz zaplijenjena novčanih sredstva*

Tijekom provođenja kriminalističkih istraživanja iz linije kriminaliteta droga, 2020. godine, oduzet je veći broj mobilnih telefona, SIM kartica, računala, digitalnih vaga, drobilica i slično kao i određena količina opreme za uzgoj droge (kanabisa, gljiva). Također su oduzete veće količine oružja, streljiva i raznih eksplozivnih sredstava. Zbirni rezultati najzastupljenijih vrsta oružja te streljiva i eksploziva među oduzetim predmetima prikazani su u sljedećoj tablici i uspoređeni s podacima za 2019. godinu.

|  |  |  |
| --- | --- | --- |
| **ZAPLJENJENO ORUŽJE, STRELJIVO i BOMBE (kom)** | | |
| **Godina** | **2019.** | **2020.** |
| PIŠTOLJI I REVOLVERI | 63 | 31 |
| PUŠKE | 21 | 28 |
| STRELJIVO | 5230 | 9159 |
| BOMBE | 2 | 28 |
| EKSPLOZIV | - | 4,7kg |

*Tablica 3.3.7. Prikaz zaplijenjena oružja, streljiva i bombi*

Stanje i kretanje problematike droga u Republici Hrvatskoj je kao i u prethodnim godinama stabilno, za sada nema „epidemije“ ovisnosti o drogama, nema značajnije proizvodnje droga (osim rastućeg uzgoja konoplje tipa droga marihuana), nema niti tzv. „otvorenih narkoscena“, ilegalne droge u Republici Hrvatskoj se i dalje prodaju prikriveno. Djelovanje zločinačkih udruženja koja se pretežno bave kriminalitetom droga ne ugrožavaju pravni poredak Republike Hrvatske.

Napominjemo kako se potražnja u tijeku pandemije bolesti COVID -19 odrazila i na poremećaj cijena na hrvatskom ilegalnom narko-tržištu. Zabilježen je značajan porast cijena droga, a posebice kanabisa i njegovih produkata, kao i kokaina.

Policija je najznačajniji nositelj aktivnosti suzbijanja ponude droga na ilegalnom narkotržištu temeljem uspostavljenog nacionalnog sustava borbe protiv droga u sklopu Nacionalne strategije i Akcijskog plana suzbijanja zlouporabe droga u Republici Hrvatskoj. Istina, zabrinjava što raste broj osoba koje troše i posjeduju male količine droga za *osobnu uporabu*, što tijekom dužeg razdoblja može negativno utjecati na opće stanje i kretanje stanja sigurnosti.

Kada govorimo o kriminalitetu droga ponajprije je riječ o kriminalitetu međunarodnog obilježja s procesuiranom dinamikom prijenosa kriminalnih aktivnosti iz države u državu i brzom promjenom načina djelovanja i ruta krijumčarenja, visokog stupnja organiziranosti i hijerarhijske uređenosti zločinačkih udruženja, širokog korištenja novih i sofisticiranih načina međusobne komunikacije, velike financijske moći i brojnosti zločinačkih udruženja i, što se ne smije ignorirati, prisutan je stalni porast potražnje droge i novih droga na ilegalnom tržištu.

Kako je riječ o jednom od najsloženijem oblika kriminaliteta, najčešće međunarodnog značaja, za ostvarenje zadovoljavajućih rezultata potrebna je intenzivna međuresorna, ali i međunarodna suradnja svih tijela za borbu protiv kriminala. Složenija kriminalistička istraživanja kriminaliteta droga, koja nerijetko imaju i međunarodni karakter rezultirala su zapljenama značajnih količina droga i razbijanjem zločinačkih organizacija domaćeg i međunarodnog karaktera. Generalno gledano, kazneni postupak u ovakvim slučajevima je izuzetno složen i neizvjestan te redovito traje više godina, s neizvjesnim završetkom, čime se u potpunosti ne ostvaruju preventivni ciljevi. Podaci međunarodnih tijela također govore da se sve veći dio ilegalne kupoprodaje droga odvija putem interneta, što znači da će se u budućem vremenskom razdoblju morati, zajedno s nacionalnim i međunarodnim partnerima, pojačano raditi na suzbijanju ovog oblika kriminaliteta.

3.4. Opći kriminalitet

Ova kategorija kriminaliteta sadrži najširu i najraznovrsniju skupinu kaznenih djela. U nju su uključena sva kaznena djela nasilja, imovinski kriminalitet i ostali kriminalitet koji nije razvrstan u ranije nabrojene kategorije.

Udio općeg kriminaliteta u ukupnom kriminalitetu bez prometa iznosi 79,5 %. Od 41.254 kaznena djela iz područja općeg kriminaliteta, u 678 kaznenih djela počinitelj je zatečen na djelu, u 12.155 kaznenih djela počinitelj je bio poznat istodobno kad i kazneno djelo, a počinitelji 28.421 kaznenog djela bili su nepoznati u vrijeme saznanja za kazneno djelo.

Kriminalističkim istraživanjima kaznenih djela s nepoznatim počiniteljem razriješeno je njih 12.302 ili 43,3 %. Tijekom 2020. godine utvrđeni su počinitelji 1290 kaznenih djela prijavljenih u ranijim godinama. Ako naknadno razriješenim kaznenim djelima iz izvještajnog razdoblja pribrojimo i kaznena djela koja su prijavljena ranijih godina, a njihov počinitelj je utvrđen u izvještajnom razdoblju, tada su u izvještajnom razdoblju naknadno utvrđeni počinitelji 13.592 kaznena djela. Koeficijent naknadne razriješenosti tako iznosi 47,8 %.



Postavimo li u odnos 26.425 razriješenih kaznenih djela u izvještajnom razdoblju (zatečen, odmah poznat, naknadno razriješena iz izvještajnog razdoblja i naknadno razriješena kaznena djela prijavljena u ranijim godinama) i prijavljena kaznena djela u izvještajnom razdoblju, koeficijent razriješenosti iznosi 64,1 %. U 2020. godini prijavljenih kaznenih djela manje je za 3,3 %, a razriješenih kaznenih djela je više za 8,7 %.

**3.4.1. Krvni i seksualni delikti**

Prateći kretanje broja ubojstava kojih je u 2020. godini zabilježeno 36 utvrđeno je da isto predstavlja porast od šest kaznenih djela u odnosu na 2019. godinu odnosno rast od 20,0 % u odnosu na prethodnu godinu. Također je potrebno naglasiti da su razriješena tri ubojstava prijavljena ranijih godina i to jedno kazneno djelo ubojstva iz 1999. godine i dva kaznena djela iz 2019. godine od kojih je jedno bilo nerazriješeno, dok je drugo kazneno djelo prekvalificirano, pa koeficijent razriješenosti iznosi 102,8 %.

Prijavljeno je 108 pokušaja ubojstva, što je za 15 pokušaja ili 16,1 % više nego 2019. godine, odnosno bilježi se porast od 16,1 %. Četiri pokušaja ubojstva ostala su nerazriješena.

Bitno je napomenuti da je usprkos porastu broja ubojstava 2020. godine zabilježen pozitivan trend jer upravo posljednje tri godine predstavljaju godine s najmanje počinjenih ubojstva na području Republike Hrvatske.

Najveći broj kaznenih djela ubojstava tijekom 2020. godine bilježi se u Policijskoj upravi zagrebačkoj, njih sedam i Policijskoj upravi splitsko-dalmatinskoj njih šest, dok Policijske uprave sisačko-moslavačka i varaždinska ne bilježe kaznena djela ubojstava.

Najveći broj kaznenih djela ubojstava u pokušaju tijekom 2020. godine bilježi se u Policijskoj upravi zagrebačkoj, njih 29, dok Policijska uprava koprivničko-križevačka nije zabilježila kaznena djela ubojstava u pokušaju.

Usporedni prikaz kaznenih djela ubojstva po policijskim upravama

****

Usporedni prikaz kaznenih djela pokušaja ubojstva po policijskim upravama

****

Nadalje, prijavljeno je 168 kaznenih djela silovanja što u odnosu na 2019. godinu predstavlja porast od 30,7 %, a postotak razriješenosti ovih kaznenih djela je 98,8 %. Razloge u porastu broja kaznenih djela silovanja ponajviše možemo tražiti u izmjenama i dopunama Kaznenog zakona, budući da je članak 152. Kaznenog zakona Spolni odnošaj bez pristanka brisan, te je ugrađen u članak 153. Kaznenog zakona Silovanje, pa su tako tijekom 2019. godine prijavljena 73 kaznena djela silovanja i 116 kaznenih djela Spolnog odnošaja bez pristanka.

Također, prijavljeno je i 16 pokušaja silovanja, što je za ćetri kaznena djela više u usporedbi s prethodnom godinom. U počinjenim kaznenim djelima silovanja nisu zabilježene pojave poput serija kaznenih djela, dok je u većini slučajeva žrtva poznavala počinitelja.

Prateći kretanje broja kaznenih djela protiv okoliša koja danas predstavljaju jedno od najprofitabilnijih i najbrže rastućih područja kriminalne aktivnosti, a što je prepoznato od tijela nadležnih za otkrivanje, istraživanje i progon ove vrste kriminaliteta iz statističkih pokazatelja vidljivo je da je u 2020. godini zabilježeno 242 kaznenih djela protiv okoliša što predstavlja porast od 46 kaznenih djela u odnosu na 2019. godinu odnosno rast od 23,5 % u odnosu na prethodnu godinu.

**3.4.2. Imovinski kriminalitet**

U okviru imovinskih kaznenih djela posebno su interesantni trendovi kretanja kaznenih djela razbojništva, kojih je tijekom 2020. godine bilo 521 ili 149 kaznenih djela manje nego u 2019. godini što predstavlja pad izvršenja navedenih kaznenih djela za 22,2 %.



Tablica: Poredbeni prikaz kaznenih djela razbojništva

U odnosu na objekte izvršenja tijekom 2020. godine evidentiran je značajan porast izvršenja razbojništva u benzinske crpke (47), te neznatan porast u sportske kladionice (22), dok kod svih preostalih objekata je evidentiran značajan pad izvršenja prijavljenih razbojništava u 2020. godini u odnosu na prethodnu. Najveći broj ovih kaznenih djela zabilježen je na području Policijske uprave zagrebačke gdje su zabilježena 282 kaznena djela, te je veći broj ovih kaznenih djela zabilježen još na području policijskih uprava splitsko-dalmatinske (74) i primorsko-goranske (34). Policijske uprave požeško-slavonska i virovitičko-podravska nisu imali prijavljenih kaznenih djela razbojništava u 2020. godini, dok je najmanje ovih kaznenih djela evidentirano u policijskim upravama koprivničko-križevačkoj (jedno), dubrovačko-neretvanskoj i bjelovarsko-bilogorskoj (po dva kaznena djela), te krapinsko-zagorskoj i ličko-senjskoj (po tri kaznena djela). Koeficijent razriješenosti u 2020. godini iznosi je 65,1 %, te je odnosu na 2019. godinu veći za 19,4 % te predstavlja izrazito uspješnu otkrivačku djelatnost kaznenih djela razbojništva.

Unatoč padu ukupne materijalne štete prouzročene kaznenim djelima teških krađa u 2020. godini (124.720.109 kuna), od 21,5 % u odnosu na prethodnu godinu, teške krađe su i dalje najzastupljenija kaznena djela, dok njihov udio u ukupnom broju kaznenih djela zabilježenog na području Republike Hrvatske (bez prometa) iznosi 18,3 %. Kao najzastupljenija kaznena djela u 2020. godini teških krađa ukupno je evidentirano 9.521, što je za 2.058 kaznenih djela ili 17,8 % manje nego u 2019. godini. Od 2013. evidentira se kontinuirani pad izvršenja teških krađa, te je razvidno da se trend pada izvršenja kaznenih djela teških krađa nastavlja i u 2020. godini. Koeficijent razriješenosti u 2019. godini iznosio je 24,0 %, dok je u 2020. godini bio veći, te iznosi 28,3 %, što ukazuje na bolju razriješenost teških krađa u 2020. godini za 4,3 %.u odnosu na 2019. godinu.

U ukupnom broju izvršenih kaznenih djela teških krađa najviše su zastupljene teške krađe počinjene provaljivanjem kojih je u 2020. godini zabilježeno 8.936, što je značajan pad ovih kaznenih djela i to od 17,5 %, u odnosu na 2019. godinu kada ih je bilo evidentirano 10.832. Koeficijent razriješenosti istih djela u 2020. godini iznosi 27,9 % i veći je od prethodne godine kada je iznosio 23,1 %.



Tablica: Poredbeni prikaz kaznenih djela teških krađa

Porast koeficijenta razriješenosti provalnih krađa, unatoč ukupnom smanjenju broja izvršenja navedenih kaznenih djela, doprinosi boljoj slici ovog pojavnog oblika u Republici Hrvatskoj. Pad izvršenja navedenih kaznenih djela mogao bi se objasniti većim dijelom zbog uvedenih mjera povodom pandemije COVID-19, odnosno uvedenog „*lockdowna“*, kojima se pojačano kontrolirao ulazak/izlazak osoba preko granice, ali i povremeno ograničavanje kretanja unutar općina u Republici Hrvatskoj, a posebice u prvoj polovici 2020. godine.

Također bi se u manjem dijelu pad izvršenja i bolja razriješenost u 2020. godini navedenih kaznenih djela moglo objasniti manjom prisutnošću i aktivnosti mobilnih skupina počinitelja imovinskih kaznenih djela na području Republike Hrvatske kao i na području drugih zemalja članica EU, upravo zbog poduzetih mjera na suzbijanja širenja pandemije COVID-19.

Općenito razmatrano, uslijed mjera suzbijanja pandemije koronavirusa u zemljama EU, susjednim zemljama i u samoj Republici Hrvatskoj za pretpostaviti je da je bila manja aktivnost i puno manji broj aktivnih kriminalnih skupina počinitelja imovinskih kaznenih djela što je vjerojatno doprinijelo smanjenju počinjenja ukupnog broja kaznenih djela teških krađa u Republici Hrvatskoj. Navedeno je vjerojatno rezultiralo manjim brojem razmjene podataka i međunarodne policijske suradnje. Za pretpostaviti je da je gore opisano doprinijelo provođenju ciljanih kriminalističkih istraživanja unutar Republike Hrvatske uz pojačanu suradnju ustrojstvenih jedinica pod koordinacijom Uprave kriminalističke policije. Zaključuje se da se ukupnost navedenih čimbenika pozitivno odrazila na postizanje boljih rezultata pri detekciji poznatih počinitelja (recidivista) u Republici Hrvatskoj i provođenju kriminalističkih istraživanja nad osumnjičenim, domaćim počiniteljima većeg broja teških krađa u Republici Hrvatskoj, te su ostvareni rezultati koji su direktno utjecali na porast razriješenosti teških krađa provaljivanjem u Republici Hrvatskoj.

Najveći broj ovih kaznenih djela zabilježen je na području Policijske uprave zagrebačke gdje je unatoč padu broja izvršenja teških krađa od 6,7 % zabilježeno 3.959 kaznenih djela, što je 41,5 % ukupnog broja teških krađa zabilježenih na području Republike Hrvatske tijekom 2020. godine. Važno je napomenuti da je smanjenje broja prijavljenih kaznenih djela teških krađa evidentiran u svim policijskim upravama osim u dvije policijske uprave u kojima je evidentiran porast, i to u Policijskoj upravi koprivničko-križevačkoj od 9,7 % i Policijskoj upravi sisačko-moslavačkoj 3,6 %. Najmanje kaznenih djela zabilježeno je na području Policijske uprave dubrovačko-neretvanske s ukupno 60 kaznenih djela i Policijske uprave požeško-slavonske s ukupno 65 kaznenih djela teških krađa. Veći broj ovih kaznenih djela osim Policijske uprave zagrebačke evidentiran je na područjima slijedećih policijskih uprava: primorsko-goranske (802 kaznena djela), istarske (795 kaznenih djela), splitsko-dalmatinske (532 kaznena djela), zadarske (511 kaznenih djela), te osječko-baranjske (499 kaznenih djela).

3.5. Kriminalitet od posebnog sigurnosnog značaja[[8]](#footnote-8)

Kaznena djela od posebnog sigurnosnog značaja su pojedina kaznena djela iz glava Kaznenog zakona - protiv čovječnosti i ljudskog dostojanstva, ljudskih prava i temeljnih sloboda, opće sigurnosti, sigurnosti prometa i biračkog prava Republike Hrvatske.

Temeljno područje interesa Službe terorizma je prevencija i suzbijanje terorizma, radikalizacije, ekstremizma, zločina iz mržnje, zlouporabe opasnih tvari, zlouporabe oružja za masovno uništenje i dr.

Terorizam kao ključno područje interesa te kao najopasnija prijetnja međunarodnom miru i sigurnosti i dalje ima visoku razinu prisutnosti na području Europe, međutim, tijekom 2020. godine zamijećeno je smanjeno djelovanje terorističkih organizacija u pripremi i organizaciji terorističkih napada te znatno povećanje individualno izvedenih napada motiviranih ideologijama terorističkih organizacija, koje su počinile osobe koje se dotad nisu dovodile u vezu s terorizmom.

Tijekom 2020. godine nije evidentirano niti jedno kazneno djelo terorizma, ali je evidentirano ukupno 60 kaznenih djela iz djelokruga rada Službe terorizma, što je za 81,8 % više u odnosu na 2019. godinu. Iako se radi o značajnom povećanju postotka kaznenih djela, zbog iznimno malog broja kaznenih djela iz nadležnosti Službe terorizma, navedeno povećanje predstavlja stvarno povećanje za 27 kaznenih djela u odnosu na 2019.

U odnosu na razriješenost kaznenih djela potrebno je naglasiti kako je od prijavljenih 60 kaznenih djela razriješeno njih 53 odnosno 82 %, dok je tijekom 2019. godine, od ukupno prijavljena 33 kaznena djela uspješno razriješeno 29 kaznenih djela ili 87,9 %, što predstavlja vrlo ujednačen visok koeficijent razriješenosti.

Vezano za rasprostranjenost kaznenih djela po policijskim upravama potrebno je istaknuti kako je najveći broj kaznenih djela evidentiran u Policijskoj upravi osječko-baranjskoj – 22 kaznena djela, te u Policijskoj upravi vukovarsko-srijemskoj, zagrebačkoj, splitsko-dalmatinskoj i sisačko-moslavačkoj – po pet kaznenih djela, što je vidljivo iz tablice u nastavku.

Tablica 3.5.1. Kaznena djela terorizma i ekstremnog nasilja po policijskim upravama



Služba terorizma nadležna je i za kaznena djela za koja je kriminalističkim istraživanjem utvrđeno kako su motivirana mržnjom u skladu s člankom 87. stavak 21. Kaznenog zakona – Zločin iz mržnje. Evidentirano je 87 kaznenih djela motiviranih mržnjom što u odnosu na 2019. godinu, kada je evidentirano 51 takvo kazneno djelo predstavlja porast broja kaznenih djela za 70,6 %. U odnosu na razriješenost kaznenih djela motiviranih mržnjom od 87 prijavljenih kaznenih djela uspješno je razriješeno njih 73 odnosno 83,9 %.

Posljedica porasta kaznenih djela motiviranih mržnjom između ostalog je i posljedica preventivno edukativnih aktivnosti usmjerenih na jačanje svijesti građana o štetnosti zločina iz mržnje te potrebu njihova prijavljivanja.

Vezano za rasvjetljavanje kaznenih djela ratnih zločina bitno je napomenuti da osim objektivnih okolnosti koje imaju višestruke implikacije na pojavnost oscilacija u otkrivanju i procesuiranja njihovih počinitelja (nekadašnja neposredna ratna situacija odnosno neposredna borbena djelovanja, nemogućnost provođenja mjera prvog zahvata i prikupljanja potrebnih materijalnih i personalnih dokaza u životno ugrožavajućim situacijama, nedostupnost osumnjičenika i pripadnika neprijateljskih postrojbi, nemogućnost prikupljanja kvalitetnih iskaza svjedoka uslijed proteka vremena, nedostatak dokumentacije i dr.), glavni razlog promjenjive učinkovitosti procesuiranja kaznenih djela ratnih zločina jest iznimna složenosti i dugotrajnost kriminalističkih istraživanja takvih kaznenih djela, koja zahtijevaju kontinuirano sustavan i analitički pristup u poduzimanju mjera i radnji policijskih izvida kao preduvjet njihove uspješne realizacije kroz podnošenje odgovarajućih kaznenih prijava zbog počinjenja kaznenih djela ratnih zločina i drugih teških kršenja ratnog i humanitarnog prava tijekom Domovinskog rata.



*Grafikon 3.5.2. Poredbeni prikaz kaznenih djela ratnih zločina*

Tijekom 2020. godine evidentirano je ukupno 50 kaznenih djela iz skupine kaznenih djela protiv čovječnosti i ljudskog dostojanstva, dok je 2019. godine evidentirano 20 kaznenih djela (30 kaznenih djela ili 150 % više nego 2019. godine). Sva prijavljena i razriješena kaznena djela odnose se na kazneno djelo „Ratni zločin“ iz članka 91. Kaznenog zakona, za razliku od 2019. godine, kada se od 20 kaznenih djela njih 16 odnosilo na kazneno djelo „Ratni zločin“ iz članka 91. Kaznenog zakona, dva kaznena djela na kazneno djelo „Zločin protiv čovječnosti“ iz članka 90. Kaznenog zakona, te dva kaznena djela „Odgovornost zapovjednika“ iz članka 96. Kaznenog zakona. Sva kaznena djela odnose se na zločine počinjene u Domovinskom ratu od 1991. do 1995. godine.

Ukupno je u 2020. godini kazneno prijavljeno 13 osoba, od čega su četiri dovedene pritvorskom nadzorniku, dok su 2019. godine prijavljene 24 osobe od kojih je jedna dovedena pritvorskom nadzorniku. Kaznenim prijavama tijekom 2020. obuhvaćeno je 83 oštećenih osoba, dok je kaznenim prijavama iz 2019. godine obuhvaćeno 99 oštećenih osoba.

Bez obzira na sve objektivne poteškoće u kriminalističkim istraživanjimaratnih zločina, Ravnateljstvo policije, kao i Ministarstvo unutarnjih poslova u cjelini, u svakodnevnom radu izražava jasnu i nedvosmislenu odlučnost u poduzimanju svih raspoloživih, na zakonu utemeljenih mjera i radnji, u funkciji otkrivanja kaznenih djela ratnih zločina i procesuiranja njihovih počinitelja kroz prikupljanje onog činjeničnog supstrata potrebnog za podnošenje odgovarajuće kaznene prijave.

3.6. Kaznenopravna zaštita djece i obitelji

Kazneno pravna zaštita djece i obitelji obuhvaća specifičan dio kriminaliteta koji je počinjen na štetu djece i maloljetnika. Prati se i obiteljsko nasilje, vršnjačko nasilje te nasilje vezano uz rodne odnose. Njihovim otkrivanjem i prijavljivanjem ne ostvaruje se samo značajan doprinos kaznenopravnoj zaštiti djece i mladeži, već se ostvaruje i strateško usmjerenje kriminalističke policije u provedbi prevencije i suzbijanja ukupnog delinkventnog ponašanja djece i maloljetnika.

U 2020. godini u Republici Hrvatskoj otkriveno je i prijavljeno 7895 kaznenih djela iz dijela kaznenopravne zaštite djece i obitelji, što je za 15,1 % više u odnosu na 2019. godinu (6859).

Zbog procijenjenog rizika viktimizacije djece i obitelji povezanog s mjerama suzbijanja pandemije COVID-19 posebno su stavljena u fokus saznanja o izloženosti djece fizičkom nasilju, seksualnom zlostavljanju ili drugom ugrožavajućem ponašanju kao i saznanja o nasilju u obitelji, a provedenim kriminalističkim istraživanjima poduzimane su mjere sprečavanja daljnjeg zlostavljanja i zaštite žrtava. Navedeno je doprinijelo daljnjem povećanju broja otkrivenih kaznenih djela kaznenopravne zaštite djece i obitelji.

Očekivano, najznačajniji udio čine kaznena djela iz Glave XVIII kaznena djela protiv braka, obitelji i djece s udjelom od 56,6 % u ukupnom kriminalitetu kaznenopravne zaštite djece i obitelji. Tijekom 2020. u grupaciji kaznenih djela protiv braka, obitelji i djece, ukupno je evidentirano 4.470 kaznenih djela što je 27,1 % više u odnosu na 2019. kada je ukupno evidentirano 3.516 kaznenih djela iz ovog područja kriminaliteta. Kao i ranijih godina najzastupljenije je kazneno djelo povreda djetetovih prava, evidentirano je 2.208 kaznenih djela što je za 32,9 % više u odnosu na 2019. kada je evidentirano 1.661 kazneno djelo. Bilježimo i značajan porast broja kaznenih djela Neprovođenje odluke za zaštitu dobrobiti djeteta 130 kaznenih dijela tijekom 2020. godine, što je za 80 % više u odnosu na 2019. godinu kada su evidentirana 72 kaznena djela.

Nadalje, u grupi kaznenih djela protiv spolne slobode zajedno s kaznenim djelima protiv spolnog zlostavljanja i iskorištavanja djeteta tijekom 2020. godine je ukupno evidentirano 605 kaznenih djela, što je smanjenje za 27,7 % u odnosu na 2019. godinu kada je zabilježeno 876 kaznenih djela iz ovog područja kriminaliteta.

Analizirajući kaznena djela spolnog zlostavljanja i iskorištavanja djeteta ista su u 2020. godini u padu za 33 %, pri čemu bilježimo najveći pad kaznenog djela spolna zlouporaba djeteta mlađeg od 15 godina - 235 kaznenih djela u 2020. godini u odnosu na 435 u 2019. godini, međutim očekivano je evidentiran porast broja kaznenih djela spolnog zlostavljanja i iskorištavanja putem interneta. Tako je 2020. godine evidentirano 85 kaznenih djela iskorištavanje djece za pornografiju iz članka 163. stavak 1 što je povećanje od 30 % u odnosu na 2019. godinu kada je evidentirano 65 kaznenih djela.[[9]](#footnote-9)

Kaznena djela protiv osobne slobode također bilježe povećanje od 4,7 % u kaznenopravnoj zaštiti djece i obitelji u odnosu na 2019. godinu. Naime, tijekom 2020. godine su evidentirana ukupno 1.862 kaznena djela (udio 23,6 %) dok je prethodne 2019. godine evidentirano 1.779 kaznenih djela što je tada predstavljalo udio od 25,9 % u odnosu na ukupno evidentirani kriminalitet kaznenopravne zaštite.

U priloženoj tablici „Poredbeni prikaz kaznenih djela na štetu djece i obitelji“ prikazana je struktura kriminaliteta kaznenopravne zaštite djece i obitelji s brojčanim pokazateljima kaznenih djela:

Poredbeni prikaz kaznenih djela na štetu djece i obitelji



Kriminalističkim istraživanjima svih kaznenih djela kaznenopravne zaštite djece i obitelji u 2020. godini, razriješeno je njih 7.847 odnosno 99,4 %.

Tijekom 2020. godine putem on line aplikacije za prijavu seksualnog zlostavljanja djece putem Interneta te drugih oblika zlostavljanja djece zaprimljeno je ukupno 515 prijava od kojih se 405 slučajeva odnosi na prijavu zlostavljanja ili drugih povreda prava djece, dok se 40 prijava odnosilo na objave sadržaja dječje pornografije ili druge različite neprimjerene sadržaje na Internetu.

Nadalje, tijekom 2020. godine zaprimljeno je 169 obavijesti Poliklinike za zaštitu djece i mladih grada Zagreba, slijedom kojih je nakon provedenih kriminalističkih istraživanja podnijeto 66 kaznenih prijava, šest optužnih prijedloga, 62 opća posebna izviješća nadležnim državnim odvjetništvima, dvije obavijesti nadležnim centrima za socijalnu skrb, dok su 33 predmeta još u radu.

Povećanje broja prijavljenih kaznenih djela iz domene kaznenopravne zaštite djece i obitelji u 2020. godini u odnosu na prethodnu 2019. godinu je najznačajnije u policijskim upravama: ličko-senjskoj (+119,4 %), karlovačkoj (+91,1 %), splitsko-dalmatinskoj (+70,8 %) i sisačko-moslavačkoj (+38,6 %), dok je značajnije smanjenje otkrivanja i procesuiranja ovih kaznenih djela zabilježeno u policijskim upravama dubrovačko-neretvanskoj (-26,6 %), koprivničko-križevačkoj (-23,1 %), osječko-baranjskoj (-16,7 %) i istarskoj (-10,3 %).

Rasprostranjenost kaznenih djela na štetu djece i obitelji prema policijskim upravama



### 3.6.1. Kriminalitet djece i maloljetnika

U 2020. godini kazneno-neodgovorna djeca, starosti do 14 godina počinila su 199 kaznenih djela, što je za -16,7 % manje u odnosu na 2019. godinu, kada je evidentirano 239 kaznenih djela počinjenih od strane počinitelja iz ove dobne skupine. Gotovo identično smanjenje od -16 % bilježimo i u broju kazneno neodgovorne djece – počinitelja ovih kaznenih djela, budući je u 2020. godini evidentirano 152 djece koja su počinila neko kazneno djelo, dok je u 2019. godini evidentirano njih 181.

U 2020. godini ukupno je evidentirano 1.480 kaznenih djela za koja su kao počinitelji evidentirani maloljetnici, što je manje za -17,6 % u odnosu na 2019. godinu kada je kod počinitelja ove dobne skupine evidentirano 1.796 kaznenih djela[[10]](#footnote-10). Promatrajući broj maloljetnih počinitelja ovih kaznenih djela u 2020. godini, zabilježeno je smanjenje od -25,2 % u usporedbi s prethodnom 2019. godinom. Naime, u 2020. godini je 713 kazneno odgovornih maloljetnika prijavljeno za počinjenje kaznenih djela, dok je u 2019. godini procesuirano njih 954.

Promatrajući ukupno zabilježenih 1.679 kaznenih djela djece i maloljetnika (i kazneno neodgovorna djeca i kazneno odgovorni maloljetnici) u 2020. godini se, na razini Republike Hrvatske, bilježi značajno smanjenje maloljetničkog kriminaliteta i to za 356 kaznenih djela ili -17,5 % u odnosu na 2019. godinu, kada je ukupno zabilježeno 2035 kaznenih djela.

Zaključno u 2020. godini ukupno je evidentirano 865 djece i maloljetnika - počinitelja kaznenih djela što predstavlja smanjenje od -23,8 % u odnosu na 2019. godinu kada je evidentirano njih 1.135. Ako gledamo pokazatelje izražene u apsolutnim brojevima ovo predstavlja smanjenje od čak 270 počinitelja manje na državnoj razini što predstavlja značajnu redukciji maloljetničke delinkvencije.

Analizirajući strukturu kaznenih djela u ukupnom zbroju maloljetničkog kriminaliteta tijekom 2020. godine u Republici Hrvatskoj evidentno je razmjerno smanjenje gotovo svih grupacija kaznenih djela u odnosu na strukturu maloljetničkog kriminaliteta u 2019. godini. Evidentno je da djeca i maloljetnici i nadalje u najvećem djelu participiraju u počinjenju kaznenih djela protiv imovine. U 2020. godini su tako počinili ukupno 999 kaznenih djela protiv imovine što je udio od 59,5 % u odnosu na ukupno zabilježeni maloljetnički kriminalitet[[11]](#footnote-11). Istovremeno se bilježi smanjenje od - 9,7 % u odnosu na otkrivena imovinska kaznena djela djece i maloljetnika počinjena u 2019. godini, kojih je tada zabilježeno 1106.

Nadalje, u 2020. godini djeca i maloljetnici su počinili ukupno 164 kaznena djela protiv spolne slobode odnosno spolnog zlostavljanja i iskorištavanja djeteta, što predstavlja smanjenje od -18,8 % u odnosu na prethodnu 2019. godinu, kada je od strane počinitelja ove dobne skupine evidentirano počinjenje 202 seksualna delikta.

Značajno smanjenje se bilježi i u području kriminaliteta protiv zdravlja ljudi, i to u dijelu kriminaliteta počinjenog zlouporabama droga. U 2020. godini maloljetnici su evidentirani za počinjenje ukupno 99 kaznenih djela neovlaštene proizvodnje i promet drogama, odnosno omogućavanje trošenja droga što je smanjenje od čak -48 % u odnosu na 2019. godinu kada je ukupno zabilježeno 191 ovo kazneno djelo[[12]](#footnote-12). Ukoliko podatke usporedimo s 2018. godinom, kada je zabilježeno 145 ili 2017. godinom kada su evidentirana 264 kaznena djela maloljetnika u ovom području zaključujemo da se radi o prihvatljivom trendu smanjenja ovog, nadasve, štetnog maloljetničkog kriminaliteta.

Nastavlja se trend smanjenja nasilja među mladima, naime u 2020. godini zabilježen je pad od -29 % kaznenih djela iz kategorije kriminaliteta protiv života i tijela (-48,4 % kod djece i -24,6 % kod maloljetnika), počinjenog od strane djece i maloljetnika.

Od težih kaznenih djela s elementima nasilja djeca i maloljetne osobe su u 2020. godini počinile: tri kaznena djela ubojstva/teška ubojstva, od kojih su dva kaznena djela počinjena u pokušaju; 60 kaznenih djela tjelesna ozljeda; 39 kaznenih djela teška tjelesna ozljeda; 37 kaznenih djela razbojništava, četiri kaznena djela razbojničke krađe, 18 kaznenih djela iznude te 13 kaznenih djela nasilničkog ponašanja.

S obzirom na duže razdoblje koje su mladi zbog restrikcija uzrokovanih pandemijom COVID-19 tijekom 2020. godine proveli u zatvorenim prostorima obiteljskog doma, od čega su neminovno u značajnoj mjeri bili posvećeni mogućnostima koje pružaju Internet i suvremene tehnologije, neočekivano se bilježi smanjenje i kaznenih djela koja se čine putem računalnih sustava, programa i podataka. Djeca i maloljetnici su u 2020. godini počinili 45 ovih kaznenih djela (uglavnom se radi o kaznenom djelu računalne prijevare) što je smanjenje za -25 % u odnosu na 2019. godinu kada je ukupno otkriveno i procesuirano 60 kaznenih djela protiv računalnih sustava, programa i podataka za koja je utvrđena da su ih počinile osobe ovih dobnih skupina.

U priloženim tablicama detaljnije je prezentirana struktura kaznenih djela kazneno neodgovorne djece mlađe od 14 godina, odnosno kaznenih djela maloljetnika, dakle djece od 14 do 18 godina starosti, u 2020. godini koji podaci su raščlanjeni prema vrstama kaznenog djela odnosno prema glavama Kaznenog zakona te uspoređeni s podacima iz prethodne, 2019. godine.

Poredbeni prikaz svih kaznenih djela počinjenih od strane

maloljetnih osoba od 14 do 18 godina\*





*\*Tablica „Poredbeni prikaz svih kaznenih djela počinjenih od strane maloljetnih osoba od 14 do 18 godina“ statistički prikazuje kaznena djela prema svim člancima Kaznenog zakona, a ne samo iz djelokruga suzbijanja maloljetničke delinkvencije i kriminaliteta na štetu mladeži i obitelji.*

Poredbeni prikaz kaznenih djela počinjenih od strane djece do 14 godina\*



*\*Tablica „Poredbeni prikaz svih kaznenih djela počinjenih od strane djece do 14 g.“ statistički prikazuje kaznena djela prema svim člancima Kaznenog zakona, a ne samo iz djelokruga suzbijanja maloljetničke delinkvencije i kriminaliteta na štetu mladeži i obitelji.*

### 3.6.2. Kaznena djela počinjena na štetu bliskih osoba

Tijekom 2020. godine u Republici Hrvatskoj zabilježeno je ukupno 36 kaznenih djela ubojstava i teških ubojstava te 108 kaznenih djela ubojstava i teških ubojstava u pokušaju.

Od sveukupnog broja ubojstava i teških ubojstava u 2020. godini na području Republike Hrvatske, na štetu članova obitelji i bliskih osoba počinjeno je 16 kaznenih djela odnosno 40,4 %. S obzirom na spol žrtava, 14 žrtava su ženskog, a dvije muškog spola. Ukoliko promatramo odnos između žrtava i počinitelja, žrtve su u pet slučajeva bile supruge, u jednom slučaju izvanbračna supruga, u dva slučaja bivša supruga, u jednom slučaju bivša izvanbračna supruga, u jednom slučaju sin je ubio oca, u dva slučaja sin je ubio majku, u jednom slučaju je kćer zajedno sa svojim sinom ubila svoju majku, odnosno njegovu baku (supočinitelji), u jednom slučaju je brat ubio sestru dok u jednom slučaju brata, u jednom slučaju je posvojenik ubio svoju posvojiteljicu.

U navedenom razdoblju na štetu bliskih osoba počinjeno je 30 kaznenih djela ubojstava i teških ubojstava u pokušaju što u ukupnom broju predstavlja udio od 27,8 %. Obzirom na spol, 21 žrtva je ženskog, a 19 žrtava muškoga spola. Ukoliko promatramo odnos između žrtava i počinitelja, žrtve su u najvećem broju slučajeva bili sinovi (u četiri slučaja), očevi (u četiri slučaja), braća (u četiri slučaja), supružnici (u tri slučaja), izvanbračne supruge (u tri slučaja), majke (u tri slučaja), bivše supruge (u dva slučaja), bivša izvanbračna supruga (u jednom slučaju), supruga (u jednom slučaju), životni partner (u jednom slučaju), unuk (u jednom slučaju), djed (u jednom slučaju), sestra (u jednom slučaju), te nećak (u jednom slučaju).

Razmatrajući sveukupno kaznena djela počinjena na štetu članova obitelji i bliskih osoba (Kaznena djela protiv života i tijela, Kaznena djela protiv osobne slobode i Kaznena djela protiv spolne slobode) razvidno je da je tijekom 2020. godine zabilježeno njih 4.169 što predstavlja povećanje od 25 % u odnosu na 2019. godinu kada je zabilježeno 3.334 kaznenih djela. Najviše je zastupljeno kazneno djelo prijetnje, 2.740 kaznenih djela. Obzirom na spol, većinu čine žrtve ženskog spola. Tako je 2020. godine u ovim kaznenim djelima evidentirano 3.176 žrtava ženskog spola, odnosno 72,5 %, te 1.206 žrtava muškog spola, odnosno 27,5 % od ukupnog broja žrtava.

Kaznena djela koja su najčešće počinjena na štetu članova obitelji i bliskih osoba- prikaz po spolu žrtava

|  |  |  |  |  |
| --- | --- | --- | --- | --- |
| **Glava KZ-a/Naziv kaznenog djela** | **Ukupno kaznenih djela RH** | **Kaznena djela među bliskim osobama** | **Žrtva** | |
| **2020.** | **M** | **Ž** |
| **X. Kaznena djela protiv života i tijela** |  | | | |
| Čl. 110. Ubojstvo | 19 | 6 | 2 | 4 |
| Čl. 110. Ubojstvo (pokušaj) | 75 | 18 | 13 | 5 |
| Čl. 111. Teško ubojstvo | 17 | 10 | - | 10 |
| Čl. 111. Teško ubojstvo (pokušaj) | 33 | 12 | 6 | 6 |
| Čl. 117. Tjelesna ozljeda | 1.256 | 1.055 | 337 | 724 |
| Čl. 118. Teška tjelesna ozljeda | 722 | 135 | 61 | 74 |
| **XIII. Kaznena djela protiv osobne slobode** |  | | | |
| Čl. 139. Prijetnja | 5.572 | 2.740 | 777 | 2.166 |
| Čl. 140. Nametljivo ponašanje | 394 | 100 | 10 | 94 |
| **XVI. Kaznena djela protiv spolne slobode** |  | | | |
| Čl. 153. Silovanje | 168 | 79 | - | 79 |
| Čl. 153. Silovanje - pokušaj | 16 | 6 | - | 6 |
| Čl. 156. Spolno uznemiravanje | 64 | 8 | - | 8 |
| **XVIII. Kaznena djela protiv braka, obitelji i djece** |  |  |  |  |
| Čl. 179. A Nasilje u obitelji | 1.578 | 1.578 | 248 | 1.330 |

Nadalje, u tablici „Kaznena djela koja su najčešće počinjena na štetu članova obitelji i bliskih osoba- prikaz po spolu žrtava“ prikazana su kaznena djela, najčešće počinjena među bliskim osobama. Uz prijetnje, najčešće kazneno djelo počinjeno na štetu bliskih osoba je nasilje u obitelji. Tako je u 2020. godini i nadalje uočen trend povećanja kaznenog djela nasilja u obitelji u odnosu na prethodne godine. S obzirom je 2020. godine evidentirano 1.578 kaznenih djela nasilja u obitelji razvidno je povećanje od 39,2 % u odnosu na 2019. godinu kada je evidentirano 1.134 kaznenih djela nasilja u obitelji. U odnosu na spol žrtava, evidentirano je 1.330 žrtava ženskog spola te 248 žrtava muškog spola. Nakon kaznenih djela prijetnji i nasilja u obitelji po učestalosti činjenja slijede kaznena djela tjelesne ozljede, zatim kaznena djela teške tjelesne ozljede te kaznena djela nametljivog ponašanja itd.

### 3.6.3. Propuštanje skrbi o zabranjenim noćnim izlascima djece

Postupajući sukladno odredbi članka 93. stavka 5. Obiteljskog zakona („Narodne novine“, br. [103/15](https://www.iusinfo.hr/zakonodavstvo/obiteljski-zakon-2018)., [98/19](https://www.iusinfo.hr/zakonodavstvo/zakon-o-izmjenama-obiteljskog-zakona). i [47/20](https://www.iusinfo.hr/zakonodavstvo/zakon-o-centru-za-posebno-skrbnistvo).), koji se odnosi na propuštanje roditeljske skrbi o zabrani noćnih izlazaka bez nadzora maloljetnim osobama mlađim od 16 godina, tijekom 2020. godine u Republici Hrvatsko je u vremenu između 23,00 do 05,00 sati, zatečeno 804 maloljetnih osoba bez nadzora roditelja ili odrasle osobe u koju roditelj ima povjerenje, što ukazuje na smanjenje od – 11,3 % u odnosu na prethodnu 2019. godinu tijekom koje je po policijskim službenicima u ovom rizičnom ponašanju zatečeno 906 maloljetnih osoba. Identično smanjenje (od -11,3 %) je zabilježeno i prethodne 2019. godine u odnosu na raniju 2018. godinu, što upućuje na trend rjeđeg izbivanja djece u noćnim satima odnosno manje policijske aktivnosti u ovom preventivnom području djelovanja.

Tijekom postupanja za čak 77 zatečene djece (9,6 %) utvrđeno je prethodno policijsko postupanje u području neprihvatljivih, kažnjivih ili rizičnih ponašanja, dok je naknadno provedenim kriminalističkim istraživanjima za troje (3) djece utvrđeno da su bili žrtve kaznenog djela povreda djetetovih prava iz članka 177. Kaznenog zakona. Pojedinačno, najviše zatjecanja djece u nedozvoljenom noćnom izlasku zabilježeno je u Policijskoj upravi splitsko-dalmatinskoj (415) , nakon čega slijede Policijska uprava zagrebačka (77) i Policijska uprava šibensko-kninska (65).

Postupanje policije po članku 93. Obiteljskog zakona za razdoblje

od 1.1. do 31.12.2020. godine

|  |  |  |
| --- | --- | --- |
| **GODINA** | | **1.1.- 31.12.2020. g.** |
| **Broj zatečenih osoba** | | **804** |
| **Razlozi propuštanja roditeljske skrbi** | **Dozvola roditelja** | **389** |
| **Neposlušnost roditelju** | **273** |
| **Prepuštenost sebi** | **6** |
| **Ostalo** | **136** |
| **Broj zatečenih osoba prema dobnoj skupini i spolu: Djeca - DŽ, DM, Maloljetnici - MŽ, MM** | | **DŽ- 54**  **DM-71**  **MŽ-229**  **MM- 450** |
| **Broj zatečenih osoba koje su ranije bile u postupku pred policijom (bjegovi, udaljenja, prekršaji, kaznena djela i dr.)** | | **77** |
| **Broj zatečenih osoba za koje je naknadnim radom policije utvrđeno da su zapuštana ili zlostavljana** | | **3** |

Naglašavamo da navedena policijska postupanja imaju cilj detektirati djecu koja su noćnim izlaskom ili štetnim druženjima izložena rizičnim situacijama razvoja poremećaja u ponašanju, ali i višestrukim rizicima za život i zdravlje te tako prevenirati daljnje rizično ponašanje, prije svega iniciranjem postupanja nadležnog tijela socijalne skrbi koje se, u skladnu sa zakonskom odredbom, obavještava o svakom zatjecanju djeteta u rizičnom ponašanju, kako bi nadalje poduzimalo mjere i radnje iz nadležnosti rada socijalne skrbi prema takvoj djeci odnosno odraslim članovima obitelji.

### 3.7. Kibernetički kriminalitet i kibernetička sigurnost[[13]](#footnote-13)

Kibernetički kriminalitet prisutan je u društvu u različitim pojavnim oblicima, ali na današnjem stupnju razvitka virtualne dimenzije društva stalna su i rastuća prijetnja i gospodarskom prosperitetu svake suvremene države.

Usporedo s razvitkom infrastrukture elektroničkih komunikacija i uvođenjem novih inovativnih usluga pojavljuju se i novi, sofisticiraniji načini počinjenja kaznenih djela iz područja kibernetičkog kriminaliteta. Rizici kibernetičkog kriminaliteta imaju štetni učinak na povjerenje u informacijske tehnologije i prava pojedinaca, prihodi ostvareni ovom kriminalnom djelatnošću sve su značajniji, a posebna su opasnost pojavni oblici neovlaštena pristupa računalnim sustavima vladinih tijela i bankovnim sustavima u svrhu pribavljanja protupravne imovinske koristi ili onemogućavanja građana da koriste dostupne servise. Međunarodni organizirani kriminal prilagođava se i brzo prihvaća novu tehnologiju, koristi se računalima i inim elektroničkim uređajima te internetom. Novi naraštaji kriminalaca prerasli su u novu kriminalnu kategoriju. Elektroničke komunikacije sve se više koriste za širenje sadržaja koji se odnose na seksualno zlostavljanje djece, suvremeni *"pirati"* plagiraju računalne programe, protuzakonito prisvajaju tuđa autorska prava i na njima izdašno zarađuju. Prijevare potrošača u internetskoj prodaji masovnije su nego ikada dosad, a sve je veći broj različitih oblika zlostavljanja, prijetnji i ucjena internetskim putem, uključujući i onih koje su povezane s terorizmom.

Služba kibernetičke sigurnosti prati sigurnosne pojave i stanje kriminaliteta u suzbijanju kaznenih djela protiv računalnih sustava, programa i podataka, kaznena djela spolnog zlostavljanja i iskorištavanja djeteta/iskorištavanje djece za pornografiju, kaznenih djela protiv intelektualnoga vlasništva, kaznenih djela protiv zdravlja ljudi/krivotvorenje lijekova ili medicinskih proizvoda na nacionalnoj razini, neposredno provodi složena kriminalistička istraživanja, skrbi o provedbi međunarodnih, regionalnih i nacionalnih projekata, sudjeluje u izradbi normativnih rješenja, izobrazbi i provedbi nacionalnih strategija i strateških dokumenata.


Procjena je kako će se kibernetički kriminalitet razvijati, postajati agresivniji i prilagodljiviji naprednoj tehnologiji. Osim što se tom djelatnošću dobro zarađuje i priskrbljuje protupravna imovinske koristi, kibernetički kriminalitet razvija se i iz drugih pobuda - stvaranje i distribucija različitih vrsta malicioznih programa, objava povjerljivih poslovnih i osobnih podataka na internetskim stranicama itd. Stoga je riječ o veoma osjetljivom i zahtjevnom izazovu koji iziskuje pozornost u budućem postupanju kriminalističke policije, uzimajući u obzir da je sprječavanje kibernetičkog kriminaliteta jedno od strateških odrednica Europske unije u idućem razdoblju.

U segmentu kibernetičkih napada, u promatranom razdoblju najučestalija su kaznena djela Računalnih prijevara, koja bilježe porast do 2019. godine, dok je do pada tijekom 2020. godine došlo zbog usklađivanja statističkog prikaza kaznenih djela kibernetičkog kriminaliteta s odredbom članka 52. Kaznenog zakona, kojim se definira produljeno kazneno djelo kao kazneno djelo koje je počinjeno kada počinitelj s namjerom izvrši više odvojenih radnji u prirodnom smislu kojima se ostvaruju bića istog ili istovrsnih kaznenih djela, ako one s obzirom na njihovu prostornu i vremensku povezanost čine jedinstvenu cjelinu u pravnom smislu.

Tako je u proteklom razdoblju aktivnog djelovanja Službe kibernetičke sigurnosti iz domene rada kibernetičkog kriminaliteta evidentirano ukupno 1188 kaznenih djela. U 2019. godini zabilježeno je 2.930 kaznenih djela, što predstavlja pad evidentiranih kaznenih djela ove linije rada za + 46,7 % tijekom 2020. godine.

Kaznena djela kibernetičkog kriminaliteta

****

****

Usporedni prikaz kaznenih djela kibernetičkog kriminaliteta 

Najzastupljenije kazneno djelo protiv računalnih sustava, programa i podataka je Računalna prijevara kojih je tijekom 2020. godine evidentirano 951 što predstavlja smanjenje od 46,7 % u odnosu 2019. godinu kada je evidentirano 1.785 takvih kaznenih.

Kazneno djelo Iskorištavanja djece za pornografiju drugo je po zastupljenosti o ovoj skupini kaznenih djela s ukupno 142 evidentirana kaznena djela u 2020. godini što u odnosu na 2019. godinu kada je zabilježeno 98 takvih kaznenih djela čini povećanje na godišnjoj razini za 44,9 %

U odnosu na kaznena djela protiv intelektualnog vlasništva, najveći dio represivnih aktivnosti odnosio se na istraživanje kaznenih djela Povrede žiga prodajom krivotvorenih proizvoda (odjevnih predmeta, odjeće, satova, sunčanih naočala i lijekova za potenciju) na internetu. Počinjenje ovog kaznenog djela uglavnom se odnosi na prodaju krivotvorenih proizvoda putem ponude i oglašavanja na korisničkim profilima na društvenim mrežama (Facebook i dr.). Tijekom 2020. godine evidentirano je 12 kaznenih djela Povrede žiga, dok je u 2019. godine zabilježeno 16 takvih kaznenih djela što predstavlja smanjenje za -59,5 %.

Usporedni prikaz kaznenih djela kibernetičkog kriminaliteta po policijskim upravama

Iz priložene tabele je vidljivo kako je najveći broj kaznenih djela kibernetičkog kriminaliteta zabilježen u Policijskoj upravi zagrebačkoj (228), primorsko-goranskoj (125), splitsko-dalmatinskoj (121), karlovačkoj (112).

Najveći porast evidentiranih kaznenih djela zabilježen je u Policijskoj upravi ličko-senjskoj za 675 % (ili za 27), karlovačkoj za 314 % (ili 85), zatim u Policijskoj upravi brodsko-posavskoj za 235 % (ili 47).

Počinitelji kaznenih djela kibernetičkog kriminaliteta



Usporedimo li sva kaznena djela (ne samo ona koja prema Katalogu kaznenih djela pripadaju djelokrugu Službe kibernetičke sigurnosti), komunikacijskom je tehnologijom u 2019. godini počinjeno još 616 kaznenih djela koja prema Katalogu pripadaju djelokrugu drugih linija rada (410 kaznenih djela u 2019. godini). Služba kibernetičke sigurnosti tijekom promatranog je razdoblja pružala potporu u dijelu kriminalističkih istraživanja koja se odnose na navedena kaznena djela (kaznena djela počinjena putem: aplikacija za razmjenu digitalnih sadržaja, mrežnim uslugama, SMS i MMS, DARKNET te ostalim načinima komunikacijske tehnologije).

Kaznena djela počinjena putem komunikacijske tehnologije\*



\*U gornjoj tablici su prikazana sva kaznena djela koja su evidentirana kao počinjena korištenjem komunikacijske tehnologije, a ne samo ona koja su određena Katalogom UKP-a za područje rada kibernetičke sigurnosti.

Policijski službenici Službe kibernetičke sigurnosti sudjelovali su i u provedbi Ciklusa Europske unije za suzbijanje ozbiljnog i organiziranog kriminaliteta neposredno provodeći aktivnosti iz operativnih planova EMPACT - Kibernetički napadi na informacijske sustave (EMPACT Cyber Attacks against Information Systems) i EMPACT - Seksualno iskorištavanje djece (EMPACT Child Sexual Exploatation).

Nadalje, u sklopu Europskog mjeseca kibernetičke sigurnosti, a s ciljem prevencije sigurnosti građana, pokrenute su kampanje koje se odnose na zaštitu građana od prijevara počinjenih putem interneta, u sklopu kojih su održana konferencija za tisak, gostovanja u medijima, izrađeni promotivni materijali i promotivni video.

Zbog promjena u načinu života i poslovanja uzrokovanih pandemijom COVID-19 pokrenuta je edukativna kampanja zaštite građana od novih pojavnih oblika kibernetičkih napada, te su izrađeni edukativni letci „Internetska sigurnost doma“ i „Siguran rad na daljinu“.

U cilju pružanja pomoći građanima i pravnim osobama, koje su oštećeni zloćudnim računalnim programima koji šifriraju podatke na njihovim računalima i serverima (Cryptolocker Ransomware[[14]](#footnote-14)), Služba kibernetičke sigurnosti u suradnji s EUROPOL-om pruža pomoć i savjete te besplatne alate za dekripciju podataka na internetskoj adresi www.nomoreransom.org.

|  |
| --- |
| 4. SIGURNOST PROMETA NA CESTAMA |

Povećanje sigurnosti prometa na cestamajedna je od temeljnih zadaća policije koja uključuje angažman policijskih službenika u nadzoru prometa kao i rad mobilne jedinice prometne policije. Ugrožavanje prometa na cestama bitno utječe na ukupno stanje javne sigurnosti.

Prometna kultura svih sudionika, posebice vozača, većim dijelom može smanjiti tragične posljedice što ne iziskuje znatna financijska sredstva već svježe ideje i sustavan rad na njihovom promicanju.

Prošlu 2020. godinu obilježila je globalna zdravstvena kriza prouzročena pandemijom COVID-19 koja je utjecala na gospodarstvo i promet većine zemalja pa tako i na Republiku Hrvatsku. Pandemija COVID-19 je smanjila promet u svim dijelovima zemlje, a mjere ograničavanja kretanja ljudi, u određenom dijelu, utjecale su i na pokazatelje sigurnosti cestovnog prometa, ne samo kod nas nego i u svim državama članicama EU.

Iz statističkih pokazatelja razvidno je da je propisanim mjerama ograničavanja kretanja najveći pad prometa bio u vrijeme najjačih restrikcija (druga polovica ožujka, travanj i prva polovica svibnja) kada su prema procjenama prometni tokovi smanjeni za oko 60 %. Međutim, ukupno gledajući, na godišnjoj razini, cestovni promet smanjen je za oko 8 % u odnosu na prethodnu 2019. godinu. Analizirajući statističke pokazatelje stanja sigurnosti cestovnog prometa za prošlu godinu od kojih je većina u dvoznamenkastom smanjenju, može se zaključiti da za poboljšanje stanja sigurnosti cestovnog prometa nije isključivo zaslužna pojava pandemije. Zasigurno su i izmjene i dopune Zakona o sigurnosti prometa na cestama kojima su postrožene sankcije za najteže prometne prekršaje urodile plodom jer imamo izražen pad broja prometnih nesreća i stradavanja zbog tih prekršaja. Kao jedan od primjera valja navesti prekršaj brzine zbog kojeg je u 2020. godini smrtno stradalo 22 % osoba manje nego u 2019. godini.

Međutim, zamijećeno je da su pojedini vozači iskorištavali situaciju vezanu za pandemiju COVID-19, kada je zbog drugih specifičnih zadaća bilo manje policijskih službenika angažirano po pitanju nadzora prometa, pa su grubo kršili prometne propise pogotovo kada je u pitanju poštivanje dozvoljenih brzina.


Zbog navedenog, u 2020. godini, pojačano je represivno postupanje prema počiniteljima najtežih prekršaja te je za 4 % povećan broj postupanja prema onima koji ne poštuju ograničenja brzine. Jednako tako, za 13,5 % povećan je broj postupanja prema najgrubljim prekršiteljima, odnosno onima koji su vozili brzinom za više od 50 km/h većom od dozvoljene u naseljenom mjestu.

Sam rad prometne policije, uz sigurnost i protočnost prometa na cestama, bio je u prvom redu usmjeren na sprečavanje i sankcioniranje prekršaja koji dovode do teških prometnih nesreća, posebice prekršaja iz tzv. skupine „četiri glavne ubojice u prometu“ (alkohol, brzina, sigurnosni pojas i mobitel), kao i prekršaje vozača mopeda i motocikala te prema ponavljačima teških prometnih prekršaja (recidivistima).

Ovo je na kraju rezultiralo smanjenjem svih pokazatelja u prometnim nesrećama, odnosno smanjenjem broja prometnih nesreća s poginulima, s ozlijeđenima i s materijalnom štetom, a u konačnici velikim smanjenjem broja poginulih osoba te značajnim smanjenjem broja teško i lako ozlijeđenih osoba.

**4.1. Opći pregled sigurnosti prometa na cestama**

U 2020. godini dogodilo se 26.074 prometnih nesreća. U tim je nesrećama poginulo 237 osoba, 2.295 osoba je teško ozlijeđeno, a 7.740 lakše. U odnosu na 2019. godinu, broj prometnih nesreća je manji za 16,9 %, poginulih osoba manje je za 20,2 % (60 osoba manje), teško ozlijeđenih je manje za 7,9 % (197 osoba manje), a lakše ozlijeđenih za 25,5 % (2.653 osoba manje). Od ukupnog broja poginulih osoba 186 ili 78,5 % su muškarci, a 51 ili 21,5 % su žene. Ozlijeđeno je 6.247 muškaraca i 3.788 žena. U prometnim nesrećama utvrđeno je 1.180 kaznenih djela, što je za 9,8 % manje nego 2019. godine (1.308 kaznenih djela).




*Grafikon 4.1.1. Prometne nesreće i nastradale osobe*

***Tablica 4.1.1. Prometne nesreće i nastradale osobe***



*Izvor: Ministarstvo unutarnjih poslova*


****

*Grafikon 4.1.2. Prometne nesreće i poginule osobe*

Od ukupnog broja smrtno stradalih u 2020. godini poginulo je 156 vozača (30 vozača ili 16,1 % manje u odnosu na 2019. godinu), 38 pješaka (23 pješaka ili 37,7 % manje) i 42 putnika (8 putnika ili 16,0 % manje).

Brzina neprimjerena uvjetima na cesti i nadalje je najčešća pogreška vozača zbog koje se događaju prometne nesreće sa smrtnim ishodom.

Broj registriranih vozača motornih vozila smanjio se u 2020. godini u odnosu na prethodnu godinu za 2.453 ili 0,1 %, a broj registriranih motornih vozila porastao je za 34.299 ili 1,5 %.

****

*Grafikon 4.1.3. Registrirani vozači i registrirana motorna vozila*


U 2020. godini strukturu prometnih nesreća čini 0,8 % nesreća s poginulima, 28,8 % nesreća s ozlijeđenima i 70,4 % nesreća s materijalnom štetom. Strukturu nastradalih osoba čini 2,3 % poginulih, 22,3 % teško ozlijeđenih i 75,4 % lakše ozlijeđenih.

**4.2. Vrste prometnih nesreća**

Važni čimbenici sigurnosti u cestovnom prometu su značajke ceste, koje bitno utječu na stvaranje uvjeta koji pogoduju nastanku prometne nesreće, a od sudionika u prometu, osobito vozača, zahtijevaju povećanu pozornost i poseban način vožnje i kretanja. Najviše se nesreća događa na ravnim cestovnim smjerovima, slijede raskrižja pa zavoji. U tim je nesrećama u 2020. godini poginulo 230 osoba, što je 97,0 % od ukupnog broja poginulih, a tijekom 2019. godine, smrtno ih je stradalo 278, što je 93,6 % svih poginulih.

Najučestalije vrste prometnih nesreća su sudari vozila u pokretu i u njima je u 2020. godini smrtno stradalo 35,4 %, a tijekom 2019. godine 31,6 % svih poginulih osoba.


Najteže posljedice su u 2020. godini bile u sudarima vozila iz suprotnih smjerova, 5,5 (2019. godine - 4,5) poginulih na 100 nesreća s nastradalim osobama, a slijede slijetanja s 4,5 (2019. godine - 5,4) poginulih na 100 nesreća s nastradalima.



*Grafikon 4.2.1. Prometne nesreće - sudar vozila u pokretu i poginule osobe u tim sudarima*

**4.3. Uzroci prometnih nesreća**

Prometne nesreće događale su se tijekom 2020. godine najčešće kao posljedica pogrešaka vozača i to osobito zbog nepropisne i neprimjerene brzine 5.816 nesreća (2019. godine - 6.712), nepoštivanja prednosti prolaska 3.224 (2019. godine - 3.886), nepropisne vožnje unatrag 2.499 (2019. godine - 2.859) i zbog vožnje na nedovoljnoj udaljenosti 1.501 (2019. godine - 2.227), što čini 50,0 % (2019. godine - 49,9 %) svih pogrešaka vozača. U tim nesrećama poginulo je 116 (2019. godine - 159) osoba ili 48,9 % (2019. godine - 53,2 %) svih poginulih, a ozlijeđenih je 4.410 (2019. godine - 5.517) ili 43,9 % (2019. godine - 42,8 %). Prema brojnosti, slijede nesreće zbog nepropisnog kretanja vozila na kolniku, nepropisnog uključivanja u promet, nepropisnog skretanja i tako dalje.



*Grafikon 4.3.1. Udio pogrešaka vozača u prometnih nesrećama - nepropisna i neprilagođena brzina i nepoštivanje prednosti prolaza u postotcima*

Osim pogrešaka vozača, prometne nesreće događaju se i zbog pogrešaka pješaka, a najčešće zbog nepoštivanja svjetlosnog znaka na semaforu 100 (2019. godine - 80) nesreća i nekorištenja obilježenog pješačkog prijelaza 66 (2019. godine - 77) nesreća što čini 62,6 % (2019. godine - 51,3 %) od svih pogrešaka pješaka. U tim nesrećama poginule su četiri (2019. godine - tri) osobe, a ozlijeđene su 103 (2019. godine - 122) osobe.

Prema životnoj dobi u prometnim je nesrećama tijekom 2020. godine poginulo 46 (2019. godine - 43) osoba između 18. i 24. godine života, što je više za 7,0 % u usporedbi s 2019. godinom, a ozlijeđeno je 1.857 (2019. godine - 2.359) osoba ili 21,3 % manje nego prethodne godine. Između 25. i 64. godine života, poginulo je 127 (2019. godine - 174) osoba ili 53,6 % (2019. godine - 58,6 %) od svih poginulih, a ozlijeđeno je 6.113 (2019. godine - 7.791) osoba ili 60,9 % (2019. godine - 60,5 %) od svih ozlijeđenih. Iznad 65. godine poginulo je 56 (2019. godine - 62) osoba ili 23,6 % (2019. godine - 20,9 %) od svih poginulih, a ozlijeđene su 1.083 (2019. godine - 1.444) osobe ili 10,8 % (2019. godine - 11,3 %).

U 2020. godini poginulo je troje (2019. godine - 8) djece u dobi do 14 godina, dok je broj ozlijeđene djece manji za 23,0 %. Jedno dijete poginulo je u svojstvu vozača mopeda i dvoje kao putnici u vozilima.

Na području Republike Hrvatske u 2020. godini poginula su 24 (2019. godine - 33) strana državljana ili 27,3 % manje, a 599 (2019. godine - 1.214) ih je ozlijeđeno ili 50,7 % manje u odnosu na 2019. godinu.

**4.4. Vozači koji su prouzročili prometnu nesreću**

Od ukupnog broja prometnih nesreća tijekom 2020. godine 93,3 % prouzročili su vozači (2019. godine - 91,3 %). Vozači su prouzročili 6.595 (2019. godine - 8.199) nesreća s nastradalim osobama ili 19,6 % manje u odnosu na prethodnu godinu.

Vozači pod utjecajem alkohola prouzročili su 1.427 (2019. godine - 1.536) nesreća s nastradalim osobama ili 7,1 % manje u odnosu na prethodnu godinu, a vozači bez položenog vozačkog ispita 237 (2019. godine - 379) ili 37,5 % manje nesreća.

Mladi vozači (od 15. do 24. godine) su u 2020. godini prouzročili 1.141 (2019. godine - 1.322) prometnih nesreća s nastradalim osobama, što je za 13,7 % manje nego prethodne godine. U tim nesrećama poginulo je 40 osoba, ili jedna osoba manje nego 2019. godine.

**4.5. Kaznena djela u prometu**

U 2020. godini prijavljeno je 1.180 kaznenih djela u prometu, što je za 9,8 % manje nego u 2019. godini. Od toga je 1.126 (2019. godine -1246) kaznenih djela počinjenih prema članku 227. Kaznenog zakona („Narodne novine“ br. 125/11., 144/12., 56/15., 61/15., 101/17., 118/18. i 126/19.) - Izazivanje prometne nesreće u cestovnom prometu, 21 (2019. godine - 21) kazneno djelo prema članku 123. stavku 2. - Ne pružanje pomoći i 21 (2019. godine - 30) kazneno djelo iz članka 226. Kaznenog zakona - Obijesna vožnja u cestovnom prometu. Od ukupnog broja prijavljenih kaznenih djela u prometu njih 1.167 ili 98,9 % je razriješeno.

*Grafikon 4.5.1. Kaznena djela u prometu*

**4.6. Nadzor prometa**

Radi podizanja stanja sigurnosti u cestovnom prometu na višu razinu i približavanja europskim standardima, policija je tijekom 2020. godine nastojala biti nazočna na svim cestovnim smjerovima, a osobito na najugroženijim pravcima i prometnicama, prema praćenim parametrima i prikupljenim podacima, kako bi se preventivno djelovalo na vozače i u što većoj mjeri sprječavalo kršenje prometnih propisa.

Ciljane aktivnosti provodile su se na mjestima i u vrijeme kada se događaju najteže prometne nesreće, a u te je aktivnosti bio uključen maksimalan broj policijskih službenika s pripadajućom tehničkom opremom koja se koristi za nadzor u prometu. U nadzoru prometa u 2020. godini policija je utvrdila 696.540 prekršaja, što je za 2.5 % manje u odnosu na prethodnu 2019. godinu (714.399 prekršaja).

U strukturi prekršaja najzastupljeniji su prekršaji zbog nepropisne brzine (2020. godine - 42,6 %, 2019. godine - 39,9 %), a riječ je o prekršajima zbog kojih se najčešće događaju prometne nesreće s tragičnim posljedicama. Prema značaju za sigurnost cestovnog prometa slijedi nevezanje sigurnosnim pojasom, vožnja pod utjecajem alkohola, nepropisno korištenje mobitela, nepropisno pretjecanje i obilaženje, nepoštivanje prednosti prolaska i crvenog svjetla. Osim ovih najopasnijih prekršaja, policija je u nadzoru prometa najčešće kažnjavala vozače zbog vožnje bez položenog vozačkog ispita te upravljanja vozilom za vrijeme trajanja mjere zabrane upravljanja. Posebna pozornost bila je usmjerena i na prekršaje motociklista te prema ponavljačima teških prekršaja (recidivistima).

*Grafikon 4.6.1. Udio počinjenih prekršaja nepropisne brzine u nadzoru prometa*

U sklopu Nacionalnog programa sigurnosti cestovnog prometa Republike Hrvatske 2011. - 2020. („Narodne novine“, broj 59/11.) provedene su strateške aktivnosti za 2020. godinu: smanjenje brzina vozila i poštivanje najviših dopuštenih brzina, zaštita djece, mladih i najranjivijih sudionika u prometu, suzbijanje vožnje pod utjecajem alkohola i opojnih droga u prometu, nadzor korištenja sigurnosnih pojaseva na svim mjestima u vozilima te sankcioniranje nepropisnog korištenja mobilnih komunikacijskih uređaja i saniranje opasnih mjesta.

Nastavilo se s provedbom projekta “Unaprjeđenje rada prometne policije“ i „Prometna učilica“. Provedeno je državno natjecanje učenika osnovnih i srednjih škola na web platformi „Prometna učilica“, unatoč pandemiji COVID-19.

U sklopu sanacije opasnih mjesta u cijelosti je financirana sanacija više opasnih mjesta na državnim, županijskim i nerazvrstanim cestama.

Tijekom 2020. godine provedeno je 11 preventivnih projekta sufinanciranih sredstvima Nacionalnog programa za 2020. godinu.

**4.7. Međunarodna policijska razmjena i suradnja**

Nastavljena je policijska suradnja u okviru međunarodne mreže prometnih policija „ROADPOL“ (ex. TISPOL), započeta 2013. godine, ulaskom Republike Hrvatske u EU, a koja se očituje kroz provedbu zajedničkih preventivno-represivnih akcija tijekom svake godine prema Kalendaru aktivnosti ROADPOL-a. Osim tih aktivnosti nastavljeno je provođenje ROADPOL projekta „Dani sigurnosti u prometu“ (prijašnji naziv Projekt EDWARD), a koji je od 2020. godine usklađen s europskim Tjednom mobilnosti i provodi se od 16. do 22. rujna u suradnji s Europskom komisijom. Također, nastavljeno je slanje statističkih podataka međunarodnoj organizaciji ETSC - Europsko Vijeće za sigurnost cestovnog prometa za potrebe njihovih izvješća. ETSC surađuje s Europskom komisijom te objavljuje PIN (pokazatelje stanja sigurnosti) izvješće svake godine u lipnju te još tri manja izvješća vezana za određene teme iz područja sigurnosti cestovnog prometa, za što se redovito šalju podaci od 2013. godine.

U svojstvu predstavnika Republike Hrvatske, policijski službenici su u 2020. godini sudjelovali na sastancima stručnih skupina Europske komisije koji su se, zbog pandemije COVID-19, održavali on-line (LANDSEC-cestovna sigurnost, RAILSEC-željeznička sigurnost, Radna skupina za tehničke preglede vozila, CBE-Radna skupina za prekogranično kažnjavanje prometnih prekršaja, HLG - skupina za sigurnost cestovnog prometa na visokoj razini i CARE-stručna skupina za statistiku prometnih nesreća). Također, on-line se sudjelovalo na sastancima EUCARISA (Europski informacijski sustav koji povezuje države EU-veza između baza pojedinih država).

**4.8. Mobilna jedinica prometne policije**

Mobilna jedinica prometne policije kao samostalna ustrojstvena jedinica obavlja policijske poslove nadzora prometa na cestama na području cijele države, a prije svega na autocestama i državnim cestama, utvrđuje prekršaje u cestovnom prometu, nadzire brzinu kretanja vozila, postupa u slučaju prometnih gužvi i zastoja, poduzima mjere radi sigurnosti i protočnosti prometovanja u zimskim uvjetima i za vrijeme turističke sezone, uključuje se u provedbu aktivnosti i po potrebi, surađujući s drugima iz policijskog sustava, prikuplja obavijesti potrebne za suzbijanje kriminaliteta (poduzima mjere osiguranja tragova kaznenog djela, sprječavanje bijega počinitelja itd.).

Tijekom 2020. godine većinom je bila angažirana na području Policijske uprave zagrebačke, ali i na područjima drugih policijskih uprava. Višednevni angažman organiziran je na područjima Policijskih uprava koprivničko - križevačke, virovitičko - podravske, osječko - baranjske, vukovarsko - srijemske, istarske, primorsko - goranske, šibensko - kninske, zadarske, splitsko – dalmatinske i dubrovačko - neretvanske radi suzbijanja kaznenih dijela i prekršaja te posebice zlouporabe droga, krivotvorenja isprava, nedopuštene trgovine, izbjegavanja carinskog nadzora, izigravanja zabrana iz sigurnosnih mjera i pravnih posljedica osude, imovinskih delikata, težih prometnih prekršaja (upravljanje prije stjecanja prava, vožnja pod utjecajem alkohola ili droga, neregistrirana i neosigurana vozila i dr.), prekršaja iz Zakona o nabavi i posjedovanju oružja građana („Narodne novine“, br. 94/18. i 42/20.) i drugih zakona.

Tijekom 2020. godine zaustavljeno je i provjereno 20.277 vozila (2019. godine 19.585) u kojima je zatečeno 24.255 osoba (2019. godine 23.999), od kojih je 1.212 osoba uhićeno, dovedeno ili predano na daljnje postupanje mjerodavnim ustrojstvenim jedinicama (2019. godine 1.122).

*Tablica 4.8.1. Kontrola vozila Mobilne jedinice prometne policije*

|  |  |  |  |  |
| --- | --- | --- | --- | --- |
|  | **2019.** | **2020.** | **+/-** | **+/- %** |
| Kontrolirano vozila | 19.585 | 20.277 | 692 | 3,5 |
| Kontrolirano osoba | 23.999 | 24.255 | 256 | 1,1 |
| Uhićeno, dovedeno ili predano osoba na daljnje postupanje | 1.122 | 1.212 | 90 | 8,0 |

Izvor: Ministarstvo unutarnjih poslova

Grafikon 4.8.1. Kontrola vozila i osoba te uhićene, dovedene i osobe predane na daljnje postupanje

Tijekom 2020. godine provjerom osoba i vozila, utvrđeno je 70 kaznenih djela, što je u odnosu na 2019. godinu (69) povećanje za jedno kazneno djelo ili za 1,5 % te ukupno 16.857 prekršaja, što je povećanje u odnosu na 2019. godinu (15.835) za 1.022 prekršaja ili za 6,5 %.

Najviše je bilo prometnih prekršaja - 16.045, što je povećanje u odnosu na 2019. godinu (14.999) za 1.046 prekršaja ili 7 %. Najviše prekršaja počinjeno je zbog prekoračenja brzine - 3.459 (2019. godine 2.994).

Da bi se spriječio nastavak kršenja prometnih propisa iz prometa je isključen 1.641 vozač, što je smanjenje u odnosu na 2019. godinu (1.692) za 51 ili za 3 % i 4.277 vozila, što je povećanje u odnosu na 2019. godinu (3.461) za 816 ili za 23,6 %.

Tijekom 2020. godine u ukupno 255 slučajeva kod sudionika u prometu na cestama pronađena je droga, što je smanjenje u odnosu na 2019. godinu (268) za 13 ili za 4,9 %, od kojih su 23 (2019. godine 29) kvalificirana kao kaznena djela po članku 190. Nedozvoljena trgovina i promet drogama Kaznenog zakona, a preostalih 222 (2019. godine 239) kao prekršaji po Zakonu o suzbijanju zlouporabe droga.

U najvećem se broju slučajeva radilo o zapljenama manjih količina opojnih droga koje su bile za osobnu uporabu, a bilo je i šest značajnijih zapljena u kojima je količina zaplijenjene droge bila preko 100 g, a najviše 3.000 g droge „Speed“.

Osim navedenog, vozačima su tijekom 2020. godine utvrđena 133 prekršaja vožnje pod utjecajem droga ili odbijanja provjere na droge, što je povećanje u odnosu na 2019. godinu (123) za 10 ili za 8,1 %.

Policijski službenici Mobilne jedinice prometne policije prilikom obavljanja redovitih zadaća kontinuirano su provodili aktivnosti vezane za O. A. „Koridor“ slijedom čega su utvrđena četiri kaznena djela po članku 326. Kaznenog zakona - Protuzakonito ulaženje, kretanje i boravak u Republici Hrvatskoj u kojima je privedeno ukupno 47 stranaca.

Nadalje, u više se navrata sudjelovalo u posebnim akcijama u suradnji s Policijskim nacionalnim uredom za suzbijanje korupcije i organiziranog kriminaliteta, kao i sa Službama za suzbijanije korupcije i organiziranog kriminaliteta Zagreb, Rijeka i Osijek.

Za vrijeme turističke sezone 2020. godine, za razliku od preostalog dijela godine, rad policijskih službenika usmjeravao se na autoceste i brze ceste, te ugibališta i odmarališta uz autoceste i prevenciju u prometu na prilazima hrvatskih gradova radi održavanja protočnosti prometa i suzbijanja teških prometnih prekršaja, posebice prekoračenja brzine te kaznenih djela.

Na Autocestama A1 i A3 policijski službenici su svakodnevno tijekom srpnja i kolovoza 2020. godine pojačano nadzirali promet s polaznim bazama iz sjedišta Jedinice iz Zagreba, Smještajno obučnog centra granične policije Spačva i Tehničke jedinice Hrvatskih autocesta Sv. Rok.

Na kraju valja istaknuti da je u ožujku i travnju 2020. godine svakodnevno od 0-24 h povodom pandemije COVID-19 organizirana pratnja više različitih konvoja od gotovo 40.000 teretnih vozila i teretnih vozila u tranzitu kroz Republiku Hrvatsku.

|  |
| --- |
| 5. SIGURNOST NA DRŽAVNOJ GRANICI, U ZRAČNOM PROMETU I PLOVIDBI |

Kad je riječ o zaštiti i kontroli državne granice, granična policija je svoje djelovanje tijekom 2020. godine usmjerila na jačanje sigurnosti na državnoj granici, u civilnom zračnom prometu i plovidbi, što uključuje izdavanje dokumenata na graničnim prijelazima, odbijanje ulaska i izlaska, sprječavanje zlouporabe putnih dokumenata i prekograničnog kriminaliteta, sprječavanje počinjenja prekršaja na granici i njihovo procesuiranje, nezakonite migracije, prihvat i vraćanje stranaca na granici, prisilna udaljenja stranaca i povrede državne granice.

Zbog specifičnog geopolitičkog položaja i oblika državnog teritorija Republike Hrvatske, osiguranje nesmetanog protoka ljudi i roba, uz istodobno sprječavanje nezakonitih prelazaka preko državne granice i svih oblika prekograničnog kriminaliteta predstavlja izazov za graničnu policiju.

Uprava za granicu je ustrojstvena jedinica koja prati i usklađuje sve mjere i radnje granične policije u obavljanju policijskih poslova na državnoj granici, zračnim i pomorskim lukama otvorenim za međunarodni promet, na teritorijalnom moru i unutarnjim morskim vodama i unutarnjim plovnim putovima te provedbu kompenzacijskih mjera u unutrašnjosti.

Dužnost i obveza Uprave za granicu je nadzirati provedbu svih aktivnosti i rokova zadanih u strateškim dokumentima, a među kojima su posebno istaknute obveza praćenja i predlaganja izmjena nacionalnog zakonodavstva s ciljem kontinuiranog usklađivanja sa schengenskom pravnom stečevinom, analizirati efikasnost te predlagati izmjene organizacijsko – kadrovskog koncepta granične policije, nadzirati i usmjeravati obuku granične policije, nabavljati i raspoređivati tehničku opremu, predlagati i pratiti provedbu infrastrukturnih projekata te provoditi druge aktivnosti od strateškog značaja da bi se postigla i održavala europska razina sigurnosti državne granice, istodobno osiguravajući načela slobode kretanja.

Da bi se to postiglo, Uprava za granicu surađuje s mjerodavnim agencijama EU, od čega posebno treba izdvojiti Europsku agenciju granične i obalne straže – Frontex) te agencijama drugih država koje se bave graničnim pitanjima. Suradnja se provodi kroz sastanke, zajedničke aktivnosti, razmjenu podataka, izobrazbu pripadnika graničnih policija, procjene i analizu rizika.

Nadalje, Uprava za granicu sudjeluje u pripremi i izradi međunarodnih i međudržavnih ugovora te brine o njihovoj provedbi. U tom sklopu obveza sudjeluje i u radu specijaliziranih europskih tijela i agencija i međudržavnih komisija i drugih odgovornih tijela od kojih izdvajamo sastanke Odbora za pametne granice – „Smart Borders Committee“, čiji je cilj donošenje provedbenih odluka koje se odnose na Uredbu (EU) 2018/1240 Europskog parlamenta i Vijeća od 12. rujna 2018. godine o uspostavi europskog sustava za informacije o putovanjima i odobravanje putovanja (ETIAS) i izmjeni uredaba (EU) br. 1077/2011, (EU) br. 515/2014, (EU) 2016/399, (EU) 2016/1624 i (EU) 2017/2226 (SL L 236, 25.7.2019.).

Zbog prevencije u kontekstu opasnosti od terorističkih napada, kontrola putnika u zračnom prometu zahtijeva izuzetnu opremljenost, stručnu osposobljenost i odgovornost kako policijskih službenika, tako i djelatnika privatnih zaštitarskih tvrtki u zračnim lukama u kojima privatne zaštitarske tvrtke sudjeluju u obavljanju poslova zaštitnih pregleda putnika i ručne prtljage. Da bi se održala i unaprijedila visoka razina sigurnosti, stalno se poboljšavaju postojeće i primjenjuju nove metode i tehnike u nadzoru koje zahtijevaju dosljednu primjenu.

Pomorski i riječni promet izložen je sigurnosnim rizicima o kojima brinu pripadnici pomorske i riječne policije. Nadzorom plovnih putova i sudionika plovidbe policijski službenici potiču poštivanje sigurnosnih pravila.

Strateškim aktivnostima Uprave za granicu, uz operativne aktivnosti na terenu, sukladno analizi rizika, granična policija je intenzivno nadzirala, preusmjeravala i koordinirala raspoložive resurse kako bi nadzor vanjske granice i unutarnju sigurnost u odnosu na nezakonite migracije i prekogranični kriminal održala u kontroliranim uvjetima.

To je potvrđeno i od strane Schengenskog evaluacijskog tima tijekom ciljanog posjeta u studenom 2020. godine nakon kojeg su Europska komisija i glavni stručnjak ispred država članica potvrdili ispravno i učinkovito funkcioniranje sustava zaštite vanjske granice navodeći kako je Republika Hrvatska ostvarila velik napredak u implementaciji svih aktivnosti te poduzela i dodatne aktivnosti.

U odnosu na stanje nezakonitih migracija i napore koje Republika Hrvatska ulaže u suzbijanju istih, važno je napomenuti njezino aktivno sudjelovanje u čuvanju i nadzoru vanjske granice EU i Schengenskog prostora na područjima drugih država EU, pa je tako u 2020. godini sudjelovala u zajedničkim operacijama „Kontaktne točke“ (Focal Points), Operacija Poseidon (Poseidon Sea), Fleksibilne operativne aktivnosti Jugoistok (FOA South Eastern), Fleksibilne operativne aktivnosti Zapadni Balkan (FOA Western Balkans), a osobito u Helenskoj Republici, Republici Bugarskoj, Republici Srbiji i Republici Sjevernoj Makedoniji.

**5.1. Državna granica i granični prijelazi**

Granična policijaRepublike Hrvatskenadzire i štiti 3.318,6 km granice, od čega je vanjska granica 2.304,3 km, a unutarnja 1.014,3 km. Državna granica u potpunosti je određena i označena samo s Republikom Mađarskom, a određivanje granične crte s ostalim susjednim državama provodi se radom međudržavnih komisija.

Na državnoj granici određena su 173 granična prijelaza od kojih su 162 stalna (11 sezonskih graničnih prijelaza otvoreno je samo za međunarodni pomorski promet tijekom turističke sezone). Najveći broj nalazi se na dijelu granice s Republikom Slovenijom (58) i Bosnom i Hercegovinom (50).

Poslovi nadzora državne granice (kontrole prelaska i zaštite državne granice) obavljaju se u 73 policijske postaje, ustrojstveno raspoređenih u 18 policijskih uprava. Trideset pet policijskih postaja je specijaliziranih (26 postaja granične policije, tri postaje aerodromske policije, tri pomorske policije i tri pomorske i aerodromske policije), dok je 38 postaja mješovitog tipa. Poslovi suzbijanja nezakonitih migracija obavljaju se u svim policijskim upravama, dok poslovi nadzora državne granice nisu zastupljeni u Policijskim upravama bjelovarsko-bilogorskoj i požeško-slavonskoj.

**5.2. Promet putnika na graničnim prijelazima**

Državnu granicu Republike Hrvatske u 2020. godini prešlo je 67.647.442 putnika, što je za 59 % manje nego u 2019. godini (165.142.411). Od navedenog broja putnika, državljani Europske unije čine 40 %, državljani trećih zemalja 24 %, a državljani Republike Hrvatske 36 %.

*Grafikon 5.2.1. Promet putnika vozila na državnoj granici*

Najveći udio od 50,4 % u ukupnom prometu putnika ostvario se na granici s Republikom Slovenijom – 34.125.598 putnika, slijedi granični prijelazi s Bosnom i Hercegovinom, čiji udio u ukupnom prometu iznosi 32,1 % (21.717.736 prelazaka).

Najfrekventniji granični prijelaz bio je Međunarodni cestovni granični prijelaz Macelj (u daljnjem tekstu MCGP) Macelj s 5.468.475 putnika, što u ukupnom broju putnika čini udjel od 8,1 %, dok je MCGP Bregana na drugom mjestu po broju putnika s 5.134.020 putnika i udjelom od 7,6 % u ukupnom prometu putnika. Treći granični prijelaz po prometu putnika je MCGP Kaštel preko kojeg je prošlo 4.526.461 putnika, što čini 6,7 % udjela u ukupnom prometu.

Državnu granicu Republike Hrvatske 2020. godine prešlo je 31.494.291 vozila, što je smanjenje za 47 % u odnosu na 2019. godinu (59.410.475).

**5.3. Izdani dokumenti na graničnim prijelazima**

Granična policija je pri obavljanju poslova nadzora državne granice izdala 5.873 dokumenata, što je manje za 86,79 % u odnosu na 2019. godinu (44.446). U ukupnom broju izdanih dokumenata najviše su zastupljena odobrenja članovima posada stranih plovila ili zrakoplova, kojima su izdana 5.108 odobrenja, što je za 88,24 % manje u odnosu na isto razdoblje 2019. godine (43.419). U 2020. godini izdano je 219 ili 65,78 % manje odobrenja za unos/prijenos oružja (2019. godine - 640).

*Grafikon 5.3.1. Broj izdanih dokumenata*

U 2020. godini izdano je 532 viza, što je za 50 % više nego u 2019. godini (354). Na pomorskim graničnim prijelazima izdano je 512 viza s udjelom od 96,2 %, što je za 104,80 % više u odnosu na prošlu godinu (250). Od svih izdanih viza, najviše ih je izdano državljanima Filipina, Indije, Indonezije i Južno Afričke Republike te pomorcima u tranzitu.

**5.4. Odbijanje ulaska u Republiku Hrvatsku i zabrana izlaska iz Republike Hrvatske**

U 2020. godini granična policija je za 14.678 strana državljana utvrdila kako ne ispunjavaju uvjete za ulazak i boravak u Republici Hrvatskoj, stoga im je odbijen ulazak u Republiku Hrvatsku. Broj osoba kojima je odbijen ulazak u Hrvatsku za 17,9 % veći nego 2019. godine (12.447). Najčešći razlozi odbijanja ulaska su neodgovarajuća dokumentacija kojom bi se opravdala svrha i uvjeti boravka, neposjedovanje valjane putne isprave, vize ili boravišne dozvole, izdano upozorenje u svrhu zabrane ulaska, predstavlja prijetnju javnom poretku, nacionalnoj sigurnosti ili javnom zdravlju. Najviše odbijenih ulazaka u Republiku Hrvatsku imali su prijelazi na dijelu državne granice s Bosnom i Hercegovinom (7.572), Republikom Srbijom (3.346) i Crnom Gorom (2.963). U ukupnom broju odbijenih ulazaka najviše su zastupljeni državljani Bosne i Hercegovine (6.321) s udjelom od 43,1 %, zatim državljani Albanije (3.659) s udjelom od 24,9 % te državljani Republike Srbije (1.544) s udjelom od 10 %.

*Tablica 5.4.1. Odbijanje ulaska na granici prema državama*

|  |  |  |  |  |  |  |
| --- | --- | --- | --- | --- | --- | --- |
| **na granici prema** | **Odbijanje ulaska na granici prema** | | | | | |
| **2016.** | **2017.** | **2018.** | **2019.** | **2020.** | **PROSJEK** |
| Sloveniji | 1.046 | 1.159 | 1.068 | 1.403 | **431** | **1.021** |
| Mađarskoj | 49 | 21 | 10 | 32 | **33** | **29** |
| Srbiji | 1.718 | 2.698 | 3.787 | 3.820 | **3.346** | **3.074** |
| Crnoj Gori | 1.765 | 1.862 | 2.041 | 2.210 | **2.963** | **2.168** |
| B i H | 4.154 | 4.328 | 5.201 | 4.294 | **7.572** | **5.110** |
| pomorski promet | 39 | 45 | 58 | 47 | **185** | **75** |
| zračni promet | 365 | 489 | 468 | 641 | **148** | **422** |
| riječni promet |  | 0 | 0 | 0 | **0** | **0** |
| **UKUPNO** | **9.136** | **10.602** | **12.633** | **12.447** | **14.678** | **11.899** |

*Izvor: Ministarstvo unutarnjih poslova*

*Grafikon 5.4.1.Odbijanje ulaska i zabrana izlaska na granici*

*Grafikon 5.4.2. Petogodišnji prosjek – odbijanje ulaska na granici prema državama*

U 2020. godini granična policija zabranila je izlazak iz Republike Hrvatske za ukupno 1.029 osoba, što je manje za 53,9 % nego 2019. godine (2.232).

Najčešći razlog zabrane izlaska iz Republike Hrvatske bio je neposjedovanje valjane isprave za prelazak državne granice (853 slučajeva ili 83,2 %).

*Tablica 5.4.2. Zabrana izlaska na granici prema državama*

|  |  |  |  |  |  |  |
| --- | --- | --- | --- | --- | --- | --- |
| **na granici prema** | **Zabrana izlaska na granici prema** | | | | | |
| **2016.** | **2017.** | **2018.** | **2019.** | **2020.** | **PROSJEK** |
| Sloveniji | 670 | 584 | 482 | 549 | **312** | **519** |
| Mađarskoj | 71 | 87 | 51 | 56 | **28** | **59** |
| Srbiji | 380 | 700 | 540 | 510 | **182** | **462** |
| Crnoj Gori | 58 | 93 | 82 | 46 | **7** | **57** |
| B i H | 1.342 | 1.734 | 1.238 | 998 | **481** | **1.159** |
| Pomorski promet | 2 | 11 | 8 | 22 | **0** | **9** |
| Zračni promet | 43 | 75 | 65 | 51 | **19** | **51** |
| Riječni promet |  | 1 | 2 | 0 | **0** | **1** |
| **UKUPNO** | **2.566** | **3.285** | **2.468** | **2.232** | **1.029** | **2.316** |

*Izvor: Ministarstvo unutarnjih poslova*

*Grafikon 5.4.3. Petogodišnji prosjek –zabrana izlaska na granici prema državama*

**5.5. Zlouporaba putnih dokumenata**

U 2020. godini granična policija otkrila je 154 krivotvorenih isprava i 42 tuđih isprava, što je smanjenje za 43,4 % u usporedbi s 2019. godinom (2019.-346). Najviše su se krivotvorile putovnice, kojih je tijekom 2020. godine otkriveno 64, te osobne iskaznice, kojih je u izvještajnom razdoblju otkriveno 46. Posebno treba istaknuti da su tijekom 2020. godine otkrivene 27 krivotvorene boravišne dozvole. Tijekom 2020. godine, na nacionalnoj razini izrađena su tri profila rizika (korištenje krivotvorenih dozvola boravka država članica schengenskog područja, korištenje krivotvorenih putnih isprava Izraela od strane državljana Turske i dr., korištenja tuđih putnih isprava i dozvola boravka od strane državljana Šri Lanke. Ovom obliku kažnjivih radnji posvetit će se posebna pozornost i u 2021. godini.

*Grafikon 5.5.1. Broj otkrivenih krivotvorenih putnih isprava*

Najčešći način krivotvorenja dokumenata je potpuno krivotvorenje, preinaka podataka, pseudo dokument i to najvećim dijelom u putnim ispravama i osobnim iskaznicama. Najčešće su korišteni krivotvoreni dokumenti koji imaju slabe zaštitne elemente. Najviše je evidentirano krivotvorenih putnih isprava Turske, Hrvatske, Albanije i Kosova, a najčešći korisnici su bili državljani Turske, Albanije, Kosova, Tunisa i Bosne i Hercegovine.

**5.6. Prekogranični kriminalitet**

U suradnji s drugim linijama rada policije i mjerodavnim državnim tijelima, posebice carinskim službenicima, policijski službenici granične policije u 2020. godini obradili su 3.049 slučajeva u kojima se pokušala prenijeti roba koja je zbog količine zakonski zabranjena za prijenos ili se ne smije prenijeti preko granice. U 30 slučaja pokušalo se prokrijumčariti vozilo.

U spomenutih 3.049 slučaja krijumčarenja robe, kazneno i prekršajno je obrađeno 3.114 osoba.

Najveći broj otkrivenih krijumčarenja u 2020. godini odnosi se na krijumčarenje droge (930 slučajeva).

Do kraja 2016. godine problem krijumčarenja osoba na području Republike Hrvatske bio je u kontroliranim uvjetima. Analogno pojačanom pritisku nezakonitih prelazaka državne granice broj otkrivenih kaznenih djela u 2017. godini (2017. godine - 365) povećao se za 134 % u odnosu na 2016. godinu (2016. godine - 156), za 70 % više u 2018. godini (2018. godine - 619) u odnosu na 2017. godinu te za 53 % više u 2019. godini (2019. godine – 946) u odnosu na 2018. godinu. U 2020. godini, kao posljedica mjera uvedenih za suzbijanje bolesti COVID-19 dolazi do pada otkrivenih kaznenih djela za 26,2 % u odnosu na 2019. godinu (2019. godine – 946; 2020. godine – 698).

Nacionalna struktura krijumčara je u najvećoj mjeri vezana uz države na kojima je i ruta kretanja migranata. Tako da najveći broj dolazi iz Hrvatske, Bosne i Hercegovine, Republike Srbije, Italije, Ukrajine i Rumunjske. Posebno bi trebalo istaknuti da je i veliki broj počinitelja istog državljanstva kao i migranti, ali imaju riješen određeni status izbjeglice u Europskoj uniji.

Granična policija je u 2020. godini evidentirala 930 slučajeva u kojima je 964 osoba procesuirano zbog posjedovanja opojne droge prilikom prelaska državne granice (zaplijenjeno 77 kg i 579,47 grama droge). Granični prijelazi Klek i Zaton Doli su mjesta s najviše otkrivenih slučajeva zapljene droge, dok su na graničnim prijelazima Ilok i Karasovići evidentirane najveće zaplijenjene količine.

U 2020. godini evidentirano je 94 slučajeva krijumčarenja oružja, streljiva i eksploziva u kojima je sudjelovalo 96 osoba, što je smanjenje od 38 % slučajeva u odnosu na 2019. godinu (152 slučaja).

U 2020. godini otkriveno je za 43,4 % manje slučajeva krijumčarenja vozila u odnosu na godinu prije.

*Grafikon 5.6.1. Krijumčarenje vozila*

**5.7. Ostali poslovi granične policije**

U obavljanju poslova granične kontrole, tijekom 2020. godine evidentirano je smanjenje otkrivačke djelatnosti po INTERPOL-ovim bazama i po SIS II bazama. Tijekom 2020. godine otkriven je po SIS II bazama 5.802 slučaj, što je za 42,7 % manje nego tijekom 2019. godine kada je otkriveno 10.121 slučajeva.

Na graničnim prijelazima prihvaćeno je 147 deportiranih hrvatskih državljana, što je za 36,1 % manje nego u 2019. godini (230). 1.150 državljana Republike Hrvatske vraćeno je temeljem putnog lista u Republiku Hrvatsku, za 37,5 % manje nego 2019. godine (1.839 osoba).

**5.8. Nezakonite migracije**

Na migracije stanovništva utječe gospodarsko, političko i socijalno stanje u njihovom okruženju. Aktualne migracije najčešće kreću s područja Bliskog i Srednjeg istoka, Azije i Afrike do zemalja zapadne Europe. Jedna od ruta kojom se kreću zahvaća i hrvatsko državno područje.

Republika Hrvatska je u 2020. godini bila pod najvećim pritiskom. Geografski položaj, duljina granice i okruženje su faktori koji su doveli do toga da je hrvatska granična policija evidentirala 29.094 slučajeva postupanja prema osobama za koje je utvrđeno da su nezakonito prešle državnu granicu, što je 43,5 % više nego tijekom 2019. godine (20.278). U velikom broju nezakonitih prelazaka policija zatječe jedne te iste osobe više puta, osobito tražitelje međunarodne zaštite u Republici Hrvatskoj, od kojih neki pokušavaju višekratno prijeći ili su prešli granicu u Republiku Sloveniju. Mediji i migranti kolokvijalno ovakve nezakonite prelaske nazivaju „The Game“ – gdje po njihovim izjavama, pojedini migranti pokušavaju preći u Republiku Sloveniju, i dalje u druge zemlje, i više od desetak puta.

*Grafikon 5.8.1. Nezakoniti prelasci državne granice (izvan migracijske krize)*

Najbrojniji su državljani Afganistana, kojih je 2020. godine bilo 8.505 (2019. godine – 3.776), potom su tu državljani Pakistana, kojih je bilo 5.923 (2019. godine – 4.060) i Bangladeša, kojih je bilo 2.915 (2019. godine – 1.129).

Najčešći način izvršenja nezakonitih prelazaka kopnene državne granice Republike Hrvatske je pješice, prateći putne smjerove ili željezničku prugu, koristeći se navigacijskim aplikacijama na mobilnim uređajima.

Jedan od značajnih načina nezakonitih prelazaka državne granice jest izbjegavanje granične kontrole. U 2020. godini evidentirano je 2.326 osoba u pokušaju izbjegavanja granične kontrole, što je u odnosu na 2019. godinu, kada je evidentirano 2.387 osoba, za 2,6 % manje.

Po pitanju nezakonitih migracija situacija će i nadalje biti izazovna. S jedne strane sve je veći migracijski pritisak ekonomskih migranata, a s druge strane zbog širenja bolesti COVID-19 kontinuirano se implementiraju mjere za suzbijanje bolesti što utječe na mobilnost.

U Istočnom Egejskom moru krajem 2020. godine broj nezakonitih migranta pao je za više od tri četvrtine, međutim broj nezakonitih migranata na zapadno balkanskoj ruti povećao se za više od tri četvrtine. Uzrok tomu su, najvjerojatnije, migranti koji su zaostali na ruti, a kojih je trenutno u Republici Srbiji oko 6.500 i u Bosni i Hercegovini preko 6.000.

Akumulacija velikog broja migranta u zemljama zapadnog Balkana doveli su do grananja i skretanja ruta, te znatnog jačanja rizika od krijumčarenja ljudi i nezakonitih prelazaka granice Republike Hrvatske.

Značajnu ulogu u prebacivanju migranta u zemlje zapadne Europe imaju i pomagači, odnosno krijumčari. Tijekom 2020. godine zabilježeno je 698 kaznenih djela krijumčarenja ljudi, što je značajno smanjenje od 26,2 % u odnosu na isto razdoblje prošle godine (2019. godine- 946).

Učinkoviti readmisijski sporazumi su jedan od najvažnijih instrumenata kada govorimo o politici vraćanja državljana trećih zemalja. Od svih zemalja s kojima Republika Hrvatska ima sklopljen bilateralni readmisijski sporazum, najznačajniji i po broju vraćanja i prihvata najaktivnije se provode oni s Republikom Srbijom i Bosnom i Hercegovinom te Republikom Slovenijom.

U 2020. godini prisilno je udaljeno 954 stranaca od čega temeljem readmisijskih ugovora njih 413. Ukupan broj prisilno udaljenih stranca u 2020. godini je za 42,7 % manji nego tijekom 2019. godine, kada je hrvatska policija udaljila (uključujući i readmisijski vratila) 1.665 stranaca.

Tijekom 2020. godine bilo je 1.932 tražitelja međunarodne zaštite, što predstavlja smanjenje za 2,7 % u odnosu na 2019. godinu, kada je zabilježeno 1.986 tražitelja međunarodne zaštite. U 2020. godini međunarodna zaštita je odobrena za 36 osoba, a za 6 osoba je odobrena supsidijarna zaštita.

Od ukupnog broja postupanja prema osobama za koje je utvrđeno da su nezakonito prešli državnu granicu u 2020. godini (29.094) bilo je 2.522 maloljetnika (2019. godine - 2.626) od čega njih 348 bez pratnje (2019. godine - 355).

2020. godini bilo je 2.128, a u 2019. godini 1.499 postupanja prema ženskim osobama za koje je utvrđeno da su nezakonito prešle državnu granicu.

**5.9. Postupci prema strancima**

U 2020. godini zabilježeno je 209 prekršaja nezakonitog rada stranaca, dok je u 2019. godini zabilježeno 289 prekršaja nezakonitog rada stranaca, a najviše je državljana Bosne i Hercegovine, koji najčešće rade u građevinskoj djelatnosti (najviše ih je zatečeno na području policijskih uprava na moru – Policijskoj upravi primorsko-goranskoj i istarskoj).

U 2020. godini je doneseno 12.192 rješenja o povratku, 1.382 rješenja o protjerivanju s rokom za dragovoljni odlazak, 1.078 rješenja o protjerivanju kojima je određeno prisilno udaljenje te 150 obavijesti državljaninu treće zemlje o postupanju na granici za strance koji su odmah vraćeni u susjedne zemlje.

**5.10. Prihvat i vraćanje stranaca na granici**

U skladu sa Sporazumom o readmisiji tijekom 2020. godine u Republiku Sloveniju vraćeno je 60 osoba (2019. godine - 29), a prihvaćeno 9.871 osoba (2019. godine - 10.620), u Republiku Srbiju vraćeno je 59 osoba (2019. godine - 213), a prihvaćena je jedna osoba ( 2019. godine - dvije), u Crnu Goru vraćene su 34 osobe (2019. godine -16 osoba), a od policije Crne Gore nije prihvaćena nijedna osoba u 2020. i 2019. godini, dok su vraćene 34 osobe (2019. godine. - 16) .

Prema Ugovoru o prihvatu osoba na zajedničkoj državnoj granici s Mađarskom, tijekom 2020. godine, prihvaćeno je 537 osoba (2019. godine - 301), dok u Mađarsku nije vraćena niti jedna osoba u 2020. i 2019. godini. Prema Sporazumu o prihvatu osoba s Bosnom i Hercegovinom u 2020. godini prihvaćeno je 25 osoba (2019. godine - 29), dok je u 2020. godini 260 osoba vraćeno (2019. godine - 612).

Zastupljenost nacionalnih skupina u nezakonitom prelasku državne granice reflektira se i na strukturu stranaca prihvaćenih, odnosno vraćenih sukladno bilateralnim ugovorima o prihvatu osoba, pa tako imamo najviše prihvaćenih državljana Pakistana, Afganistana, Bangladeša, Maroka i Sirije.

Tijekom 2020. godine prisilno je udaljeno 954 stranaca (2019. godine - 1.665). U države podrijetla, osim u države regije, nije moguće vraćanje jer stranci u Republici Hrvatskoj traže azil zbog nemogućnosti utvrđivanja identiteta i pribavljanja putnih isprava.

**5.11. Analiza stanja na području nezakonitih migracija**

Žarišne točke migracija koje pogađaju Europu su Sirija s 6,7 milijuna raseljenih izbjeglica (od čega 3,9 u Turskoj) i Afganistan s 2,7 milijuna izbjeglica. Kako je sve više raseljenih izbjeglica i u Južnom Sudanu, Mianmaru, Somaliji i Demokratskoj Republici Kongo možemo očekivati porast migracija i iz tih zemalja.

Policijski službenici za analizu rizika kontinuirano prate poticajne faktore i faktore privlačenja.

Poticajni faktori iz zemalja izvorišta nezakonitih migranata koji mogu dovesti do pojačanog pritiska migranata su socijalno i ekonomsko siromaštvo, ratna nesigurnost, i dr.

Faktori privlačenja je odnos zemalja EU spram migranata kao što je liberalno zakonodavstvo o međunarodnoj zaštiti, financijska sigurnost u zemlji primateljici.

Za Republiku Hrvatsku, koja je ujedno i vanjska granica EU, najveći je izazov nezakonito migriranje duž zapadno-balkanske rute, na kojoj je hrvatska granica pod najvećim pritiskom. Uz nezakonite migracije, krijumčarenje ljudi predstavlja najveći rizik za sigurnost vanjskih granici i unutarnju sigurnost.

Najveći pritisak nezakonitih granica na granici Republike Hrvatske je na području Policijskih uprava karlovačke, ličko-senjske, sisačko-moslavačke i brodsko-posavske na granici s Bosnom i Hercegovinom, te vukovarsko-srijemske na granici s Republikom Srbijom.

Kvalitetnom organizacijom i raspoređivanjem administrativnih i tehničkih kapaciteta i prepoznavanjem žarišnih točaka nezakonitih prelazaka doveli su do toga da je hrvatska granična policija prošle godine evidentirala 43,5 % više postupanja nego tijekom 2019. godine.

Potrebno je spomenuti kako u velikom broju nezakonitih prelazaka policija zatiče jedne te iste osobe više puta, osobito tražitelje međunarodne zaštite u Republici Hrvatskoj, od kojih neki pokušavaju prijeći ili su prešli granicu u Republiku Sloveniju višekratno. Mediji i migranti kolokvijalno ovakve nezakonite prelaske nazivaju „The Game“ – gdje po njihovim izjavama, pojedini migranti pokušavaju preći u Republiku Sloveniju, i dalje u druge zemlje, i više od desetak puta. U najvećem broju se radi o državljanima Afganistana, Pakistana, Bangladeša, Maroka, Iraka i Sirije.

U 2021. godini očekuje se smirivanje zapadnog kraka balkanske rute. Migranti koji se već nalaze u Bosni i Hercegovini učestalije će pokušavati prelaziti granicu na područjima Policijske uprave sisačko-moslavačke i brodsko-posavske, a migranti koji se nalaze u Republici Srbiji pokušavati će iz Republike Srbije ili preko Rumunjske ući u Mađarsku. Na našim istočnim granicama možemo očekivati da će migranti pokušati ući na području Policijske uprave osječko-baranjske i djelomično preko Policijske uprave vukovarsko srijemske.

**5.12. Povreda državne granice**

Tijekom 2020. godine na kopnenoj državnoj granici zabilježeno je 6 slučaja povrede državne granice (2019. godine -24). Najviše povreda koje su se dogodile na kopnenoj državnoj granici odnose se na oštećenja graničnih oznaka. Povrede su rješavane na lokalnoj, regionalnoj i nacionalnoj razini.

Na području Savudrijske vale, tijekom 2020. godine, ukupno je zabilježeno 1.693 povreda crte razgraničenja od strane plovila Republike Slovenije (2019. godine – 1.796), dok je na ostalom dijelu državne granice na moru zabilježeno 17 povreda državne granice od strane talijanskih ribarica ( 2019. godine – 25).

U mješovitim ophodnjama na granici s Republikom Slovenijom nije bilo zatečenih osoba u nezakonitom ili pokušaju nezakonitog prelaska državne granice, a na granici s Bosnom i Hercegovinom zabilježeno je 6 osoba u nezakonitom ili pokušaju nezakonitog prelaska državne granice (2019. godine - 53).

**5.13. Poslovi pomorske policije**

Policijski službenici pomorske policije sve svoje zadaće obavljali su u akvatoriju unutarnjih morskih voda i teritorijalnog mora Republike Hrvatske (površina 31.757,67 km²). Nadzor prelaska državne granice obavljao se na 25 graničnih prijelaza na moru (11 sezonskih), kao i nadzor i zaštita državne granice na moru, čija je dužina 511,9 nautičkih milja ili 948,08 kilometara.

U obavljanju poslova policije na moru, tijekom 2020. godine, ostvarene su ukupno 5.223 ophodne službe (1,26 % više nego u istom razdoblju 2019. godine kada je ostvareno 5.158 ophodnih službi), s povećanim angažmanom tijekom turističke sezone.

U poduzimanju operativnih mjera i radnji na moru tijekom 2020. godine, ukupno

je obavljeno 311 provjera zastave plovila (38,05 % manje nego 2019. godine kada su obavljene 502 provjere zastave plovila), pregledano je 6.318 isprava plovila (22,39 % više nego 2019. godine kada je pregledano 5.162 isprave plovila), 11.597 pregleda isprava osoba (16,06 % više nego 2019. godine kada je pregledano 9.992 isprava), te 962 pregleda plovila (69,66 % više nego 2019. godine kada je pregledano 567 plovila).

U izvještajnom razdoblju evidentirano je 1.693 povrede državne granice na moru - stranih plovila (5,73 % manje nego 2019. godine) i to na području Savudrijske vale, od strane slovenskih ribarica i slovenskih javnih plovila (policija, ribarska inspekcija, lučka kapetanija). Evidentirano je 6 progona stranih ribarskih plovila, kao i u 2019. godini, od kojih je svih 6 rezultiralo uzapćenjem (5 Policijska uprava splitsko-dalmatinska i 1 dubrovačko-neretvanska), dok su u 2019. godini 4 progona rezultirala uzapćenjem. Tijekom 2020. godine nije bilo uporabe vatrenog oružja, dok su u 2019. godini evidentirane 2 uporabe vatrenog oružja.

Tijekom 2020. godine kazneno je prijavljeno 8 osoba (33,33 % više nego 2019. godine kada je prijavljeno 6 osoba). Ukupno je počinjeno 11 kaznenih djela (22,22 % više nego 2019. godine kada je počinjeno 9 kaznenih djela).

Tijekom 2020. godine 2.348 osoba je prijavljeno zbog počinjenog prekršaja (33,73 % manje nego 2019. godine kada je prijavljeno 3.543 osobe).

Ukupno je evidentirano 2.433 prekršaja (33,60 % manje nego 2019. godine kada je evidentirano 3.664 prekršaja).


Tijekom 2020. godine, bilježi se 113 stradavanja osoba na moru (35,43 % manje nego 2019. godine kada je zabilježeno 175 stradavanja osoba na moru).

Od ukupnog broja stradavanja smrtno je stradala 71 osoba (27,55 % manje nego u 2019. godine kada je smrtno stradalo 98 osoba), teške tjelesne ozljede zadobile su 23 osobe (32,35 % manje nego u 2019. godine kada su 34 osobe zadobile teške tjelesne ozljede), a lake tjelesne ozljede 19 osoba (55,81 % manje nego u 2019. godine kada su 43 osobe zadobile lake tjelesne ozljede).

*Grafikon 5.13.1. Stradavanja na moru i poginule osobe*

Prema uzrocima stradanja osoba na moru, tijekom 2020. godine bilježimo 59 utapanja, dva naleta plovila na kupača, devet stradavanja od posljedica havarija, te 43 od ostalih uzroka stradanja. Pored iznijetoga, zabilježene su 33 havarije (29,79 % manje nego 2019. godini kada je zabilježeno 47 havarija), od čega šest sudara plovila, sedam nasukavanja plovila, sedam potonuća plovila, pet požara na plovilima i osam ostalih havarija.

Policijski službenici sudjelovali su u 48 akcija traganja i spašavanja ljudskih života i imovine na moru (2019. godine - 53). U tim akcijama sudjelovala su 44 službena policijska plovila, te je spašena 31 osoba.



*Grafikon 5.13.2. Akcije traganja i broj spašenih osoba u tim akcijama*

U pogledu stradavanja stranih državljana na moru, tijekom 2020. godine od ukupnog broja 113 stradalih osoba 50 osoba su bili strani državljani ili 44,25 % (2019. godine od 175 ukupno stradalih osoba 102 osobe su bile stranih državljana ili 58,29 %). U 2020. godini najveći broj stradavanja je državljana Njemačke - 12, zatim državljana Poljske - 10 i Češke - šest osoba .

Analizirajući cjelokupno sigurnosno stanje na morskom prostoru Republike Hrvatske tijekom 2020. godine, u odnosu na 2019. godinu, može se ustvrditi kako je opće sigurnosno stanje dobro, uz lagani pad svih aktivnosti prouzrokovanih prvenstveno utjecajem pandemije COVID-19.

*Grafikon 5.13.3: Savudrijska vala*

**5.14. Poslovi aerodromske policije**

U cilju održavanja povoljnijeg općeg stanja sigurnosti na području zračnih luka policijski službenici aerodromske policije poduzimaju mjere i radnje u koordinaciji i suradnji s ostalim subjektima zaštite - operatorima aerodroma, operatorima zrakoplova, pravnim osobama registriranim za obavljanje zaštitarske djelatnosti i drugim subjektima zaštite u zračnim lukama. Suradnja se ostvaruje i sa zaposlenicima zračnih luka, službenicima carine, djelatnicima kontrole leta i pripadnicima službi sigurnosti.

U sklopu mjera usmjerenih na održavanje povoljnijeg općeg stanja sigurnosti na području zračnih luka policijski službenici aerodromske policije obavljaju temeljne policijske poslove na području zračnih luka u prostorima u kojima je dozvoljen javni pristup (parkirališta, prostor ispred putničke zgrade, hola putničke zgrade i check-in šaltera), štićenom i zaštitno-ograničenom području, stalnim ophodnjama i pregledima prostora poduzimaju mjere i radnje u cilju uočavanja osoba sumnjivog ponašanja i otkrivanja napuštenih/sumnjivih predmeta, preventivne protueksplozijske preglede ručne i predane prtljage na zahtjev pravnih osoba registriranih za obavljanje poslova privatne zaštite.

*Grafikon 5.14.1. Promet putnika u zračnim lukama i broj letova*

**5.15. Mobilna jedinica za provedbu nadzora državne granice**

Mobilna jedinica za provedbu nadzora državne granice (u daljnjem tekstu: MJZPNDG) tijekom 2020. godine provodila je zajedničke akcije s mobilnim timovima Carinske uprave i Upravom kriminalističke policije u suzbijanju krijumčarenja ljudi i visokotarifne robe (duhan u listu, sitno rezani duhan, cigarete, cigarilosi, cigare i vozila više i visoke klase), droge i oružja te je provedena 31 zajednička akcija s mobilnim ekipama Carinske uprave (2019. godine - 23).

Tijekom 2020. godine policijski službenici MJZPNDG djelovali su na području više policijskih uprava, posebno u dubini teritorija Republike Hrvatske i pri tome ostvarili sljedeće rezultate:

- u 2020. policijski službenici su u suradnji s ostalim službama proveli 565 postupanja unutar samostalnih i zajedničkih akcija, utvrđeno je četrdeset i devet (49) počinjenja kaznenih djela iz članka 326. Kaznenog zakona - „Protuzakonito ulaženje, kretanje i boravak u Republici Hrvatskoj, drugoj državnoj članici Europske unije ili potpisnici Šengenskog sporazuma, jedno kazneno djelo iz članka 314. Kaznenog zakona “ Prisila prema službenoj osobi, jedno kazneno djelo iz članka 235. stavak 1. Kaznenog zakona “Oštećenje tuđe stvari“, sedam počinjenih prekršaj iz članka 184. Zakona o strancima („Narodne novine“, br. 130/11., 74/13., 69/17., 46/18. i 53/20.) (nezakoniti boravak), jedan prekršaj iz članka 43. Zakona o strancima, jedan zbog isteka kratkotrajnog boravka stranca i jedan zbog isteka rješenja o protjerivanju Zakona o strancima (1.711 Pakistan, 1.371 Afganistan, 381 Bangladeš, 362 Maroko, 159 Irak, 149 Egipat, 116 Alžir, 116 nepoznatih, 89 Sirija, 83 Iran, 79 Nepal, 68 Turska, 39 Indija, 35 Kašmir, 21 Kurdistan, 15 Palestina, 13 Libija, osam Kosovo, osam Tunis, četiri Somalija, četiri Kina, četiri Comoros, dva Senegal, dva Albanija, dva Sudan, dva Gana, jedan Jemen, jedan Srbija, jedan Obala Bjelokosti);

- u sto šezdeset i osam (168) samostalnih i zajedničkih postupanja u kontroli osoba i vozila utvrđeno je: sto sedamdeset i tri (173) različitih prekršaja iz Zakona o sigurnosti prometa na cestama.

- u trideset i devet (39) samostalnih i zajedničkih postupanja s drugim ustrojstvenim jedinicama Ravnateljstva policije pronađeno je: 3480 grama kokaina,1260 grama Marihuane, 56 stabljika indijske konoplje, devet grama „Heroin“, 15 grama amfetamina, 10 grama „Speed“, 122 komada raznih tableta (lyrica, normabel), pet komada tableta „Ksalol“ i osam bočica otopine metadona od po 50 ml, te tri cigarete tzv. „joint“;

- u osamdeset i sedam (87) samostalnih i zajedničkih postupanja pronađeno je osamdeset i osam (88) osoba po potragama i objavama, kao i sedamnaest (17) predmeta po raznim objavama.

**5.16. Prihvatni centar za strance Ježevo**

Prihvatni centar za strance tijekom 2020. godine prihvatio je 193 strana državljana (170 muškaraca, 14 žena i 9 maloljetnih osoba).

*Grafikon 5.16.1. Ukupno prihvaćeno stranaca u Prihvatnom centru za strance Ježevo*

Otpušteno je 224 stranih državljana (194 muškaraca i 19 žena i 11 maloljetnih osoba). Međunarodnu zaštitu u Republici Hrvatskoj zatražio je 20 stranih državljana (10 državljana Turske, šest državljana Iraka, dva državljana Pakistana, jedan državljanin Alžira i jedan državljanin Nepala).

Na teret pozicije "izdaci prisilnog udaljenja državljana trećih zemalja“ ukupno je utrošeno 54.022,95 kuna i 84,00 eura.

Od stranaca ukupno je naplaćeno 52.876,10 kuna, sukladno članku 138.c Zakona o strancima (troškovi smještaja u Prihvatnom centru i drugi troškovi), dok ukupni nastali troškovi Prisilnog udaljenja i smještaja državljana trećih zemalja u Prihvatnom centru za strance i prisilnih udaljenja stranaca iznose 907.423,36 kuna.

Obavljeno je 388 liječničkih pregleda. U Prihvatnom centru je u 59 navrata obavljeno je 359 liječničkih pregleda, od toga je 5 liječničkih pregleda Hitne medicinske pomoći. U drugim zdravstvenim ustanovama obavljeno je 29 liječničkih pregleda.

Od ukupnog broja liječničkih pregleda obavljeno je 174 obvezna zdravstvena pregleda odmah po smještaju u centar sukladno Pravilniku o načinu pružanja zdravstvene zaštite strancu koji nezakonito boravi u Republici Hrvatskoj.

**5.17. Pristupanje Schengenskom prostoru**

Na tragu prve schegnenske evaluacije u lipnju 2016. godine (98 preporuka ) i reevaluacije u studenom 2017. godine (30 preporuka), u svibnju 2019. godine proveden je ponovni posjet Europskog evaluacijskog tima za područje „Upravljanje vanjskom granicom”. U usvojenom izvješću nije bilo nalaza koji bi se odnosili na neusklađenost sa Schengenskim acquisom.

Analizom provedene evaluacije potvrdilo se da su poduzete potrebne mjere kako bi se osiguralo ispunjavanje uvjeta za primjenu schengenskih pravila u području upravljanja vanjskim granicama. Komunikacijom Europske komisije Europskom parlamentu i Vijeću od 22. listopada 2019. godine potvrđeno je ispunjavanje tehničkih uvjeta za punu primjenu schengenske pravne stečevine čime je još jednom potvrđena spremnost za suočavanje sa svim aktualnim izazovima koji su stavljeni ne samo pred Republikom Hrvatskom već i pred cijelu EU na njezinim vanjskim granicama.

Nadalje, tijekom ciljanog posjeta Schengenskog evaluacijskog tima u studenom 2020. godine potvrđeno je da granična policija Republike Hrvatske nadzor vanjske granice i unutarnju sigurnost drži u kontroliranim uvjetima u odnosu na nezakonite migracije i prekogranični kriminal, nakon čega su Europska komisija i glavni stručnjak ispred država članica potvrdili ispravno i učinkovito funkcioniranje sustava zaštite vanjske granice navodeći kako je Republika Hrvatska ostvarila velik napredak u implementaciji svih aktivnosti te poduzela i dodatne aktivnosti.

|  |
| --- |
| 6. POŽARI I TEHNOLOŠKE EKSPLOZIJE |

Požare i tehnološke eksplozije policija istražuje i utvrđuje njihove uzroke kako bi se u budućnosti spriječila ili suzbila kažnjiva ponašanja koja su ih izazvala ili da se otklone rizici i opasnosti koje mogu dovesti do požara i/ili eksplozija.

Tijekom 2020. godine policija je obavila očevide u 5.727 slučajeva požara, što je za 20 % manje u odnosu na 2019. godinu kada je obavljeno 7070 očevida povodom požara.

Slijedom navedenog u 2020. godini uslijed požara prouzročena je manja materijalna šteta i to za 41,8 %, te je smrtno stradalo manje osoba za 18,9 %.

Na ukupnost broja požara utječe više faktora od kojih je bitno izdvojiti meteorološke uvjete odnosno prosječan broj dana u kojima su zabilježene padaline kao i ukupnu količina padalina, te svijest građana o opasnosti paljenja ponajprije otvorenih prostora i ostavljanja istih bez nadzora. Manji broj požara u 2020. godini može se pripisati smanjenoj aktivnosti stanovništva uslijed mjera povodom pandemije COVID-19.

Tijekom 2020. godine dogodilo se osam tehnoloških eksplozija, što je manje za 60 % u odnosu na 2019. godinu kada se dogodilo 20 eksplozija.

*Tablica 6.1. Prikaz požara i tehnoloških eksplozija prema policijskim upravama*



|  |
| --- |
| 7. NESRETNI SLUČAJEVI I SAMOUBOJSTVA |

U 2020. godini policija je istraživala 4.772 događaja koji su rezultirali štetnim ili tragičnim posljedicama, a nisu prouzročeni kažnjivim ponašanjima, nego su posljedica nesretnih okolnosti.

Nesretnih slučajeva koji nemaju obilježja kažnjivog ponašanja manje je za 17,9 %. u odnosu na 2019. godinu. U tim događajima smrtno su stradale 438 osoba, što je za 52 osobe manje u odnosu na godinu prije. Teško ozlijeđenih osoba manje je za 12,6 %, a lakše ozlijeđenih osoba je manje za 15,5 % u odnosu na prethodnu 2019. godinu.

*Tablica 7.1. Događaji koji nemaju obilježja kaznenog djela (nesretni slučajevi)*



U 2020. godini 566 osoba je počinilo je samoubojstvo što je isto kao 2019. godine, dok je samoubojstva u pokušaj izvršeno 762 što je za 10,4 % više u odnosu na prethodnu 2019. godinu kada je samoubojstava u pokušaju izvršeno 690.

*Tablica 7.3. Samoubojstva i pokušaji samoubojstava*



Promotrimo li ukupan broj samoubojstava i pokušaja samoubojstava prema spolu, udio muškaraca u prosjeku je čak 56,6 %.


U Republici Hrvatskoj u prosjeku samoubojstvo ili pokušaj samoubojstva počini godišnje oko 1400 osoba, a samoubojstva u kojima je posljedica smrt, njih 700. U svijetu, samoubojstvo svake godine počini oko 800 tisuća do milijun ljudi, stoga je ono deseti po redu uzrok smrtnosti.

|  |
| --- |
| 8. PRIMJENA POLICIJSKIH OVLASTI I UPORABA SREDSTAVA PRISILE |

U cilju uspješnog obavljanja policijskih poslova policijski službenici imaju pravo i dužnost poduzimati mjere i radnje te primijeniti sredstva za koje su ovlašteni (policijske ovlasti) kada su ispunjeni zakonski uvjeti za njihovu primjenu. Svakom primjenom policijskih ovlasti zadire se u temeljna ljudska prava i slobode građana pa je, zbog opasnosti od zlouporabe policijskih ovlasti, policija podvrgnuta trostrukom nadzoru. Rad policije nadzire se unutarnjim nadzorom u sklopu Ministarstva, parlamentarnim nadzorom Hrvatskog sabora i Odbora za unutarnju politiku i nacionalnu sigurnost Hrvatskog sabora, te građanskim nadzorom preko mjerodavnih tijela za građanski nadzor. U petogodišnjem razdoblju, od 2016. do 2020. godine, razvidan je ujednačen broj evidentiranih uporaba sredstava prisile.

*Tablica 8.1. Uporaba sredstava prisile*

|  |  |  |  |  |  |  |
| --- | --- | --- | --- | --- | --- | --- |
|  | | 2016. | 2017. | 2018. | 2019. | 2020. |
| UPORABE SREDSTAVA PRISILE | | 3.507 | 3.569 | 3.490 | 3.897 | 4.018 |
| BROJ POLICAJACA KOJI SU UPORABILI SREDSTVO PRISILE | | 6.452 | 6.408 | 6.162 | 6.757 | 6.883 |
| MUŠKARCI | | 6.201 | 6.131 | 5.884 | 6.447 | 6.530 |
| ŽENE | | 251 | 277 | 278 | 310 | 353 |
| UDIO ŽENA U UKUPNOM % | | 3,9 | 4,3 | 4,5 | 4,6 | 5,1 |
| NASTRA-DALI GRAĐANI | SMRT | 0 | 2 | 2 | 0 | 0 |
| TEŠKA TJELESNA OZLJEDA | 14 | 13 | 19 | 16 | 16 |
| LAKŠA TJELESNA OZLJEDA | 510 | 541 | 411 | 495 | 417 |



*Grafikon 8.1. Broj uporaba sredstava prisile i broj policijskih službenika koji su*

*uporabili sredstvo prisile*

Tijekom 2020. godine evidentirano je 4.018 uporaba sredstava prisile, što je za 121 ili 3,1 % uporaba više u odnosu na 2019. godinu.

Kao posljedice uporabe sredstava prisile 417 građana i 232 policijska službenika zadobili su lakše ozljede, a 16 je građana i 7 policijskih službenika zadobilo teške ozljede. Nije bilo smrtno stradalih osoba.


Sredstva prisile najviše su se primjenjivala u svrhu sprječavanja bijega i to u 4.009 slučajeva, dok su u 1.802 slučaja sredstva prisile primijenjena kako bi policijski službenici savladali otpor. Najčešće primjenjivano sredstvo prisile bila je tjelesna snaga (4.049), sredstva za vezivanje (1.892), u 144 slučaja raspršivač s nadražujućom tvari, palica u 54 slučaja te vatreno oružje u devet slučajeva.

|  |
| --- |
| 9. NAPADI NA POLICIJSKE SLUŽBENIKE |

Tijekom obavljanja profesionalne dužnosti u određenim okolnostima događaju se napadi na policijske službenike. Iako su policijski službenici postupali zakonito i u sklopu taktičkih pravila, u 2020. godini evidentirana su 83 napada na policijske službenike, što je za 8,4 % manje u odnosu na 2019. godinu kad je bilo 90 napada.

***Tablica 9.1. Napadi na policijske službenike***

|  |  |  |  |  |  |  |
| --- | --- | --- | --- | --- | --- | --- |
|  | | 2016. | 2017. | 2018. | 2019. | 2020 |
| BROJ NAPADA | | 108 | 124 | 93 | 90 | 83 |
| NAPADNUTI POLICIJSKI SLUŽBENICI | | 144 | 138 | 107 | 117 | 105 |
| MUŠKARCI | | 136 | 129 | 101 | 111 | 100 |
| ŽENE | | 8 | 9 | 6 | 6 | 5 |
| UDIO ŽENA U UKUPNOM % | | 5,6 | 6,5 | 5,6 | 5,1 | 4,8 |
| NASTRADALI POLICIJSKI SLUŽBENICI | SMRT | 0 | 0 | 0 | 0 | 0 |
| TEŠKA TJELESNA OZLJEDA | 4 | 4 | 2 | 3 | 1 |
| LAKŠA TJELESNA OZLJEDA | 72 | 74 | 59 | 62 | 60 |



*Grafikon 9.1. Napadi na policijske službenike*

U 2020. godini prilikom obavljanja službe napadnuto je 105 policijskih službenika, od toga 4,8 % policijskih službenica. U napadima su sudjelovale 92 osobe od kojih je bilo 6 žena ili 6,5 %. U tim je napadima 60 policijskih službenika lakše, a jedan teže ozlijeđen. Smrtno stradalih policijskih službenika nije bilo. U tim je napadima 23 građana lakše ozlijeđeno, a jedan teže ozlijeđen.

|  |
| --- |
| 10. OBRAZOVANJE POLICIJSKIH SLUŽBENIKA |

Ravnateljstvo policije pridaje posebnu pozornost obrazovanju policijskih službenika na svim razinama, odnosno srednjoškolskom, visokoškolskom i cjeloživotnom obrazovanju. Policijska akademija jedina je institucija u Republici Hrvatskoj koja je zadužena za organizaciju i provođenje svih navedenih programa obrazovanja.

Policijska škola „Josip Jović“ zadužena je provođenje Programa obrazovanja odraslih za zanimanje policajac/policajka tzv. Prekvalifikaciju, te je tijekom 2020. godine, na kraju nastavne godine 2019./2020, program uspješno završilo 748 polaznika, dok je u nastavku 2020. godine provedeno testiranje kandidata za nastavnu godinu 2020./2021. godinu. Od ukupno 2.348 testiranih kandidata/kandidatkinja njih 1.293 ili 55,1 % je zadovoljilo na svim segmentima testiranja, dok njih 1.055 ili 44,9 % nije zadovoljilo, tako da je sada na školovanju 746 polaznika – 542 muškaraca i 199 žena.

Radna skupina Policijske škole „Josip Jović“ izradila je po prvi put Standard zanimanja policajac/policajka koji je od strane Sektorskog vijeća Ministarstva znanosti i obrazovanja jednoglasno usvojen u najkraćem roku bez primjedbi. Time je zanimanje policajac prvi put upisano u Informacijski sustav Registra Hrvatskog kvalifikacijskog okvira. Upisivanjem Standarda zanimanja policajac/policajka u Registar HKO-a postiže se bolja suradnja između različitih dionika u obrazovanju; dostupnost sustavu obrazovanja tijekom cijelog života; stvaranje razumljivog prikaza obrazovnih postignuća za polaznike obrazovanja; stvaranje jedinstvenog sustava osiguravanja i unapređenja kvalitete postojećih i novih kvalifikacija; održiva zapošljivost; izgradnja sustava vrednovanja i priznavanja kompetencija stečenih na radnome mjestu i drugim oblicima učenja; jednostavnost prepoznavanja, prepoznavanje i priznavanje hrvatskih kvalifikacija u inozemstvu; promoviranje obrazovanja i zanimanja policajac/policajka u Republici Hrvatskoj i inozemstvu.

Visoka policijska škola zadužena je za provođenje preddiplomskog studija Kriminalistike i specijalističkog diplomskog studija kriminalistike. U akademskoj godini 2019/2020. nastavila je s provedbom svojim redovnih aktivnosti kroz izvođenje akreditiranih studijskih programa na preddiplomskoj i diplomskoj razini, znanstveno-istraživački i stručni rad te kroz međunarodne aktivnosti i projekte. Sve aktivnosti u izvještajnom razdoblju odvijale su se u okolnostima oštećenja zgrade Visoke policijske škole uslijed razornog potresa te pod epidemiološkim mjerama poduzetim u svezi s pandemijom COVID-19.

Pod strogim epidemiološkim mjerama u Policijskoj školi „Josip Jović“, pod organizacijom Visoke policijske škole, održana je 4. rujna 2020. godine međunarodno znanstveno-stručna konferencija „VII. Istraživački dani Visoke policijske škole u Zagrebu – Razumijevanje novih sigurnosnih izazova“. Konferencija je bila posvećena sigurnosnim izazovima koji su prisutni na globalnoj razini te je okupila stručnjake različitih interdisciplinarnih područja koji se bave pojedinim aspektima sigurnosti kako bi se razmijenila mišljenja, praktična i znanstveno istraživačka iskustva, zauzela određena stajališta i u konačnici dobili odgovori na pitanja kako sada, ali i u budućnosti odgovoriti na nove sigurnosne izazove. Konferencija je po prvi put bila otvorena za javnost i mogla se pratiti virtualno putem internet platforme „Youtube“ na kanalima Policijske akademije.

Znanstveno-istraživačka djelatnost nastavljena je u 2020. godini kroz 25 projekta Strateškog programa znanstvenih istraživanja Visoke policijske škole te projekta potpore donošenja nove Nacionalne strategije sigurnosti prometa na cestama kao i podizanja sigurnosti u cestovnom prometu, a jedan od rezultata navedenog projekta je Izvješće vezano za Istraživanje javnog mnijenja o stanju sigurnosti, ponašanju te navikama sudionika u cestovnom prometu koje je dostupno na mrežnoj stranici Centra za policijska istraživanja.

Visoka policijska škola je ispunila prijavu uoči objave novog kruga natječaja za Erasmus[[15]](#footnote-15) povelju u visokom obrazovanju (engl. Erasmus Charter for Higher Education - ECHE) koja je preduvjet svim visokim učilištima u državi za sudjelovanje u obrazovnoj mobilnosti pojedinaca i/ili suradnji radi ostvarivanja inovacija i dobre prakse u okviru programa Erasmus+ u visokom obrazovanju.

Za provođenje cjeloživotnog obrazovanja policijskih službenika zadužene su Služba za stručno usavršavanje i specijalizaciju, Služba za razvoj policijskog obrazovanja i nakladničko-knjižničnu djelatnost te Centar za obuku vodiča i dresuru službenih pasa.

Slijedom navedenog u 2020. godini provedeno je ukupno 235 tečaja, seminara i policijski treninga za 2.398 policijskih službenika, dok je u 2019. godini provedeno ukupno 231 tečaj, seminar i policijski trening za ukupno 4.980 policijskih službenika. Značajno je smanjen broj polaznika svih tečajeva zbog pridržavanja mjera za suzbijanje pandemije COVID-19.

Nastavljeno je razvijanje i unaprjeđenje projekta e-obrazovanja <https://e-obrazovanje.fkz.hr/>. U 2020. godini putem e-obrazovanja obavljeno je 385.956 aktivnosti, što je efektivni rast za 5710 % u odnosu na 2019. godinu kada je obavljeno 6.759 aktivnosti. Uspostavljeno je učinkovito i kvalitetno provođenje programa za cjeloživotno učenje (stručno usavršavanje, osposobljavanje i specijalizacija) kroz sustav e-obrazovanja uz aktivno poticanje i korištenje informacijske i komunikacijske tehnologije. Osigurana je svrsishodna i inovativna upotreba digitalnih tehnologija u obrazovanju i osposobljavanju te u razvoju digitalnih kompetencija, te su maksimalno iskorišteni svi online kapaciteti obrazovanja. Na svim razinama policijskog obrazovanja Služba za razvoj policijskog obrazovanja i nakladničko knjižničnu djelatnost osigurala je što jednostavniji prijelaz na online način rada, dodatne edukacije kao i funkcioniranje nastave u novom režimu, te je osigurana i redovita tehnička i drugu podršku svim korisnicima e-obrazovanja (nastavnicima/predavačima i polaznicima/studentima i dr.) uz izniman napredak usmjeren k jačanju digitalizacije i smanjenje administracije.

Vezano uz provedbu međunarodne suradnje, a usprkos problemima vezanim uz epidemiju bolesti COVID-19, uspješno je završen Frontexov projekt Together on EU South-Eastern External Border: Efficiency with High Ethical Standards – Land Border Surveillance Training with Implication on Fundamental Rights for An EU and Non-EU Country Training Initiative, kojeg su bili nositelji hrvatska Policijska akademija i njemačka Savezna policijska akademije iz Lübecka kao partner. Cilj ovog projekta bio je jačati status Policijske akademije kao lidera u obuci zemalja jugoistočne Europe, jačanje suradnje s njemačkim partnerom kroz zajedničke obuke nadzora kopnene granice uz poseban naglasak na primjeni i uvažavanju temeljnih ljudskih prava.

Isto tako, u sklopu suradnje s Frontexom, u studenom 2020. godine potpisan je novi Ugovor između Policijske akademije i Agencije za europsku graničnu i obalnu stražu (Frontex) za iduće petogodišnje razdoblje.

Nadalje, Policijska akademija kao jedna od najaktivnijih Frontexovih partnerskih akademija, a u skladu s Uredbom (EU) 2019/1896 Europskog parlamenta i Vijeća od 13. studenog 2019. o europskoj graničnoj i obalnoj straži i stavljanju izvan snage uredaba (EU) br. 1052/2013 i (EU) 2016/1624 (SL L 295, 14.11.2019.) (temeljem koje je Republika Hrvatska u obvezi sudjelovati u osposobljavanju stalnih Frontexovih snaga), sudjelovala je u izradi programa i u obuci prve Frontexove obalne i granične straže Standing Corps Cat1 – Frontex.

Tijekom 2020. godine izašla su redovita četiri broja stručnog časopisa Policija i sigurnost: 1-2/2020, 3/2020 i 4/2020 te je objavljeno sedam posebnih izdanja (knjiga).

Nadalje, kroz ISF projekat „Nabava pasa i vozila za prijevoz pasa“, a s ciljem ostvarivanja jednog od preduvjeta za ulazak Republike Hrvatske u schengenski prostor policijski službenici Centra za obuku vodiča i dresuru službenih pasa proveli su školovanje iznad prosječnog broja policijskih službenika za vodiče službenih pasa (50) te su osigurali promptnu nabavu i testiranje, a potom i njihovo školovanje za potrebe Ministarstva unutarnjih poslova.

Na kraju je potrebno naglasiti kako Ravnateljstvo policije ne brine samo o budućnosti hrvatske policije već i o prošlosti i tradiciji tako da je Muzej policije tijekom 2020. godine imao šest izložbi, te je intenzivno radio i na prikupljanju i obradi muzejske građe, a sve radi budućih postava Muzeja.

|  |
| --- |
| 11. ZAKLJUČAK |

Svi relevantni sigurnosni pokazatelji govore u prilog činjenici da je stanje sigurnosti u Republici Hrvatskoj u 2020. godini, unatoč specifičnostima izazvanim pandemijom COVID-19, bilo na visokoj razini, a odgovori redarstvenih vlasti pravovremeni i kvalitetni.

Ulaganja u razvoj policijskih vještina i sposobnosti došla su tijekom izazovne 2020. godine do izražaja, ali je nužno daljnje i kontinuirano analiziranje procesa rada, a svaka izmjena i unaprjeđenje treba biti u smjeru pružanja brže i kvalitetnije usluge građanima.

U domeni suzbijanja kriminaliteta, strateški prioriteti postupanja, koji su u konačnici polučili pozitivne rezultate bili su suzbijanje organiziranog kriminaliteta i korupcije, istraživanje ratnih zločina te razvoj sposobnosti za učinkovito suočavanje s kibernetičkim prijetnjama i sličnim pojavnim oblicima kriminaliteta.

Upravo smo u tom smislu jačali kapacitete kako i educiranost policijskih službenika za kibernetičku sigurnost, a Odjel za informacije o putnicima u zračnom prometu stavljen je u potpunu operabilnost.

Pokazatelji kojima svakako možemo biti zadovoljni vezani su uz proaktivno djelovanje policije te zadiranje u tzv. „tamnu brojku“ kriminaliteta.

Veći broj otkrivenih zločinačkih udruženja, posvećenost složenim i dugotrajnim kriminalističkim istraživanjima, koja organiziranom kriminalitetu zadaju ozbiljne udarce, potvrda su uspješnosti naše borbe protiv najsloženijih oblika kriminaliteta transnacionalnog i međunarodnog karaktera.

Iznimnu pozornost policija je u proteklom razdoblju usmjerila prema povećanom riziku viktimizaciji djece i obitelji povezano s mjerama suzbijanja pandemije COVID-19, a posebno su stavljena u fokus saznanja o izloženosti djece fizičkom nasilju, seksualnom zlostavljanju ili drugim ugrožavajućim ponašanjima, kao i o nasilju u obitelji, što je doprinijelo daljnjem povećanju broja otkrivenih kaznenih djela kaznenopravne zaštite djece i obitelji.

Smanjenje poslovnih aktivnosti i mjere koje su uvedene radi suzbijanja pandemije COVID-19 utjecale su na činjenicu da je tijekom prošle godine prijavljeno manje koruptivnih kaznenih djela i njihovih počinitelja. Međutim, proteklu su godinu obilježila opsežna i složena kriminalistička istraživanja koja su izazvala ogroman interes javnosti i zasigurno dala doprinos pozitivnoj antikorupcijskoj percepciji kojoj je policija svojim radom posvećena. U prilog tome govori i iznos materijalne štete koja je pričinjena ovim kaznenim djelima u 2020. godini - 565.328.689 kuna, što predstavlja ogroman porast i to od preko 960 % u odnosu na materijalnu štetu od 53.309.307 kuna koja je počinjena korupcijskim kaznenim djelima u 2019. godini.

Kao aktivni dionik Sustava domovinske sigurnosti Ravnateljstvo policije je uložilo velike napore u izgradnji i jačanju svih svojih kapaciteta posebice u pogledu razvoja suradnje s drugim državnim tijelima važnim za sigurnost građana Republike Hrvatske.


U protekloj godini, usprkos pandemiji COVID-19, posvećena je velika pažnja cjeloživotnom obrazovanju, obučenosti i opremljenosti naših policijskih službenika i to kroz provođenje svih predviđenih program putem E-učionica i e-obrazovanja ili uz strogo pridržavanje epidemioloških mjera.

Tijekom 2020. godine smanjen je ukupan promet na cestama, dok je rad policije u prvom redu bio usmjeren na sprječavanje i sankcioniranje prekršaja koji dovode do teških prometnih nesreća, a što je na kraju rezultiralo smanjenjem svih pokazatelja u prometnim nesrećama, odnosno smanjenjem broja prometnih nesreća s poginulima osobama, s ozlijeđenima osobama i s materijalnom štetom.

Nastavak jačanja kapaciteta granične policije kroz tehničko opremanje najsuvremenijim uređajima, vozilima i bespilotnim letjelicama, kao i ciljanim edukacijama pokazalo se kao nužno jer je i tijekom 2020. godine nastavljen i pojačan pritisak nezakonitih migracija. Strateške aktivnosti koje se temelje na analizi rizika omogućile su uspješnu koordinaciju raspoloživih resursa, a što je u konačnici dovelo i do potvrde Schengenskog evaluacijskog tima da je Republika Hrvatska sposobna osigurati učinkovitu zaštitu vanjske granice.

U kontekstu učinkovitog upravljanja državnom granicom, kao strateški prioritet ističe se borba protiv nezakonitih migracija te krijumčarenja migranata. Republika Hrvatska se nalazi na glavnoj ruti kretanja izbjeglica i migranata koji s područja Bliskog istoka migriraju prema zemljama Zapadne Europe te je prva točka njihovog stvarnog ulaska u područje Europske unije. Posebna se pozornost usmjerava na moguću sigurnosnu ugrozu od strane kriminalnih skupina koji se bave krijumčarenjem ljudi te njihovu moguću povezanost s pripadnicima nacionalnih i međunarodnih kriminalnih organizacija. Usljed pandemije COVID-19 došlo je do značajnog smanjenja mobilnosti i tokova ljudi prema EU, a samim time i do značajnog pada prijavljenih osoba koje se bave krijumčarenjem ljudi.

Iz svega navedenog može se zaključiti kako je hrvatska policija unatoč svim izazovima koji su stavljeni pred nju ostala visoko motivirana, te je uz dobru obučenost i tehničku opremljenost dokazala svoju spremnost za učinkovitu borbu protiv svih oblika kriminaliteta, za zaštitu državne granice na kopnu i moru, kao i za održavanje povoljnog stanja sigurnosti na cijelom teritoriju Republike Hrvatske.



**IZVJEŠĆE**

**O RADU POLICIJE U 2020. GODINI**

**Prilog 1:**

**NAJZNAČAJNIJA KRIMINALISTIČKA ISTRAŽIVANJA**

**U 2020. GODINI**

**(skraćeni pregled)**

**ORGANIZIRANI KRIMINALITET**

**KI MALUM** - policijski službenici PNUSKOK-a, Službe za suzbijanje korupcije i organiziranog kriminaliteta Osijek su u suradnji s USKOK-om, Odsjekom u Osijeku i PU osječko-baranjskom tijekom 2019. i 2020. godine provodili složeno kriminalističko istraživanje zbog sumnje na počinjenje kaznenih djela „Zločinačko udruženje“ iz članka 328. stavka 1. i „Počinjenje kaznenog djela u sastavu zločinačkog udruženja“ članka 329. stavka 1., a sve u vezi kaznenog djela „Neovlaštena proizvodnja i promet drogama“ iz članka 190. stavka 2. KZ-a. Dana 9.6.2020. godine proveli su završno kriminalističko istraživanje nad ukupno 10 osoba kojim je utvrđeno da je I-prijavljeni protivno članku 3. Zakona o suzbijanju zlouporabe droga organizirao zločinačko udruženje na način da je od mjeseca siječnja 2019. godine do mjeseca svibnja 2020. godine na području Republike Hrvatske i Republike Srbije organizirao, okupio i povezao u zajedničko djelovanje II-prijavljenog, III-prijavljenog, IV-prijavljenog, V-prijavljenog, VI-prijavljenog, VII-prijavljenog, VIII-prijavljenog, IX-prijavljenu i X-prijavljenog radi kontinuirane nabave, krijumčarenja, skladištenja, a potom daljnje kontinuirane neovlaštene preprodaje droge tipa kokain, marihuana i amfetamin na širem području grada Osijeka, te na taj način ostvarivanja ciljeva zločinačkog udruženja i stjecanja protupravne imovinske koristi. Tijekom kriminalističkog istraživanja izvršene su pretrage osoba, domova i dr. prostorija, prijevoznih sredstava, a kojom prilikom su oduzete veće količine raznih vrsta droga (kokain, marihuana, amfetamin), nelegalno posjedovanog oružja i streljiva, preciznih vaga, novčanih sredstava dobivenih prodajom droge, komunikacijskih sredstava, prijenosnih računala i drugo. U KI Malum prijavljeno je ukupno 10 osoba za počinjenje 32 kaznena djela.

**KI SIGILLUM** - dana 12.11.2020. policijski službenici SSKOK-a Osijek dovršili su kriminalističko istraživanje zbog sumnje na činjenje više kaznenih djela Zločinačko udruženje iz članka 328. stavka 1. KZ-a, Počinjenje kaznenog djela u sastavu Zločinačkog udruženja iz članka 329. stavka 1. točaka 2., 3. i 4. KZ-a, Zlouporaba položaja i ovlasti iz članka 291. KZ-a, Zlouporaba položaja i ovlasti iz članka 291. KZ-a u vezi članka 37. KZ-a – Poticanje, Krivotvorenje isprave iz članka 278. stavka 1. i 3. KZ-a, Ovjeravanje neistinitog sadržaja iz članka 281. stavka 1. KZ-a, Primanje mita iz članka 293. KZ-a i Davanje mita iz članka 294. KZ-a. Provedenim kriminalističkim istraživanjem utvrđeno je postojanje osnovane sumnje da je u razdoblju od točno neutvrđenog dana, a najkasnije od početka 2019. godine do 4.11.2020. godine I-prijavljeni organizirao Zločinačko udruženje u koje je povezao policijske službenike PU brodsko-posavske II-prijavljenog i V-prijavljenog, III-prijavljenu odvjetnicu, IV-prijavljenog i druge nepoznate osobe izvan Republike Hrvatske radi stjecanja nepripadne materijalne koristi od pribavljanja osobnih iskaznica i putnih isprava Republike Hrvatske u korist zainteresiranih stranih državljana koji ne ispunjavaju uvjete za izdavanjem navedenih dokumenata. Kriminalističkim istraživanjem je utvrđeno kako je I-prijavljeni preuzeo tako izrađene krivotvorene osobne isprave na imena hrvatskih državljana, a s umetnutom fotografijom zainteresiranih osoba te od najmanje 16 osoba preuzeo dogovoreni novčani iznos u rasponima od 15.000,00 eura do 23.000,00 eura, čime je stekao nepripadnu imovinsku korist od najmanje 240.000,00 eura koju je potom podijelio s ostalim članovima zločinačkog udruženja sukladno njihovim ulogama u zločinačkom udruženju. KI „Sigillum“ je rezultiralo sa 79 kaznenih djela za koja je bilo prijavljeno 5 počinitelja.

**KI COOPER** - policijski službenici Službe za suzbijanje korupcije i organiziranog kriminaliteta Split dovršili su kriminalističko istraživane koje je provedeno protiv više osoba. Provedenim kriminalističkim istraživanjem utvrđeno je da su se osumnjičenici u vremenu od 27. studenog 2019. do 27. veljače 2020., na području Dubrovačko-neretvanske županije i Grada Zagreba, u cilju pribavljanja nepripadne materijalne koristi, po prethodnom planu i dogovoru povezali u zajedničko djelovanje s točno određenim zaduženjima i ulogama radi kupovine i prijevoza velikih količina cigareta iz Bosne i Hercegovine u Republiku Hrvatsku i njihove prodaje na ilegalnim tržištima u Republici Hrvatskoj. U okviru podjele zaduženja, drugoosumnjičeni je od nepoznatih osoba u Bosne i Hercegovine nabavljao veće količine cigareta. Potom su trećeosumnjičeni policijski službenik i četvrtoosumnjičeni carinski službenik cigarete ukrcavali i skrivali u putničkim vozilima u njihovom vlasništvu, a zatim su ih preko graničnih prijelaza na metkovićkom području krijumčarili iz Bosne i Hercegovine u Republiku Hrvatsku te odvozili na područje Grada Zagreba gdje ih preuzimao prvoosumnjičeni radi skladištenja i njihove daljnje prodaje. Tako su na štetu državnog proračuna Republike Hrvatske iz Bosne i Hercegovine u Republiku Hrvatsku prokrijumčarili najmanje 4.500 šteka cigareta koje nisu bile označene markicama Ministarstva financija Republike Hrvatske.

**OA TRG** - dana 22.1.2020. godine policijski službenici službe organiziranog kriminaliteta Policijske uprave osječko-baranjske, u suradnji s policijskim službenicima Policijskih uprava virovitičko-podravske, bjelovarsko-bilogorske i vukovarsko-srijemske, dovršili su kriminalističko istraživanje nad ukupno 36 osoba (33 osobe dovedene u pritvorske jedinice, 3 trenutno nedostupne), zbog osnovane sumnje da su počinili kaznena djela Zločinačko udruženje, Počinjenje kaznenog djela u sastavu zločinačkog udruženja, a u svezi KD Nedozvoljena trgovina, na način da su ilegalno prodavali sitno rezani duhan s područja virovitičko-podravske i bjelovarsko-bilogorske županije na područje grada Osijeka, gdje su ga prodavali krajnjim kupcima. Radi se o najmanje 8560 kg sitno rezanog duhana bez nadzornih markica Ministarstva financija, kojom prilikom su oštetili državni proračun Republike Hrvatske za iznos od najmanje 7.500.000,00 kuna.

**OA KOSIR** - dana 12.02.2020. godine policijski službenici Policijske uprave zagrebačke u suradnji s policijskim službenicima PNUSKOK-a, realizirali su operativnu akciju „KOSIR“ kojom prilikom su uhićena 4 osumnjičena hrvatska državljana radi osnovane sumnje da su u vremenskom periodu od 3.10. do 29.12.2019. godine, u najmanje trinaest navrata u sustavu zločinačkog udruženja počinili kaznena djela „Protuzakonito ulaženje, kretanje i boravak u Republici Hrvatskoj, drugoj državi članici EU ili potpisnici šengenskog sporazuma“ iz članka 326. stavka 1. u svezi članka 329. KZ, kao i dva kaznena djela „Protuzakonito ulaženje, kretanje i boravak u Republici Hrvatskoj, drugoj državi članici EU ili potpisnici šengenskog sporazuma“ iz članka 326. stavka 1. KZ. Tom prilikom je utvrđeno kako su isti organizirali prevođenje najmanje sto jedanaest (111) stranih državljana preko državne granice, čime su tijekom izvršenja tih kaznenih djela ostvarili nepripadajuću imovinsku korist od najmanje 495.000 kuna.

**OA TRST** - policijski službenici Službe organiziranog kriminaliteta Policijske uprave zagrebačke proveli su 27.5.2020. godine u suradnji s PNUSKOK-om, Državnom agencijom za istrage i zaštitu Ministarstva sigurnosti Bosne i Hercegovine i EUROPOL-om, a u koordinaciji USKOK-a Zagreb proveli su kriminalističko istraživanje nad više pripadnika organizirane kriminalne skupine koja se bavila krijumčarenjem ljudi s područja Bosne i Hercegovine, preko Republike Hrvatske, na područje drugih država Europske unije, kojom prilikom je utvrđena osnovana sumnja kako je 4 državljana Republike Hrvatske počinilo ukupno deset (10) kaznenih djela protuzakonito ulaženje, kretanje i boravak u Republici Hrvatskoj, drugoj državi članici Europske unije ili potpisnici Šengenskog sporazuma u sastavu zločinačkog udruženja iz članka 326. stavka 1. u svezi članka 329. Kaznenog zakona i jedno (1) kazneno djelo protuzakonito ulaženje, kretanje i boravak u Republici Hrvatskoj, drugoj državi članici Europske unije ili potpisnici Šengenskog sporazuma iz članka 326. stavka 1. Kaznenog zakona, odnosno kako su organizirali i omogućili nezakonit prelazak preko teritorija Republike Hrvatske za najmanje 45 stranih državljana i na taj način ostvarili protupravnu imovinsku koristi u točno neutvrđenom iznosu ne manjem od 202.500,00 kuna. U isto vrijeme na području Bosne i Hercegovine predviđeno je provođenje realizacije istoimenog kriminalističkog istraživanja Državne agencije za istrage i zaštitu (SIPA-e) Ministarstva sigurnosti Bosne i Hercegovine u koordinaciji Tužilaštva Bosne i Hercegovine kojim će biti obuhvaćena četiri (4) državljana Bosne i Hercegovine.

**Zločinačko udruženje i Počinjenje kaznenog djela u sastavu zločinačkog udruženja** - dana 22.5.2020. godine policijski službenici Policijske uprave splitsko-dalmatinske, u suradnji s PNUSKOK-om i u koordinaciji s USKOK-om, proveli su kriminalističko istraživanje nad 7 osoba zbog osnova sumnje u počinjenje kaznenih djela Dovođenje u opasnost života i imovine općeopasnom radnjom ili sredstvom, Neovlaštena proizvodnja i promet drogama, Zločinačko udruženje i Počinjenje kaznenog djela u sastavu zločinačkog udruženja. Provedenim kriminalističkim istraživanjem utvrđeno je kako su se osumnjičeni povezali u zajedničko djelovanje te razradili plan i svakom od članova kriminalne skupine podijelili zadatke s nakanom usmrćenja jedne osobe zbog duga od 270.000,00 eura nastalog zbog prodaje droge, kao i zastrašivanja drugih osoba i uništenja njihove imovine podmetanjem požara i aktiviranjem eksplozivnih naprava, te nabavljanja i krijumčarenja većih količina droge kokain iz Južne Amerike, droge heroin i marihuana iz zemalja Europske unije radi njihove daljnje preprodaje na području država Europske unije, čime su ostvarili točno neutvrđenu materijalnu korist.

**OA MONETA** – policijski službenici Službe organiziranog kriminaliteta Policijske uprave zagrebačke u vremenu od 15.10.2019. godine do 15.04.2020. godine u sklopu operativne akcije „MONETA“ provodili su kriminalističko istraživanje nad više osoba, a radi sumnje u počinjenje kaznenog djela Krivotvorenje novca u svezi kaznenog djela Počinjenje kaznenog djela u sastavu zločinačkog udruženja. Temeljem prikupljenih dokaza policijski službenici su dana 5.6.2020. godine od USKOK-a ishodili nalog za pretrage osoba i pretrage doma i drugih prostora kod tri osobe s područja Grada Zagreba te je u suradnji s USKOK-om dana 9.6.2020. provedena realizacija operativne akcije „MONETA“. Kriminalističko istraživanje je rezultiralo podnošenjem kaznene prijave protiv 3 osobe (hrvatski državljani) za ukupno 15 kaznenih djela.

**KD „Trgovanje ljudima“** – policijski službenici Službe organiziranog kriminaliteta Policijske uprave zagrebačke su tijekom srpnja 2020. godine proveli kriminalističko istraživanje tijekom kojeg je utvrđeno postojanje osnovane sumnje da je troje osumnjičenih državljana Republike Hrvatske (starosti 22, 47 i 46 godina), počinilo kazneno djelo Trgovanje ljudima i Silovanje na štetu državljanke Republike Hrvatske (u vrijeme eksploatacije starosti 21 godinu), na način da su istu u vremenskom razdoblju od lipnja 2019. do veljače 2020. godine spolno i radno eksploatirali na području Savezne Republike Njemačke.

**OA CARIGRAD** – dana 3.9.2020. policijski službenici Policijske uprave primorsko goranske, Službe organiziranog kriminaliteta, u suradnji s PNUSKOK-om, Službom organiziranog kriminaliteta i USKOK-om Odsjek u Rijeci, proveli kriminalističko istraživanje radi osnova sumnje u počinjenje kaznenih djela Zločinačko udruženje i Počinjenje kaznenog djela u sastavu zločinačkog udruženja, a sve u vezi kaznenog djela Protuzakonito ulaženje, kretanje i boravak u Republici Hrvatskoj, drugoj državi članici Europske unije ili potpisnici Šengenskog sporazuma prema 8 hrvatskih državljana, kojom prilikom je utvrđeno kako postoji osnovana sumnja da su u vremenskom razdoblju od 30. srpnja 2018. godine do 4. rujna 2020. godine, na širem području Republike Hrvatske, s ciljem da se materijalno okoriste, na način da su u cilju stvaranja uvjeta za ilegalni prijevoz i transfer migranata preko teritorija Republike Hrvatske i njenih međunarodnih granica, na graničnoj crti između Bosne i Hercegovine i Republike Hrvatske u blizini mjesta Stara Kršlja, općina Rakovica, za iznos od najmanje 2.000 eura po osobi, od državne granice Bosne i Hercegovine i Republike Hrvatske te kroz Republiku Hrvatsku dalje u Republiku Sloveniju, svi zajedno omogućili i pomogli u ilegalnom prijevozu i transferu preko teritorija Republike Hrvatske i međunarodnih granica s Bosnom i Hercegovinom i Republikom Slovenijom najmanje 129 strana državljana, koji ne udovoljavaju uvjetima za ulazak i boravak u zemljama Europske unije ili potpisnicama Šengenskog sporazuma, za koji prijevoz i transfer su za organiziranje ture naplaćivali najmanje 2000 eura po prevezenoj osobi i dodatnih 300 eura za prijevoz svake pojedinačne torbe koju bi osoba imala sa sobom, koji novac su naknadno u trenutnom nepoznatom omjeru dijelili između sebe, čime su svi zajedno stekli financijsku korist od ukupno najmanje 2.225.250,00 kuna (296.700,00 eura).

**OA RODA** – kriminalističko istraživanje provedeno 22.9.2020. godine radi sumnje u počinjenje kaznenih djela Zločinačko udruženje i Počinjenje kaznenog djela u sastavu zločinačkog udruženja u vezi s kaznenim djelom Nedozvoljena trgovina od strane policijskih službenika Policijske uprave požeško-slavonske u koordinaciji s USKOK-om Osijek kojom prilikom je uhićeno 14 osoba, hrvatskih državljana. Tijekom provedenog kriminalističkog istraživanja u razdoblju od 4.2.2020. do 3.8.2020. godine policijski službenici Službe kriminalističke policije Policijske uprave požeško-slavonske su u suradnji s policijskim službenicima drugih ustrojstvenih jedinica i carinskim službenicima u evidentiranih 14 slučajeva zaplijenili nešto više od 6.000 kg sitno rezanog duhana bez nadzornih markica Ministarstva financija Republike Hrvatske te 400 grama marihuane. Iz prethodno navedenih podataka o pronađenim i privremeno oduzetim količinama sitno rezanog duhana te količinama koje su pripadnici zločinačkih udruženja prodali na ilegalnom tržištu, utvrđena je materijalna šteta za državni proračun Republike Hrvatske u iznosu od najmanje 6.400.000,00 kuna.

**KI BARBA - KD Primanja mita** –provedenim kriminalističkim istraživanjem je utvrđeno da osumnjičeni u vremenskom periodu od 15.5.2020. do 4.6.2020. godine u Zagrebu i Suzi, kao zaposlenik Središnje agencije za financiranje i ugovaranje programa i projekata Europske Unije (SAFU), zaduženog za nadzor provedbe projekta izgradnje romskih kuća, dječjeg igrališta i sportskog igrališta u Općini Darda financiranog iz Europskog fonda za regionalni razvoj, a na kojemu je jedan od izvođača radova izgradnje romskih kuća trgovačko društvo „X“, dana 15. svibnja 2020. godine na sastanku u Zagrebu od vlasnika TD. „X“ zatražio isplatu po 15.000,00 kuna mjesečno do kraja projekta te izvođenje građevinskih radova na njegova 4 apartmana na otoku Krku, bez naplate troška radova, a sve kako ne bi radio probleme prilikom nadzora izvedbe radova na projektu, nakon čega je u svrhu realizacije prethodnog plana u više navrata telefonskim putem kontaktirao vlasnika TD. „X“, te 4. lipnja 2020. godine osobno došao i sastao se s istim u mjestu Suza, gdje mu je sukladno ranijem traženju isti predao novčani iznos od 2.000,00 eura koji novac je zadržao za sebe, dakle kao službena osoba zahtijevao i primio mito da unutar granica svoje ovlasti ne obavi službenu radnju koju bi morao obaviti.

**OA „SCRIPTUM“ i „VERITAS“** -odnosi se na kriminalističko istraživanje zločinačkih udruženja koje su ustrojena s ciljem počinjenja kaznenih djela krivotvorenja isprava, zlouporabe položaja i druga kaznena djela, a provedeno su uz primjenu posebnih dokaznih radnji tijekom 2019. godine. Nastavkom kriminalističkog istraživanja je nadležnim općinskim državnim odvjetništvima podneseno 81 kaznene prijave protiv krajnjih korisnika ovako ishodovanih osobnih isprava Republike Hrvatske za 81 kazneno djelo krivotvorenja isprava, 370 kaznenih djela ovjeravanja neistinitog sadržaja te 81 kazneno djelo počinjeno u svezi s zločinačkim udruženjem. Ovim kriminalističkim istraživanjem utvrđene su i određeni propusti u sustavu ishodovanja domovnica, rodnih listova, dodjeljivanja OIB te u konačnici ishodovanja osobnih isprava Republike Hrvatske te su izvršene određene izmjene i korekcije u postupku dobivanja osobnih isprava Republike Hrvatske od strane dvojnih državljana Republike Hrvatske s prebivalištem izvan Republike Hrvatske. U samom kriminalističko istraživanju uključeni su djelatnici kriminalističke policije u 10 policijskih uprava, a i tijekom 2021. godine nastaviti će se s utvrđivanjem krajnjih korisnika ovako izdanih osobnih isprava Republike Hrvatske.

**GOSPODARSKI KRIMINALITET I KORUPCIJA**

**Zlouporaba povjerenja u gospodarskom poslovanju** - policijski službenici Policijske uprave splitsko-dalmatinske proveli su kriminalističko istraživanje u suradnji sa Županijskim državnim odvjetništvom u Splitu, a u vezi kaznene prijave Banke podnesene protiv službenika Banke, zbog kaznenog djela Zlouporabe povjerenja u gospodarskom poslovanju i dr., iz razloga što je tijekom 2019. godine kao službenik banke odobrio i plasirao više kredita u rasponu od 100.000,00 do 225.000,00 kuna, a da pritom nije utvrdio kreditnu sposobnost korisnika i kredita, pa je na taj način banka oštećena za iznos od najmanje **7.043.000,00** **kuna** po osnovi dospjelih obveza i glavnice po odobrenim kreditima.

**Zlouporaba povjerenja u gospodarskom poslovanju, Utaja poreza ili carine, Povreda vođenja trgovačkih i poslovnih knjiga** - policijski službenici Policijske uprave istarske u suradnji s Općinskim državnim odvjetništvom u Zagrebu proveli su kriminalističko istraživanje nad državljaninom Italije kao odgovornom osobom trgovačkog društva iz Poreča koji je na bankovne račune navedenog TD-a po osnovu plaćanja raznih računa, od više pravnih osoba iz Italije kao kupaca, primio ukupno 4.448.639,46 eura, a na koji prihod nije obračunao i uplatio PDV u ukupnom iznosu od **6.667.364,73** **kuna.** Od navedenih primitaka iznos od 4.403.160,00 eura je osobno podigao s računa TD-a u gotovini. Također je utvrđeno da kao odgovorna osoba navedenog TD-a tijekom 2017. godine o poslovanju društva nije vodio poslovne knjige, niti ih je prilikom poreznog nadzora dostavio nadležnom poreznom tijelu, odnosno navedene primitke sredstava od kupaca nije odgovarajuće proknjižio u poslovnim knjigama kojim radnjama je počinio kazneno djelo Zlouporaba povjerenja u gospodarskom poslovanju, Utaja poreza ili carine te Povreda vođenja trgovačkih i poslovnih knjiga.

**Zlouporaba povjerenja u gospodarskom poslovanju, Utaja poreza ili carine, Povreda vođenja trgovačkih i poslovnih knjiga** - policijski službenici Policijske uprave dubrovačko-neretvanske proveli su kriminalističko istraživanje nad odgovornom osobom trgovačkog društva iz Dubrovnika koji je 2017. i 2018. godine organizirao i pružao izletničke usluge, transfera turista, razne ture razgledanja Grada Dubrovnika, u pravilu gostima s brodova na kružnim putovanjima, a za naplaćene usluge u gotovini je izdavao karte za koje nije izdavao fiskalizirane račune, odnosno nije prikazivao svoje stvarno ostvarene prihode, obveze plaćanja PDV-a i obvezu plaćanja poreza na dobit. Isto tako zaposlenicima, tzv. „bookerima“ je pored plaće isplaćivao dogovorenu proviziju od prodaje spomenutih usluga u visini od 20 %, a da nije na te isplate obračunao ni uplatio doprinose na i iz plaće, te porez i prirez. Prihod od prodaje navedenih usluga nije evidentirano u knjigovodstvenim evidencijama niti je novce polagao na žiro račune trgovačkog društva, već ih je zadržao za sebe. Tijekom 2017. i 2018. godine nije vodio evidencije o stvarno ostvarenim prihodima i rashodima poslovanja, obvezama prema HZMO-u, HZZO-u i državnom proračunu Republike Hrvatske, te isplaćenim plaćama djelatnicima čime je onemogućio uvid u poslovanje spomenutog trgovačkog društva odnosno pregled ostvarenih prihoda, imovine i obveza kojim radnjama je počinio kaznena djela Zlouporaba povjerenja u gospodarskom poslovanju, Utaja poreza ili carine i Povreda vođenjatrgovačkih i poslovnih knjiga. Ukupna materijalna šteta počinjena naprijed navedenim kaznenim djelima iznosi **3.472.987,40 kuna**.

**Utaja poreza i carine, Krivotvorenje službene ili poslovne isprave, Povreda obveze trgovačkih i poslovnih knjiga, Pronevjera, Prijevara u gospodarskom poslovanju, Protupravna gradnja, Skidanje i povreda službenog pečata i znaka** - policijski službenici Policijske uprave zadarske u suradnji sa službenicima Carinske i Porezne uprave proveli su kriminalističko istraživanje nad državljaninom Republike Slovenije kao odgovornom osobom trgovačkog društva u Republici Hrvatskoj koji je u namjeri da društvo ne plati porez na dodanu vrijednost i porez na dobit te carinske obveze/trošarine na duhansku sirovinu, tijekom 2017. godine bez odobrenja za poslovanje duhanskim sirovinama i prijave nadležnom Uredu Carinske uprave, od više inozemnih dobavljača s područja Europske unije, nabavio duhansku sirovinu namijenjenu za savijanje cigareta na koju nije platio trošarinu, a nije stjecanje i prodaju iste naveo u poslovnim knjigama što je umanjilo porez na dobit i umanjilo obvezu plaćanja poreza na dodanu vrijednost kojim radnjama je počinio kazneno djelo Utaja poreza i carine, Krivotvorenje službene ili poslovne isprave, Povreda obveze trgovačkih i poslovnih knjiga, Pronevjera, Prijevara u gospodarskom poslovanju, Protupravna gradnja, Skidanje i povreda službenog pečata i znaka te oštetio državni proračun Republike Hrvatske za iznos od **84.672.180,80 kuna**.

**Zlouporabe stečaja, Krivotvorenje službene i poslovne isprave, Ovjeravanja neistinitog sadržaja, Sprječavanja dokazivanja** - policijski službenici Policijske uprave varaždinske proveli su kriminalističko istraživanje temeljem zahtjeva Općinskog državnog odvjetništva u Varaždinu u svezi kaznene prijave banke protiv trgovačkog društva s područja Koprivnice i odgovorne osobe trgovačkog društva koji je u vremenu od 1.3. do 2.8.2019. godine u gospodarskom poslovanju s ciljem da pravnoj osobi koju zastupa pribavi protupravnu imovinsku korist, u službene ili poslovne isprave koje je priložio zahtjevu za kredit unio neistinite podatke, te svojim potpisom, odnosno službenim pečatom ovjerio takve isprave, te takve neistinite službene ili poslovne isprave u poslovanju uporabio kao prave, što je za posljedicu imalo plasiranje revolving kredita u iznosu od **7.500.000,00 kuna**, čime je banku lažnim prikrivanjem i prikazivanjem činjenica doveo u zabludu, dok je banka ujedno i oštećena za iznos pribavljene protupravne imovinske koristi.

**Utaja poreza ili carine, Zlouporaba stečaja** - policijski službenici Policijske uprave zagrebačke su proveli kriminalističko istraživanje temeljem naloga Županijskog državnog odvjetništva u Velikog Gorici u svezi kaznene prijave trgovačkog društva X d.o.o. protiv B.G. i naloga Općinskog državnog odvjetništva u Novom Zagrebu kojim je utvrđeno postojanje osnovane sumnje da je B.G. s ciljem da djelomično izbjegne plaćanje poreza dao netočne podatke o činjenicama koje su od utjecaja na utvrđivanje iznosa porezne obveze, pa je zbog toga došlo do smanjenja porezne obveze u ukupnom iznosu **2.576.426,44 kuna**, te je time počinio kazneno djelo protiv gospodarstva utajom poreza ili carine opisano i kazneno djelo zlouporabe stečaja.

**Zlouporaba povjerenja u gospodarskom poslovanju,** **Krivotvorenje službene ili poslovne isprave** - policijski službenici Policijske uprave virovitičko-podravske, postupajući po kaznenoj prijavi i naknadnim dopunama kaznene prijave Banke d.d. Slatina i zahtjevu Županijskog državnog odvjetništva u Bjelovaru od 30.07.2019. godine, proveli su kriminalističko istraživanje kojim je utvrđeno postojanje osnovane sumnje da su zaposlenici Banke d.d. N. B. voditelj Poslovnice i M. B**.**, blagajnica u Poslovnici, u vremenskom razdoblju od 23.3.2012. do 16.7.2019. godine počinili kaznena djela zlouporaba ovlasti u gospodarskom poslovanju, te krivotvorenje službene ili poslovne isprave na štetu Slatinske banke. Kaznena djela počinjena su na način da su u odnosu na 97 fizičkih osoba, klijenata Banke:

* neovlašteno bez suglasnosti klijenata provodili zatvaranja tj. razročenja i isplate kunskih i deviznih oročenih depozita (KN, EUR, CHF, USD), kao i novčanih sredstava s kunskih i deviznih štednih knjižica klijenata uz sačinjavanje isplatnih dokumenata s krivotvorenim potpisima klijenata, ili bez potpisa klijenata,
* koristeći se službenim obrascima Banke mimo računalnog sustava banke sačinjavali s klijentima ugovore o različitim oblicima štednje i zaprimali od njih novac po istima uz sačinjavanje uplatnih dokumenata s nepostojećom šifrom blagajničkog operatera, a podatke o štednim ulozima suprotno procedurama bankovnog poslovanja nisu unosili u računalni sustav,
* s različitih štednih uloga klijenata banke koji su netom prethodno bili oročeni istoga dana bez znanja klijenata vršili prijevremena zatvaranja ili storniranja depozita kroz računalni sustav uz krivotvorenje isplatnih dokumenata i potpisa klijenata na istima,
* na osnovu oročenih depozita jednog klijenta bez njegovog znanja i suglasnosti sačinili ugovore o lombardnim kreditima na klijentovo ime uz krivotvorenje kreditne i isplatne dokumentacije, te potpisa klijenta na pripadajućoj dokumentaciji, pri čemu je novac od opisanih načina izvršenja kaznenih radnji N.B. zadržavao za sebe. Ukupno utvrđena materijalna šteta kriminalističkim istraživanjem pričinjena Banci iznosi od **38.137.704,04 kuna**.

**Zlouporaba povjerenja u gospodarskom poslovanju, Prijevara u gospodarskom poslovanju** - policijski službenici Policijske uprave dubrovačko-neretvanske su provedenim kriminalističkim istraživanjem utvrdili je postojanje osnovane sumnje da je državljanin Republike Srbije S.F. počinio kaznena djela iz Zlouporaba povjerenja u gospodarskom poslovanju, Prijevara u gospodarskom poslovanju na način da je svojoj izvanbračnoj supruzi G.S., državljanki Ukrajine sa stalnim boravkom u Republici Hrvatskoj, pomogao da bez ikakve naknade i protučinidbe, poslovne udjele i sve nekretnine trgovačkog društva AKRA d.o.o. Dubrovnik u vrijednosti **25.970.000,00 kuna** prenese u njegovo vlasništvo i to neposredno prije nego li je po zahtjevu FINA-e žiro-račun Društva blokiran i čime je navedeno Društvo postalo nesposobno za plaćanje, a zbog kojih je razloga nad istim otvoren stečaj. Protiv S.F. podneseno je posebno izvješće Županijskom državnom odvjetništvu u Dubrovniku.

**Kriminalističko istraživanje3. MAJ – ULJANIK** - kriminalističko istraživanje je u SSKOK Rijeka započeto odlukom Glavnog ravnatelja policije od 5. 9. 2018. godine, kojom se dotadašnja dva odvojena istraživanja započeta u PU PG i u PU istarskoj na daljnje provođenje dodjeljuju SSKOK RI. Predstavlja primjer kriminalističkog istraživanja kakvo se ne može voditi na razini policijske uprave/uprava, jer se razdvajanjem predmeta na dijelove koji teritorijalno pripadaju pojedinoj upravi gubi na cjelovitosti slike događaja i otežava pribavljanje potrebnih podataka. Kriminalističkim istraživanjem je utvrđeno da su osumnjičenici i to članovi uprave društva ULJANIK d.d. Pula, članovi uprave društva 3. MAJ brodogradilište d.d. Rijeka, direktor društva ULJANIK brodogradilište d.d. Pula, direktor društva ULJANIK poslovno informacijski sustavi d.o.o. Pula, zatim interni revizor društva ULJANIK d.d. Pula te direktor društva i direktor sektora u društvu HRVATSKA BRODOGRADNJA – JADRANBROD d.d. Zagreb, vremenu od srpnja 2013. do prosinca 2017. godine kada se provodio postupak restrukturiranja u društvu 3. MAJ brodogradilište d.d. Rijeka, s ciljem da na štetu sredstava društva 3. MAJ brodogradilište d.d. kao subjekta u restrukturiranju i korisnika državnih potpora za restrukturiranje, društvu ULJANIK d.d. i drugim s njim povezanim društvima pribave protupravnu imovinsku korist te da ujedno takvo trošenje sredstava subjekta u restrukturiranju prikažu kao namjensko trošenje i vlastiti doprinos/sudjelovanje u trošku restrukturiranja istog subjekta, u Puli i u Rijeci prilikom organizacije, provođenja i naplate raznih oblika obuke zaposlenika, prilikom angažiranja i plaćanja konzultanata za potrebe Uljanik Grupe, prilikom utroška sredstava izvršenih dokapitalizacija društva 3. MAJ brodogradilište d.d., prilikom nabave, plaćanja i dodjele na korištenje računalne opreme i licenci te implementacije informacijskog sustava ULJANIKA d.d. u 3. MAJ brodogradilište d.d., prilikom uplate i utroška vlastitog doprinosa u trošku restrukturiranja društva 3. MAJ brodogradilište d.d., zatim prilikom raspolaganja sredstvima društva 3. MAJ brodogradilište d.d. u vidu izuzimanja novčanih sredstava uključujući sredstva državnih potpora iz poslovnog procesa i plasmana istih nelikvidnim društvima Uljanik grupe (koja sredstva nisu vraćena) i stvaranjem novčanih depozita za osiguranje obveza ULJANIKA d.d. te plaćanjem nepostojećih obveza društvu ULJANIK d.d., nenamjenski utrošili državne potpore, oštetili društvo 3. MAJ brodogradilište d.d. te znatan dio na taj način pričinjene štete društvu HRVATSKA BRODOGRADNJA – JADRANBROD d.d. kao nadzornom tijelu lažno prikazali kao vlastiti doprinos ULJANIKA d.d. - kupca dionica 3. MAJ brodogradilišta d.d. i obveznika provođenja restrukturiranja, u trošku restrukturiranja istog društva. Isto tako, kriminalističkim istraživanjem je utvrđeno i da su osumnjičeni u siječnju 2018. u Puli, namjenska sredstva državnim jamstvima osiguranog sanacijskog kredita odobrenog društvu ULJANIK brodogradilište d.d. nenamjenski utrošili na način da su istim sredstvima zatvorili obveze koje se obvezao platiti ULJANIK d.d. i čije plaćanje je uz to prikazano i kao vlastiti doprinos ULJANIKA d.d. u postupku restrukturiranja društva 3. MAJ brodogradilište d.d. Kriminalističkim istraživanjima je također utvrđeno da su od rujna 2014. do ožujka 2018. godine kada je okončano izvješćivanje o postupku restrukturiranja društva 3. MAJ brodogradilište d.d., direktor društva HRVATSKA BRODOGRADNJA – JADRANBROD d.d. kao odgovorna osoba društva i direktor sektora u istom društvu kao osoba koja je internim rasporedom poslova bila zadužena za vođenje nadzora nad postupkom restrukturiranja društva 3. MAJ brodogradilište d.d., s ciljem da ULJANIKU d.d. kao obvezniku provođenja postupka restrukturiranja pribave protupravnu imovinsku korist, zlouporabili svoj položaj neosnovanim davanjem pozitivnih stručnih mišljenja o sukladnosti troškova podmirenih sredstvima državne potpore za kadrovsko zbrinjavanje te neosnovanim prihvaćanjem pozajmica društva Uljanik d.d. odobrenih društvu 3. MAJ brodogradilište d.d. iz sredstava kredita i avansa osiguranih državnim jamstvima i prikazivanjem istih u svojim izvješćima kao uredno izmirenje obveze vlastitog doprinosa u vidu komercijalnog kreditiranja bez državnih jamstava. Kaznenim djelima Zlouporaba povjerenja u gospodarskom poslovanju počinjena je materijalna šteta društvu 3. MAJ brodogradilište d.d. u iznosuod 933.809.368,71 kuna. Kaznenim djelima subvencijska prijevara počinjenim u vidu izravnog nenamjenskog trošenja uplaćene potpore Republike Hrvatske kao davateljici potpore pričinjena je materijalna šteta u iznosu 133.129.944,04 kuna, dok je dio kaznenih djela subvencijska prijevara počinjen u vidu netočnog i manipulativnog prikazivanja ostvarenog vlastitog doprinosa, kao podataka bitnih za isplatu državne potpore te je na osnovu takvih podatka Republike Hrvatske isplatila 708.151.402,27 kuna potpore što se također smatra štetom. Počinjenim kaznenim djelom Zlouporabe položaja i ovlasti također je oštećena Republika Hrvatska i to u iznosu od 555.409.647,70 kuna, što odgovara obvezi državnog doprinosa razmjernoj netočno prikazanom vlastitom doprinosu za koji je HBJ d.d. mogao imati i imao saznanja.

**Kriminalističko istraživanje3. MAJ – ULJANIK (nastavak)** - policijski službenici PNUSKOK-a, SSKOK Rijeka kriminalističkim istraživanjem utvrdili su da su osumnjičenici u svojstvu predsjednika Uprave društva 3. MAJ brodogradilište d.d. Rijeka i predsjednika Uprave društva Uljanik Brodogradilište d.d. Pula nakon što je društvo 3. MAJ brodogradilište temeljem sklopljenog Ugovora o završetku izgradnje novogradnje za društvo Uljanik Brodogradilište d.d. tijekom 2014. godine izvelo radove na opremanju dva broda, te je 29.9.2014. godine izvršena primopredaja jednog broda i 6.11.2014. godine primopredaju drugog broda, dogovorili s osumnjičenikom u svojstvu direktora Sektora financija u društvu Uljanik d.d. i ujedno direktorom društva Uljanik financije d.o.o. s kojim društvima je društvo 3. MAJ brodogradilište d.d. imalo zaključene Ugovore o pružanju stručnih, administrativnih i financijskih usluga, da se za izvršene radove od strane društva 3. MAJ brodogradilište d.d. društvu Uljanik Brodogradilište d.d. izdaju računi za izvedene radove samo za cijenu ugovorenu u osnovnim ugovorima, dok nije izvršeno fakturiranje za dodatno utrošeni materijal i dodatno utrošene sate rada za radove na opremanju do kojih je došlo zbog povećanog obima posla, a koji obračun je trebalo izvršiti s obzirom da su Ugovorima o završetku izgradnje novogradnji zaključeni Anex-i kojima je ugovoren obračun i fakturiranje dodatno izvedenih radova i utrošenog materijala, čime je 3. MAJ brodogradilištu d.d. pričinjena znatna materijalna šteta.

**KI - NAVIS** - dana 29.5.2020. godine policijski službenici SSKOK-a Osijek finalizirali su KI „Navis“. Provedenim kriminalističkim istraživanjem od strane policijskih službenika PNUSKOK-a, SSKOK-a Osijek, utvrđeno je da su od početka 2019. do kraja svibnja 2020. godine I-prijavljena, državna tajnica u jednom Ministarstvu, II-prijavljeni osnivač trgovačkog društva „A“ i III-prijavljeni zastupnik društva „C“ dogovorili da će u cilju pribavljanja značajne nepripadne dobiti trgovačkom društvu „B“ kao investitoru izgradnje Vjetrolektrane, koristeći svoj položaj i utjecaj poduzeti sve potrebne radnje da navedenom društvu, unatoč neispunjavanju svih propisanih uvjeta, osigura dobivanje dozvola, uvjerenja i sklapanje ugovora koji su navedenom društvu potrebni za izgradnju, puštanje u rad, proizvodnju i prodaju električne energije za Vjetrolektranu, a za što su joj II-prijavljeni i III prijavljeni obećali davanje znatne imovinske koristi kroz sklapanje police osiguranja za Vjetroelektranu na način da će broker predmetnu policu zaključiti s društvom uz sudjelovanje sestre I-okrivljene, a polovicu provizije u iznosu od oko 45.000,00 eura isplatiti I-prijavljenoj. I-prijavljena je od predstavnika nadležnog ministarstva tražila žurnu izmjenu te stavljanje izvan snage Odluke o izmjeni od 7.12.2018. godine i dopuni od 25.2.2019. godine, Odluke Povjerenstva za raspolaganje nekretnina u vlasništvu Republike Hrvatske od 9.9.2014. godine; od IV-prijavljenog predsjednika Uprave društva u vlasništvu Republike Hrvatske i V-prijavljenog voditelja Uprave šuma jedne Podružnice, zatražila je žurno povlačenje negativnih mišljenja i obračuna štete danih na tehničkim pregledima za izdavanje uporabnih dozvola za izgrađeni dio vjetroelektrane; od VI-prijavljenog predsjednika Upravnog vijeća državne Agencije zatražila je donošenje više rješenja kojima je društvo „B“ steklo status povlaštenog proizvođača električne energije protivno članku 20. i 21. Zakona o obnovljivim izvorima energije i visokoučinkovitoj kogeneraciji („Narodne novine“, br. 100/15., 123/16., 131/17., 96/18. i 111/18.) i članku 7. stavak 4. Pravilnika o stjecanju statusa povlaštenog proizvođača električne energije („Narodne novine“, br. 132/13., 81/14., 93/14., 24/15., 99/15., 110/15. i 60/20.).I-prijavljena je počinila KD iz članka 295. stavak 2. KZ/11, II-prijavljeni i III-prijavljeni su počinili KD iz članka 296. stavka 1. KZ/11, IV-prijavljeni, V-prijavljeni, i VI-prijavljeni počinili su KD iz članka 291. stavka 2. KZ/11. U razdoblju od početke veljače do svibnja 2020. godine I-prijavljena, VII-prijavljeni i VIII-prijavljeni dogovorili su se da će u cilju pribavljanja značajne nepripadne dobiti trgovačkim društvima „D“, „E“ i „F“, I-prijavljena izvršiti utjecaj na X-prijavljenu i ostale predstavnike nadležnog ministarstva kako bi se osigurala izmjena Uredbe o zakupu šumskog zemljišta u vlasništvu Republike Hrvatske („Narodne novine“, broj 55/19.), te izvršiti utjecaj na XI-prijavljenu, načelnicu jedne općine kako bi osigurala da na natječaju za zakup poljoprivrednog zemljišta, krških-pašnjaka na području iste općine bude odabrana ponuda društava „D“, „E“ i „F“, za što je VII-prijavljeni obećao I-prijavljenoj veći novčani iznos kao i prijenos vlasništva na građevinskom zemljištu na području Rogoznice, površine 6.500 m2 te davanje većih novčanih iznosa trećim osobama koje će biti uključene u realizaciju njihovog cilja. I-prijavljena je potom od X-prijavljene, šefice kabineta ministrice jednog ministarstva i članice Upravnog vijeća jedne Agencije zatražila da ista koristeći svoj utjecaj u nadležnom ministarstvu osigura izmjene Uredbe o zakupu šumskog zemljišta u vlasništvu Republike Hrvatske, nakon čega je 2.4.2020. godine VII-prijavljeni predao I-prijavljenoj točno neutvrđen iznos novca za nju, kao i iznos između 10 - 15 tisuća EUR-a za X-prijavljenu, a koji iznos je I-prijavljena predala X-prijavljenoj te joj prenijela da će joj nakon što realiziraju izmjenu uredbe VII-prijavljeni isplatiti dodatni iznos od 500 tisuća kuna; I-prijavljena je od IX-prijavljenog zatražila da utječe na XI-prijavljenu kako bi ista osigurala raspisivanje dobivanje natječaja za zakup poljoprivrednog zemljišta, krških pašnjaka na području jedne općine za potrebe VII-prijavljenog i VIII-prijavljenog, nakon čega je VII-prijavljeni predao I-prijavljenoj neutvrđeni iznos novca, kako bi ga preko IX-prijavljenog predala XI-prijavljenoj, a što je IX-prijavljeni i učinio. Na opisani način I-prijavljena je počinila KD iz članka 295. stavka 2. i članka 294. stavka 1. KZ/11, VII-prijavljeni počinio je KD iz članka 296. stavka 1. i članka 294. stavka 1. KZ/11, VIII-prijavljeni počinio KD iz članka 296. stavka 1. i članka 294. stavka 1. u svezi članka 38. KZ/11, IX-prijavljeni počinio KD iz članka 294. stavka 1. KZ/11, X-prijavljena počinila je KD iz članka 295. stavka 2. KZ/11, a XI-prijavljena počinila KD iz članka 293. stavka 1. KZ/11. U razdoblju od rujna 2019. do kraja svibnja 2020. godine, I-prijavljena je zatražila od XIII-prijavljene, pomoćnice ministra u jednom ministarstvu da poduzme sve potrebno kako bi, neovisno o ispunjavanju uvjeta omogućila da isto ministarstvo u postupku dodjele bespovratnih potpora u sklopu Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2019. godinu, osigura bespovratne potpore s njom povezanim obrtima i osnivačima trgovačkih društava, unatoč neispunjavanju svih uvjeta, na što je XIII-prijavljena pristala i potom omogućila da ministarstvo obrtu „G“ u vlasništvu XII-prijavljenog dodijeli bespovratna potpora u iznosu od 185.449,60 kuna, društvu I dodijeli potporu u iznosu od 200.000,00 kuna, a obrtu „J“ potpora u iznosu od 200.000,00kuna, nakon čega je I-prijavljena angažirala XII-prijavljenog da joj zauzvrat izvrši izradu i postavljanje kuhinje, stolarije i ugradbenih ormara u vikend kući koja je u stvarnom vlasništvu I-prijavljene, po znatno manjoj cijeni od stvarne vrijednosti izvedenih radova I-prijavljena je počinila KD iz članka 295. stavka 2. KZ/11, XII-prijavljeni počinio KD iz članka 296. stavka 1. KZ/11, a XIII-prijavljena počinila KD iz članka 291. stavka 1. KZ/11. Dana 29.5.2020. godine policijski službenici SSKOK Osijeka su podnijeli kaznenu prijavu USKOK-u Zagreb pod brojem; 511-01-81-K-2/20, protiv navedenih osoba, a istog dana osumnjičene su osobe dovedene pritvorskom nadzorniku PU zagrebačke, dok su II-prijavljeni i III-prijavljeni tada bili nedostupni i nalazili se na području Bosne i Hercegovine. KI „Navis“ je rezultirao prijavljivanjem 13 osoba, koji su počinili 16 kaznenih djela, dok je pritvorskom nadzorniku bilo predano 11 osoba.

**KI - NAVIS** - **nastavak** - u razdoblju od početka siječnja 2020. do 29.5.2020. godine I-prijavljena je sukladno dogovoru s II-prijavljenim i III-prijavljenim, u cilju pribavljanja znatne nepripadne koristi društvu „B“, od predsjednika uprave jednog društva „H“ zatražila da neovisno o ispunjavanju uvjeta iz Ugovora o otkupu električne energije za postrojenja instalirane snage 20 MW i 80 MW, koje je društvo „B“ sklopilo s tim društvom „H“, u potpunosti prihvati zahtjev društva „B“ od 17.1. 2020. godine, za ostvarivanje prava na promjenjivi dio tarifne stavke, čime bi mu se pribavila znatna nepripadna imovinska korist u za sada neutvrđenom iznosu, svakako većem od 60.000,00 kuna. I-prijavljena je potom angažirala IV-prijavljenog, pomoćnika ministra jednog ministarstva koji je navedene zahtjeve, a prije slanja naprijed navedenom društvu “H“ pregledavao i davao savjete što u istima treba promijeniti, a nakon što ju je predsjednik uprave istog društva dana 3.4.2020. godine izvijestio da neće moći u potpunosti prihvatiti zahtjev društva „B“ te da će samo djelomično prihvatiti zahtjev za promjenjivi dio tarifne stavke, I-prijavljena je zatražila od IV-prijavljenog da isti koristeći svoj utjecaj osigura da navedeno ministarstvo neovisno o stanju predmeta, prihvati žalbu koju društvo „B“ namjerava uložiti protiv odluke društva „H“ kojom nisu u cijelosti usvojeni njihovi zahtjevi. I-prijavljena je sukladno dogovoru s IV-prijavljenim, nakon što je društvo „H“ dana 05.05.2020. godine zaprimilo žalbu društva „B“ na rješenje od 8.4.2020. godine, zatražila od predsjednika uprave društva „H“ da utječe na stručno povjerenstvo društva kako bi prije slanja žalbe na odlučivanje nadležnom ministarstvu prihvatilo žalbu i izmijenilo odluku, a nakon što je predsjednik uprave društva „H“ odbio učiniti, I-prijavljena je s IV-prijavljenim dogovorila da će on po zaprimanju žalbe osigurati donošenje odluke u kojoj će ministarstvo preinačiti odluku društva „H“ i u potpunosti prihvatiti zahtjev društva „B“ za priznavanje promjenjivog dijela tarifne stavke u iznosu od 9,49 %. I-prijavljena je počinila KD Trgovanje utjecajem, II-prijavljena i III-prijavljeni počinili su KD Davanje mita za trgovanje utjecajem, a IV-prijavljeni počinio je KD Zlouporabe položaja i ovlasti. U razdoblju od 13.11.2018. do 28.5.2020. godine VII-prijavljena, VIII-prijavljena, IX-prijavljeni, X-prijavljena, XI-prijavljeni, XII-prijavljena, XIiI-prijavljena, XIV-prijavljeni, XV-prijavljeni, XVI-prijavljeni i XVII-prijavljena, u namjeri da za sebe ili treće osobe ishode uspješno polaganje državnog stručnog ispita u nadležnom ministarstvu, bez obzira na stvarno znanje, obraćali su se I-prijavljenoj kako bi im to omogućila, radi čega se I-prijavljena obraćala V-prijavljenoj, načelnici Samostalnog sektora za građanska stanja i modernizaciju upravnog postupanja u jednom ministarstvu koja ujedno kao ispitivač sudjeluje u radu državnih ispitnih komisija, a posredstvom nje i VI-prijavljenoj, tajnici Kabineta ministra u jednom ministarstvu, koja ujedno kao tajnica sudjeluje u radu državnih ispitnih komisija, kao i trećim osobama, a oni postupali po njezinom traženju I-prijavljena je počinila KD Trgovanje utjecajem, V-prijavljena i VI-prijavljena počinile su KD Zlouporaba položaja i ovlasti, a VII-prijavljena, VIII-prijavljena, IX-prijavljeni, X-prijavljena, XI-prijavljeni, XII-prijavljena, XIII-prijavljena, XIV-prijavljeni, XV-prijavljeni, XVI-prijavljeni i XVII-prijavljena počinili su KD Poticanja na trgovanje utjecajem. U razdoblju od početka prosinca 2018. godine do 6.3.2019. godine, I-prijavljena je zatražila od XVIII-prijavljenog, direktora trgovačkog društva „HE“ da sestri I-prijavljene, osigura zapošljavanje u navedenom trgovačkom društvu, na što je XVIII-prijavljeni pristao, pa je, nakon što je od strane „HE“ objavljen oglas za radno mjesto referenta u Odjelu za odnose s korisnicima, na određeno vrijeme u trajanju od 12 mjeseci, na koji oglas se javila sestra I-prijavljene, prije provođenja pismenog testiranja kandidata, I-prijavljenoj dostavio pitanja koja će se pojaviti na navedenom testiranju, koja je ona zatim proslijedila sestri, da bi potom sestra I-prijavljene u selekcijskom postupku bila izabrana kao najbolji kandidat te je s njom TD „HE“ zaključilo ugovor o radu na određeno vrijeme. I-prijavljena je počinila KD Poticanje na zlouporabu položaja i ovlasti, a XVIII prijavljeni je počinio KD Zlouporabe položaja i ovlasti. Nastavak KI „Navis“ rezultirao je s 28 kaznenih djela za koja je bilo prijavljeno 18 počinitelja.

**Primanje mita, davanje mita, zlouporaba položaja i ovlasti, zlouporaba povjerenja u gospodarskom poslovanju i prouzročenje stečaja** - policijski službenici Službe za suzbijanje korupcije i organiziranog kriminaliteta Split proveli su kriminalističko istraživanje iz kojeg proizlazi postojanje osnovane sumnje da su prvoosumnjičeni, drugoosumnjičeni i trećeosumnjičeniu razdoblju od 10. 8. 2011. do 19. 8. 2015. godine, a nakon što je trećeosumnjičeni, kao odgovorna osoba trgovačkog društva podnio prijedlog općini da se poljoprivredno zemljište u vlasništvu toga trgovačkog društva uvrsti u prostorni plan radi izgradnje građevina, trećeosumnjičeni je dogovorio s prvoosumnjičenim da će mu ovaj kao načelnik općine osigurati uvrštenje navedenog područja u prostorni plan, dok će trećeosumnjičeni kao protuuslugu prvoosumnjičenom prepustiti vlasništvo na dijelu te nekretnine, na kojem se nalazila ruševna građevina te mu ujedno radi pristupa na tu nekretninu dozvoliti pravo prolaza postojećim putem u vlasništvu toga trgovačkog društva, a što su prema prethodnom planu i učinili, pri čemu su, a kako bi prikrili sudjelovanje prvoosumnjičenog, uključili njegova šogora drugoosumnjičenog koji je samo nominalno označen kao kupac, s navedenim trgovačkim društvom, kao prodavateljem zaključio kupoprodajni ugovor, bez da je ikad plaćena kupoprodajna cijena. Nadalje, prvoosumnjičeni i četvrtoosumnjičena suu razdoblju od početka prosinca 2008. do 24. ožujka 2018. godine, prvoosumnjičeni, kao načelnik općine, zajednički i dogovorno sa svojom suprugom četvrtoosumnjičenom, dogovorio da imenovana zaključi kupoprodajne ugovore s posjednicima točno određenih poljoprivrednih zemljišta, što je ista sukladno dogovoru i učinila za iznos od 60.000,00 kuna, nakon čega je prvoosumnjičeni kao načelnik općine u postupku izmjena prostornog plana stručnom izrađivaču plana predložio da se granice postojećeg građevinskog područja naselja prošire, među ostalim, upravo i na čestice zemlje, a zatim je općinsko vijeće donijelo odluku o usvajanju takvog plana, da bi nakon toga četvrtoosumnjičena kao prodavatelj sklopila ugovor s trgovačkim društvom kao kupcem temeljem kojeg je dio zemljišta prodala društvu za iznos od 200.000,00 eura, u protuvrijednosti 1.488.000,00 kuna. Isto tako, u razdoblju od srpnja 2010. do 6. kolovoza 2013. godine prvoosumnjičeni znajući da je trgovačkom društvu, čiji je bio osnivač i odgovorna osoba, prijetila mogućnost otvaranja stečajnog postupka zbog stanja trajne nesposobnosti za plaćanje, znajući da to trgovačko društvo, kao jedinu vrijednu imovinu ima četiri poslovna prostora, od pokojnog punca kao tadašnjeg direktora društva kupio navedene nekretnine po cijeni nižoj od tržišne vrijednosti odnosno za iznos od 1.085.000,00 kuna, iako su znali kako je tržišna vrijednost navedenih poslovnih prostora znatno veća od ugovorene, nakon čega je prvoosumnjičeni od kupoprodajne cijene platio samo iznos od 117.000,00 eura, dok ostatak kupovnine od 236.000,00 kuna nije isplatio, da bi potom prvoosumnjičeni nakon što je rješenjem trgovačkog suda zaključen stečajni postupak nad tim trgovačkim društvom i ono brisano iz sudskog registra, prodao navedene nekretnine drugom trgovačkom društvu za cijenu od 301.000,00 eura, u protuvrijednosti od 2.259.536,87 kuna.

**KI FLAJŠ - KD. Zločinačko udruženje, KD Utaja poreza ili carine u sastavu zločinačkog udruženja, KD Zlouporaba povjerenja u gospodarskom poslovanju u sastavu zločinačkog udruženja, KD Pranje novca u sastavu zločinačkog udruženja** – provedenim kriminalističkim istraživanjem utvrđeno je da su I i II osumnjičeni u razdoblju od početka 2017. do kraja 2019. godine na području Zagreba, Velike Gorice i Splita, kao stvarni voditelji poslovanja više trgovačkih društava povezali u zajedničko djelovanje veći broj osoba koje su stvarno vodile poslovanje većeg broja trgovačkih društava, te su uz novčanu naknadu obnašale funkciju odgovornih osoba u društvima, pa su tako III osumnjičeni i IV osumnjičena, kao osobe koje su stvarno vodile poslovanje društva „AA“ d.o.o. i „AB“ trgovina d.o.o., V osumnjičeni prokurist društva „AC“ d.o.o., VI osumnjičena zaposlenica društva „AD“ d.o.o., VII osumnjičeni, te formalni direktori VIII osumnjičeni, IX osumnjičeni, X osumnjičena, XI osumnjičeni, XII osumnjičena, XIII osumnjičeni, XV osumnjičeni, XVI osumnjičeni, XVII osumnjičeni koji su uz novčanu naknadu obnašali funkciju odgovornih osoba u društvima, odredivši kao cilj djelovanja pribavljanje nepripadne imovinske koristi za sebe i druge oštećenjem državnog proračuna Republike Hrvatske i to neosnovanim umanjenjem obveze PDV-a u okviru trgovine razne robe i usluga, kao i u okviru stjecanja nekretnina, neosnovano iskazujući pravo na odbitak pretporeza u prijavama PDV-a temeljem neistinitih ulaznih računa povezanih društava kojima stvarno upravljaju, čime su oštetili državni proračun Republike Hrvatske za najmanje 7.523.255,06 kuna, a koji su nakon podizanja podijelili u zajedničku korist. Nadalje je utvrđeno da su I i II osumnjičeni kao stvarni voditelji poslovanja naprijed navedenih društva, u dogovoru s većim brojem direktora i vlasnika obrta i to XVIII osumnjičenim, XIX osumnjičenim, XX osumnjičenom, XXI osumnjičenom, XXII osumnjičenim, XXIII osumnjičenim, XXIV osumnjičenim, XXV osumnjičenim, XXVI osumnjičenim, XXVII osumnjičenom, XXVIII osumnjičenim, XXIV osumnjičenim, XXX osumnjičenim, XXXI osumnjičenim, XXXII osumnjičenim, XXXIII osumnjičenim, XXXIV osumnjičenom, XXXV osumnjičenom, XXXVI osumnjičenim, XXXVII osumnjičenim i XXXVIII osumnjičenim, nalagali i vršili plaćanja računa za robu i usluge koje nisu stvarno bile isporučene ili izvršene s računa društava u kojima su navedeni direktori, prokuristi ili vlasnici obrta na račune društava kojim stvarno upravlja I i II osumnjičeni vršili uplate, nakon kojih uplata je I osumnjičeni i II osumnjičeni i drugi ovlaštenici za raspolaganje novčanim sredstvima po računima trgovačkih društava dijelom podizali gotovinu te dijelom prebacivali novac na druga povezana trgovačka društva i društava koja su za navedeno angažirali, te potom i s njihovih računa podizali gotovinu, pri čemu su dio novca zadržali na računima svojih trgovačkih društava, a ostatak novca koji je podignut u gotovini, nakon zadržavanja provizije, vraćali odgovornim osobama navedenih trgovačkih društava, na koji način su sebi i drugima pribavili korist, a državni proračun Republike Hrvatske oštetiti za iznos od najmanje 3.176.647,94 kuna. Također je provedenim kriminalističkim istraživanjem utvrđeno da je I osumnjičeni tijekom 2018. i 2019. godine u Zagrebu, dio nepripadne imovinske koristi ostvarene kaznenim djelima plasirao u daljnje legalne financijske tijekove u Republici Hrvatskoj radi stjecanja nekretnina preko više trgovačkih društva kojima upravlja.

**KI SUHI LED II - KD Zlouporaba položaja i ovlasti, KD Nezakonito pogodovanje** –provedenim kriminalističkim istraživanjem je utvrđeno da su od svibnja 2012. do kraja siječnja 2013. godine, u Zagrebu I osumnjičeni kao ravnatelj HZZO-a zajedno s II osumnjičenim stvarnim voditeljem poslovanja TD. „X“ d.o.o. i „XY“ poslovno savjetovanje i III osumnjičenim u cilju da se značajno nepripadno materijalno okoriste na štetu HZZO-a, dogovorio izvlačenje novca iz HZZO-a ugovaranjem usluga za koje taj zavod nije imao stvarne potrebe, uz izradu općenite i necjelovite dokumentacije kao bi se stvorio privid izvršenih usluga i osnovanog poslovnog odnosa, unatoč čemu će HZZO u cijelosti izvršiti ugovorena plaćanja, pri čemu je I osumnjičeni iskoristio svoje ovlaštenje da je bez prethodne suglasnosti Upravnog vijeća HZZO-a mogao zaključivati ugovore o nabavi bagatelne vrijednosti, slijedom čega je vrijednost svake dogovorene usluge odredio do iznosa od 70.000,00 bez uključenog PDV-a, pa je tako I osumnjičeni s TD. „X“ d.o.o. zaključio ugovor o nabavi usluge utvrđivanja upravljanja procesima i potencijalima, odnosno sredstvima, tijekom provođenja postupaka higijenskih mjera u procesu pružanja zdravstvene skrbi za što je HZZO izvršio uplatu od 85.562,50 kuna, zatim s uredom ovlaštenog inženjera III osumnjičenog kojeg zastupa zaključio ugovor o nabavi usluge utvrđivanja metode snimanja i obrade podataka s ciljem utvrđivanja troškova hladnog pogona, tekućih troškova objekata i troškova održavanja tehničkih nemedicinskih sustava objekata za zdravstvene ustanove u javnom vlasništvu, a za koje je neisporučene usluge HZZO izvršio uplatu od 85.000,00 kuna. Nadalje je utvrđeno da je tijekom 2013. i 2014. godine u Zagrebu I osumnjičeni je kao ravnatelj HZZO-a, dogovorio s II osumnjičenim odgovornom osobom društva „XY“ d.o.o., da će u okviru svojih ovlasti poduzimati radnje kako bi putem postupaka javne nabave osigurao društvu „XY“ d.o.o. dobivanje unosnih poslova od HZZO-a i to prema uvjetima koji će odgovarati II osumnjičenom slijedom čega je najprije u ožujku 2013. godine II osumnjičenom dostavio podatke HZZO-a kako bi trgovačko društvo „XY“ d.o.o. na temelju istih sačinilo tender za pružanje usluga održavanja, popravaka i čišćenja u svim poslovnim jedinicama Hrvatskog zavoda za zdravstveno osiguranje na području Republike Hrvatske, čime su povrijeđena načela transparentnosti postupka javne nabave sukladno odredbi članka 3. stavka 1. Zakona o javnoj nabavi („Narodne novine“, broj 90/11.), nakon čega je I osumnjičeni nakon objave poziva za javno nadmetanje ukupne nabavne vrijednosti u iznosu od 120.000,00 kuna bez PDV-a i to samo za nabavu usluga čišćenja klima u direkciji HZZO-a, koje nadmetanje obzirom na malu nabavnu vrijednost, nije odgovaralo II osumnjičenom, neosnovano poništio navedeni natječaj, slijedom čega je nastavno ishodio da HZZO objavi novi poziv ukupne nabavne vrijednosti u iznosu od 700.000,00 kuna bez PDV-a, za nabavu usluga održavanja, čišćenja i dezinfekcije klimatizacijskih sustava, čišćenja kuhinjskih ventilacija tehnologijom suhog leda s odmašćivanjem i dezinfekcijom, preventivne dezinsekcije i deratizacije te akarinizacije i kemijskog čišćenja tepisona za 2013. godinu, za koje nadmetanje je društvo „XY“ d.o.o. na prethodno opisani način izradilo tender dokumentaciju s uputom da se po njoj postupa.

**KI LUMINI - KD Davanje mita za trgovanje utjecajem, KD Zlouporaba položaja i ovlasti, KD Davanje mita, KD Primanje mita, KD Nezakonito pogodovanje, KD Trgovanje utjecajem** –kriminalističkim istraživanjem je utvrđeno da je I osumnjičeni u svojstvu osnivača i stvarnog voditelja TD. „XY“ od rujna 2019. do 18. rujna 2020. godine u Zagrebu, s II osumnjičenim predsjednikom uprave TD „AB“ dogovorio da će mu za poduzimanje svih radnji potrebnih za osiguranje dodjele poslova kojih je investitor TD. „AB“ njegovom društvu, kao nagradu dati 1.960.000,00 kuna u gotovini, što je 11.11.2019. godine i učinio. U cilju realizacije dogovorenog, II osumnjičeni je najprije u plan investicija TD „AB“ uvrstio dva projekta, nakon čega je koristeći autoritet čelnika TD. koji im je nadređen, od III osumnjičenog kao direktora sektora sigurnosti i zaštite i IV osumnjičenog kao direktora sektora transporta nafte u TD. „AB“, zatražio da poduzmu sve radnje potrebne kako bi TD. I osumnjičenog osigurali dodjelu navedenih poslova, na što su III i IV osumnjičeni pristali i poduzeli potrebne aktivnosti. Nakon što su sve potrebne radnje realizirane, između TD. „XY“ i „AB“ d.o.o. zaključena su dva ugovora o izvođenju radova, svaki u vrijednosti od 20.000.000,00 kuna. Nadalje je utvrđeno postojanje osnovane sumnje da su I i VI, osumnjičeni primili mito, dok je VII osumnjičena nezakonito pogodovala u čemu joj je pomogao VIII osumnjičeni, na način da je I osumnjičeni s VI osumnjičenim u svojstvu gradonačelnika dogovorio da će mu kao nagradu za poduzimanje svih radnji potrebnih da se u jednom postupku javnog nadmetanja izvođenje radova dodijeli zajednici ponuditelja TD. u kojem je I osumnjičeni stvarni voditelj jednog, a VII osumnjičena odgovorna osoba drugog TD. dati 100.000,00 kuna. u cilju realizacije dogovora poduzete su sve potrebne radnje kako bi se osiguralo da od svih pristiglih ponuda najpovoljnija bude ponuda točno određene zajednice ponuditelja društava naprijed navedenih osoba. Zatim je omogućeno društvu u kojem je viii osumnjičeni odgovorna osoba da bude odabrano za izradu projektne dokumentacije, kao i da se za nadzor obavljenih radova odabere društvo koje je prethodno odredio I osumnjičeni. Nadalje je utvrđeno da je XII osumnjičena zlouporabila svoj položaj i ovlasti na način da je u periodu od rujna 2019. do 18. rujna 2020. godine na traženje i u dogovoru s I osumnjičenim, IX osumnjičeni gradonačelnik poduzeo sve radnje potrebne da se društvu I osumnjičenog u otvorenom postupku jednog javnog nadmetanja procijenjene vrijednosti nabave 97.365.000,00 kuna dodijeli izvođenje radova, pa je tako od X osumnjičenog kao predsjednika uprave vodoopskrbe ujedno i naručitelja navedenih radova zatražio da manipulira postupkom javnog nadmetanja mijenjanjem dokumentacije o nabavi sukladno zahtjevima I osumnjičenog i njegove konzultantice- XI osumnjičene, te da u fazi nakon podnošenja ponude prepusti I osumnjičenom i XI osumnjičenoj da sami evaluiraju svoju i druge ponude koje će biti podnesene, na što je X osumnjičeni pristao. U cilju realizacije dogovorenog naložio je XII osumnjičenoj kao voditeljici odjela za EU projekte u vodoopskrbi, da u sklopu postupka pojašnjenja i mogućih izmjena dokumentacije o javnoj nabavi, na pitanja društva od I osumnjičenog i njegovih poslovnih partnera u ime vodoopskrbe objavljuje one odgovore koje će joj dati XI osumnjičena kao i da pitanja njihovih konkurenata, radi otkrivanja tehnoloških rješenja i s njima povezan okvirni iznos njihovih ponuda, daje na uvid djelatnicima društva i osumnjičenog što je XII osumnjičena kontinuirano provodila. Nadalje je utvrđeno da je na traženje i u dogovoru s I osumnjičenim, IX osumnjičeni kao gradonačelnik naložio djelatnicima Upravnog odjela za Upravnog odjela za komunalne djelatnosti i promet Velike Gorice provođenje pozivnog natječaja s time da se, sukladno dogovoru s I osumnjičenim poziv za podnošenje ponude dostavi trgovačkom društvu u kojem je odgovorna osoba XIII osumnjičeni i dvama drugim društvima, znajući da će sadržaj svih ponuda odrediti XIII osumnjičeni i ponudu njegovog društva prikazati najpovoljnijom, a po zaključenju ugovora zajedno s i osumnjičenim kreirati projektnu dokumentaciju kojom će osigurati prednost njegovom društvu. Daljnjim kriminalističkim istraživanjem je utvrđeno da postoji osnovana sumnja da su II osumnjičeni i XIV osumnjičeni počinili kazneno djelo pranje novca na način da su dana 16. rujna 2020. godine u Zagrebu, nakon što je II osumnjičeni saznao da se priprema njegovo uhićenje, te pretraga nekretnina odnosno pokretnina kojima se koristi, u cilju da onemogući pronalazak i oduzimanje gotovine koju je pribavio počinjenjem kaznenog djela od XIV osumnjičenog zatražio da primi i sakrije iznos od 2.593.800,00 kuna, iznos od 247.200 eura i iznos od 20.000,00 CHF sve u gotovini, koji iznosi jednim dijelom potječu od počinjenja kaznenog djela (iz točke 1), a drugim dijelom od počinjenja drugog kaznenog djela na što je XIV osumnjičeni pristao, pa je II osumnjičeni naložio da se iznos od 2.593.800,00 kuna, iznos od 247.200 eura i iznos od 20.000,00 CHF u gotovini prenese iz jednog prostora koji je u vlasništvu njegove tvrtke, u podrumske prostorije jedne zgrade u Zagrebu u kojoj XIV osumnjičeni prebiva, nakon čega je XIV osumnjičeni, znajući da novac potječe od kaznenog djela kojeg je počinio II osumnjičeni, te da ga time podupire u nastojanju da taj novac sačuva za sebe, istog uzeo i odnio u svoj stan, gdje je novac i pronađen.

**KRIMINALITET DROGA**

**KI DOKTOR** – od sredine prosinca 2019. do sredine siječnja 2020. godine, Služba kriminaliteta droga i Odjel kriminalističko – obavještajnih poslova u suradnji s švedskom nacionalnom policijom uspostavile su međunarodno kriminalističko istraživanje usmjerenog prema zločinačkom udruženju koju su činili državljani Hrvatske i Bosne i Hercegovine, a koje se bavilo preprodajom i krijumčarenjem oružja i sintetičkih droga na području država Skandinavije. Uhićeno je 6 pripadnika ciljane zločinačke organizacije u Švedskoj, a zaplijenjeno je 88 kilograma amfetamina izuzetno visoke čistoće. (najvećoj zapljeni amfetamina u Švedskoj).

**Zagreb** – 7. ožujka, policijski službenici Policijske uprave zagrebačke završili su složeno međunarodno kriminalističko istraživanje kodnog naziva „Exotic“ nad 13 hrvatskih i jednim slovenskim državljaninom nakon što je u pretrazi više prostora na području PU zagrebačke, PU krapinsko – zagorske, PU istarske i Republike Slovenije pronađeno ukupno 625 grama kokaina, 3316 grama amfetamina, 142 grama marihuane, 18.398 grama paracetamola (punila), hidraulična preša za tabletiranje, pištolj, 19.430 eura i 5.200 kuna. Istraživanje se provodilo se od sredine 2019. godine u suradnji s policijama Savezne Republike Njemačke, Republike Austrije, Švicarske, Republike Slovenije, Republike Srbije i Nizozemske, a sveukupno je tijekom istraživanja oduzeto 9.047 grama kokaina, 4.177 grama amfetamina, 3 litre amfetaminskog ulja, 6.356 grama marihuane, 295 tableta MDMA i 30.178 grama punila.

**Podgora** – 9. travnja, policijski službenici Policijske uprave splitsko – dalmatinske završili su kriminalističko istraživanje nad hrvatskim državljaninom nakon što je u pretrazi teretnog automobila pronađeno 200.000 grama marihuane.

**Knin** – 9. kolovoza policijski službenici Policijske uprave šibensko – kninske završili su kriminalističko istraživanje nad hrvatskim državljaninom nakon što je u pretrazi kuće u kojoj prebiva pronađeno 1.821 grama amfetamina, 723 tablete MDMA i 30 doza LSD-a.

**KI FALKUŠA** – od veljače do 08. rujna 2020. godine policijski službenici Službe kriminaliteta droga i Službe Split te Policijske uprave šibensko – kninske proveli su kriminalističko istraživanje u suradnji s španjolskom „Civilnom stražom” (Guardia Civil), francuskom carinom, EUROPOL-om, agencijom DEA (Drug Enforcement Administration – Ured u Zagrebu), britanskom NCA (National Crime Agency), nizozemskom nacionalnom policijom te policijom Republike Bosne i Hercegovine (MUP Republike Srpske). Kriminalističko istraživanje je bilo usmjereno prema kriminalnoj ćeliji unutar tzv. "Balkanskog kartela" koja se specijalizirala za pružanje "usluga" krijumčarenja droge jedrilicama i jahtama. 8. rujna 2020. u međunarodnim vodama španjolska ”Guardia Civil” je presreo hrvatsku jedrilicu u čijoj je pretrazi na Kanarima pronađeno oko 980 kilograma kokaina.

**Karlovac** – 24. listopada policijski službenici Policijske uprave karlovačke završili su kriminalističko istraživanje nad hrvatskim državljaninom nakon što je od strane policijskih službenika koji sudjeluju u OA „Koridor“ zaustavljen dok je upravljao kombijem na autocesti A1/A6 i nakon što je izvršena pretraga vozila kojim je upravljao u kojoj je pronađeno 199.249 grama marihuane.

**GP Bregana / Samobor** – 13. studenog policijski službenici Policijske uprave zagrebačke završili su kriminalističko istraživanje nad njemačkim državljaninom nakon što je izvršena izlazna granična kontrola na GP Bregana na koji je pristupio u osobnom automobilu i nakon koje je izvršena i pretraga vozila u kojoj je pronađeno 130.800 tableta s popisa droga (aktivni sastojak diazepam).

**K.I. TIMUN** - KD „Neovlaštena proizvodnja i promet drogama“ članka 190., KD „Neovlaštena proizvodnja i promet tvari zabranjenih u sportu“ članka 191.a, KD „Zločinačko udruženje“ članka 328. i KD „Počinjenje kaznenog djela u sastavu zločinačkog udruženja“ članka 329 Kaznenog zakona. Radi se o međunarodnom kriminalističkom istraživanju provođenom tijekom 2019 godine, a koje je realizirano u siječnju 2020. godine te je u suradnji s policijom Republike Slovenije otkriveno i prekinuto međunarodno krijumčarenje različitih vrsta droga i to kokaina s područja Južne Amerike prema Europi i krijumčarenje različitih drugih vrsta droga unutar zemalja EU. Utvrđeno je da su se članovi ove kriminalne skupine dogovarali i organizirali kontinuirana prevoženja (krijumčarenja) droga na područje Republike Slovenije, gdje su organizirali i nadzirali proizvodnju, uspostavili više skladišta (depoe), iz tih i drugih skladišta vršili daljnju preprodaju i distribuciju droga na područje Republike Slovenije, Republike Hrvatske, uspostavili video nadzor svojih prijavljenih i tajnih adresa stanovanja, provodili preglede vozila, stanova i drugih njima bitnih prostora radi otkrivanja eventualnih policijskih nadzornih uređaja, organizirali izradu posebnih tajnih skrovišta u vozilima za skrivanje i prevoženje (krijumčarenje) droga te angažirali više osoba, kurira-krijumčara, za prevoženje (krijumčarenja) droga.

**KI AMG** - policijski službenici Službe za suzbijanje korupcije i organiziranog kriminaliteta Split dovršili su kriminalističko istraživane koje je provedeno uz primjenu posebnih dokaznih radnji protiv više osoba, tijekom kojeg je utvrđeno da su se osumnjičenici, u vremenu od 17. 2. 2020. do 27. 5. 2020. godine po prethodnom dogovoru povezali u zajedničko djelovanje radi kontinuirane nabave većih količina heroina i kokaina iz Albanije i Bosne i Hercegovine te krijumčarenja i daljnje preprodaje te droge na području Republike Hrvatske. Te su tako prvoosumnjičeni, drugoosumnjičeni, i trećeosumnjičeni nabavljali po 5000 grama heroina i kokaina od za sada nepoznatih osoba iz Albanije i Bosne i Hercegovine. Radi realizacije plana, u njihovo zajedničko djelovanje drugoosumnjičeni je povezao i šestoosumnjičenog, dok je prvoosumnjičeni povezao i petoosumnjičenog, nakon čega su prvoosumnjičeni, drugoosumnjičeni, i trećeosumnjičeni u najmanje dva navrata prokrijumčarili kokain i heroin. Drogu su uskladištili u kući šestoosumnjičenog gdje su, zajedno s četvrtoosumnjičenim i petoosumnjičenim, drogu heroin i kokain miješali s punilima radi povećanja količine nakon čega su istu pakirali u manje pakete. Tako prepakiranu drogu su drugoosumnjičeni, trećeosumnjičeni i šestoosumnjičeni predavali većem broju osoba radi daljnje prodaje. Izvršenim pretragama je pronađeno i privremeno oduzeto 1.627,88 grama kokaina, 2.189,70 grama heroina i 10.300,70 grama smjese za povećanje mase droge.

**KD Neovlaštena proizvodnja i promet drogama** - provedenim kriminalističkim istraživanjem je utvrđeno da postoji osnovana sumnja da su I osumnjičeni i II osumnjičeni zajedno počinili kazneno djelo na način što su 28.01.2020. godine oko na području općine Kraljevec na Sutli, prethodno pribavljenu drogu marihuanu raspoređenu i zapakiranu u 72 omota u kojima se nalazi 287 pojedinačnih paketa ukupne bruto težine 481 kilogram koje su zajedno prevozili u zatvorenom prtljažnom prostoru kombi vozila, prema krajnjem odredištu s ciljem pribavljanja nezakonito stečene dobit kroz stavljanje droge marihuane u prodaju na ilegalnom tržištu na kojem može postići procijenjenu vrijednost od 12.000 do 15.000 kuna po kilogramu, pa je ukupna vrijednost prevožene droge marihuane procijenjena na 5.772.000,00 do 7.215.000,00 kuna. Vrijednost oduzete droge iznosi cca 5.772.000,00 do 7.215.000,00 kuna.

**KI TOPANA - KD Neovlaštena proizvodnja i promet drogama** – tijekom provođenja kriminalističkog istraživanja utvrđeno je da su tijekom 2020. godine II i III osumnjičeni protivno odredbi članka 3. Zakona o suzbijanju zlouporabe droga, na za sada neutvrđeni način, a radi daljnje prodaje, nabavljali veće količine droge kokain koju su potom prodavali na ilegalnom tržištu drugim preprodavačima među kojima i I osumnjičenom koji je potom drogu skrivao i prepakiravao u garaži na adresi prebivališta i u poslovnom prostoru u Zagrebu, nakon čega je vršio daljnju preprodaju na području Zagreba, pa je tako u više navrata drogu kokain prodao prikrivenom istražitelju. Ukupna vrijednost oduzete droge iznosi cca. 146.300,00 kuna.

**KD Neovlaštena proizvodnja i promet drogama** – provedenim kriminalističkim istraživanjem je utvrđeno da je osumnjičeni protivno odredbi članka 3. Zakona o suzbijanju zlouporabe droga, na za sada neutvrđen način, u neutvrđeno vrijeme i na neutvrđenom mjestu na području neutvrđene države Europske Unije nabavio drogu kokain koju je potom u namjeri prikrivenog prijevoza u Republiku Hrvatsku sakrio u unutrašnjost dostavnog automobila. Obavljenom pretragom vozila u tovarnom prostoru pronađen je posebno dorađeni spremnik koji se otvara uz pomoć dodatno instalirane opreme, smješten u podu tovarnog prostora namijenjen za prikriveni prijevoz droge, unutar kojeg se nalazila 1 papirnata vrećica sa sadržajem 3 paketa PE folije oblijepljena crnom samoljepljivom trakom, te vakumirano u prozirne PE vrećice ukupna bruto težina 3.479 grama droge kokain. Ukupna vrijednost oduzete droge iznosi cca 900,000.00 kuna.

**KI KROS - KD Neovlaštena proizvodnja i promet drogama**, KD Nedozvoljeno posjedovanje, izrada i nabavljanje oružja i eksplozivnih tvari – provedenim kriminalističkim istraživanjem utvrđeno je da je osumnjičeni na zasad neutvrđen način protivno članka 3. Zakona o suzbijanju zlouporabe droga, od točno neutvrđenog datuma 2020. pa do 16.12.2020. godine radi daljnje preprodaje nabavljao veće količine droge marihuana i kokain koji je potom miješao s punilom radi povećanja mase, te je tako pribavljenu marihuanu i kokain uz pomoć vage i uređaja za vakumiranje pakirao u manje omote namijenjene za daljnju prodaju koje je potom skrivao u stanu koji je neprijavljeno koristio, nakon čega je tako pripremljenu drogu kokain i marihuanu prodavao na način da ju je prema prethodnom dogovoru vozilom dostavljao prema kupcima. Izvršenom pretragom stana pronađeno je i oduzeto više zapakiranih vakumiranih paketića, ukupno oko 13.689 grama droge marihuana, oko 25.8 grama droge kokain i oko 539.9 grama NN materije za povećanje mase. Nadalje je utvrđeno da je osumnjičeni, u podrumu obiteljske kuće držao malokalibarsku pušku model “Anscutz 552”cal.22 LR s pripadajućim spremnikom, optičkim ciljnikom marke “NORCONIA” 3-9X40 i prigušivačem pucnja instaliranim na pušci, čije držanje građanima temeljem članka 8. točke 1. i članka 7. stavka 1. točke 12. Zakona o nabavi i posjedovanju oružja građana nije dozvoljeno, a nalazi se u kategoriji A, dok je na istoj adresi znajući da raspolaganje većim količinama streljiva nije dopušteno držao ukupno 31 komad streljiva cal.22 LR, čije držanje građanima temeljem članka 8. točke 1. i članka 7.stavka 1. točke 5. Zakona o nabavi i posjedovanju oružja građanima nije dozvoljeno. Sve navedeno je pronađeno prilikom pretrage i oduzeto. Vrijednost privremeno oduzete droge iznosi cca. 163.000,00 kuna.

**KIBERNETIČKA SIGURNOST**

**KD „Oštećenje računalnih podataka“, „Teška kaznena djela protiv računalnih sustava programa i podataka“** - tijekom veljače 2020. godine zabilježen je kibernetički napad većih razmjera na štetu INA-e d.d. tako što je organizirana skupina iz inozemstva (vjerojatno Ukrajina) putem cryptolocker ransomwarea šifrirala i onemogućila pristup podacima neophodnima za funkcioniranje INA-e. Utvrđeno je da je kibernetički napad prvi puta otkriven dana 14.2.2020. godine kada su se upalili prvi alarmi u informatičkom sustavu. Tada su prestali raditi određeni informatički servisi, alarmi na benzinskim crpkama, kartično poslovanje, Microsoft exchange servis zadužen za e-mail sustav tvrtke, te je započelo šifriranje (zaključavanje) datoteka na računalnim poslužiteljima (serverima) tvrtke. Unatoč naporima informatičke službe slijedećeg bilo je zaključano između 300 do 400 servera tvrtke te su prestali raditi servisi Microsoft exchange (e-mail) sustav tvrtke, fiskalizacija, otežano je kartično poslovanje, izmijenjeni su korisnički podaci i lozinke za sve domenske administratore tvrtke INA d.d. Potvrđeno je da nije kompromitirana distribucija i proizvodnja tvrtke, ali je odvijanje poslovnih procesa otežano. Veći dio kriminalističkog istraživanja dovršen je u lipnju 2020. godine, dok je međunarodna razmjena podataka još uvijek u tijeku.

**KD Zlouporaba naprava** - policijski službenici Službe kibernetičke sigurnosti u suradnji s policijskim službenicama Policijske uprave sisačko-moslavačke dovršili su kriminalističko istraživanje nad državljaninom Republike Hrvatske (rođen 1990.) iz Siska. Provedenim kriminalističkim istraživanjem u vremenu od srpnja do studenoga 2020. godine prema trgovačkom društvu iz Siska i predsjedniku Uprave društva utvrđeno je postojanje osnovane sumnje da je kao odgovorna osoba tvrtke iz Siska, počinio kazneno djelo „Zlouporaba naprava“ na način da je isti korisnicima usluga tvrtke, sa sviješću i znanjem o protupravnosti njihova korištenja računalne serverske infrastrukture u protuzakonite svrhe, učinio dostupnima na korištenje računalnu serversku infrastrukturu prilagođenu za počinjenje kaznenih djela „Neovlašten pristup“, „Ometanje rada računalnog sustava“, „Oštećenje računalnih podataka“, „Neovlašteno presretanje računalnih podataka“ i „Računalna prijevara“ nad korištenjem koje računalne serverske infrastrukture s izravnom namjerom nije vršio nadzor. Naime, u vremenskom periodu od siječnja do srpnja 2020. godine zaprimljeno je od strane CARNET-a, Nacionalnog CERT-a, FBI-a, INTERPOL-a i EUROPOL-a veći broj tzv. Abuse incidentnih prijava o detektiranom zlonamjernom sadržaju i aktivnostima na domenama koje su locirane na serverskoj infrastrukturi u vlasništvu TD iz Siska. Dio korisnika je koristio serverske usluge na način da je na IP adresnom rasponu TD iz Siska pohranio maliciozni sadržaj (botoneti, phishing stranice, trojani, keyloggeri i sl.) te ga koristio u protuzakonite svrhe (skeniranje mreža državnih i zdravstvenih ustanova, prodaja malicioznih programa, prikupljanje osobnih podataka, distribuiranje malicioznih programa, kreiranje i širenje botneta i sl.). Forenzička analiza obuhvatila je preko 140 virtualnih servera, na kojima se nalazilo 8 TB podataka, što predstavlja najopsežniji set podataka koji je bio predmet kriminalističkog istraživanja ove godine. Cjelokupni sadržaji dobiveni pretragama pokretnih stvari će biti predmet daljnjih forenzičko operativnih analiza Službe kibernetičke sigurnosti u suradnji s EUROPOL-om s obzirom na opseg i količinu sadržaja.

**KD Iskorištavanje djece za pornografiju –** tijekom kolovoza 2020. godine policijski službenici Policijske uprave Istarske, dovršili su kriminalističko istraživanje nad državljaninom Republike Austrije zbog sumnje u počinjenje kaznenih djela Iskorištavanje djece za pornografiju, predmetni je kao gost AC Valalta u Rovinju, korištenjem skrivenih kamera u ručnim satovima/kemijskim olovkama, snimao djecu koja su se kupala bez odjeće. Osumnjičeni je nakon dovršenog kriminalističkih istraživanja predan pritvorskom nadzorniku te mu je određen istražni zatvor. Tijekom kriminalističkog istraživanja utvrđena je osnovna sumnja u počinjenje kaznenih djela spolnog zlostavljanja i iskorištavanja djece te mogućnost trenutnog zlostavljanja djeteta na području Republike Austrije. Slijedom opisanog ostvarena je žurna suradnja s policijom Republike Austrije, dostavljeni su svi raspoloživi materijali na daljnje korištenje. Policija Republike Austrije dostavila je povratnu obavijest u kojoj je potvrđena identifikacija žrtve, djeteta, državljana Republike Austrije.

**KD Iskorištavanje djece za pornografiju –** tijekom svibnja 2020. godinepolicijski službenici Službe kibernetičke sigurnosti, u suradnji s policijskim službenicama Policijske uprave sisačko-moslavačke proveli su kriminalističko istraživanje nad osumnjičenikom (1961), policijskim službenikom PP Sisak, kojom prilikom je utvrđeno da je isti počinio kazneno djelo Iskorištavanje djece za pornografiju, na način da je u vremenskom razdoblju od 2018. do 2020. godine na njegovom Google računu i digitalnim medijima posjedovao veću količinu materijala spolnog zlostavljanja i iskorištavanja. Isti je uhićen i predan pritvorskom nadzorniku radi počinjenja više kaznenih djela.

**KD Iskorištavanje djece za pornografiju** – tijekom listopada 2020. godine provedeno je kriminalističko istraživanje na području Policijske uprave međimurske i zagrebačke u suradnji s Federalnom policijom Austrije i uz suradnju i koordinaciju Službe kibernetičke sigurnosti. Temeljem zaprimljenog izvješća EUROPOL-a, policijski službenici Službe kibernetičke sigurnosti utvrdili su identitet 2 počinitelja kaznenih djela za koje su postojale i sumnje o mogućem trenutnom zlostavljanju djeteta. Istovremeno su tijekom kriminalističkog istraživanja Policijske uprave zagrebačke (također provedenom temeljem podataka dostavljenih od strane Službe kibernetičke sigurnosti o inficiranom počinitelju KD) identificirani počinitelji s boravištem u Republici Austriji. Putem policijskog časnika za vezu Republike Austrije dogovorena je žurna suradnja i postupanje austrijske policije. Tijekom istovremenog koordiniranog postupanja na području Policijske uprave međimurske i Republike Austrije potvrđeno je počinjene više kaznenih djela dvoje državljana Republike Hrvatske te je identificirana žrtva, dijete starosti 7 godina, državljanka Republike Austrije, koja je bila zlostavljanja na području Republike Austrije.

**OPERATIVNA AKCIJA HEKETARA** (**KD Iskorištavanje djece za pornografiju) -** provedena tijekom listopada 2020. godine na području 5 policijskih uprava: zagrebačka, varaždinska, splitsko-dalmatinska zadarska, šibensko - kninska. Kriminalističko istraživanje započeto je temeljem obavijesti EUROPOL-a zaprimljene tijekom lipnja 2020. godine radi sumnje u počinjenje više kaznenih djela spolnog zlostavljanja i iskorištavanja djece putem interneta, počinjenih od strane osoba koje su koristeći IP adrese s područja Republike Hrvatske pristupale „Mega“ platformi za razmjenu datoteka i dijelili/učitavali/razmjenjivali materijale spolnog zlostavljanja i iskorištavanja djece. Služba kibernetičke sigurnosti provela je kriminalističko istraživanje, utvrđen je identitet počinitelja za 10 korisničkih računa s kojih je zabilježeno pristupanje materijalima spolnog zlostavljanja djece s IP adresnog područja Republike Hrvatske. Korisnici su locirani u 5 policijskih uprava. Kriminalistička istraživanja prema tri počinitelja na području Policijske uprave zagrebačke, koja zbog izvanrednih okolnosti rada uslijed primjene epidemioloških mjera (COVID19) nisu dovršena tijekom 2020. godine, i dalje su u tijeku.

**OPĆI KRIMINALITET**

**KD „Teško ubojstvo“ -** policijski službenici Policijske uprave varaždinske u suradnji s policijskim službenicima Ravnateljstva policije, UKP-a, Sektora općeg kriminaliteta i međunarodne policijske suradnje, Službe općeg kriminaliteta su dana 12.10.2020. godine dovršili kriminalističko istraživanje nad dva državljanina Republike Srbije i jednim državljaninom Republike Hrvatske protiv kojih je podneseno posebno izvješće Županijskom državnom odvjetništvu u Varaždinu zbog postojanja osnovane sumnje da su dana 10.07.2018. godine u vremenskom razdoblju od 17,15 do 17,30 sati u Varaždinu, Ulica Pavleka Miškine na štetu državljanina Republike Hrvatske počinili KD „Teško ubojstvo“ opisano u članku 111. KZ-a. Po dovršetku kriminalističkog istraživanja jedan osumnjičen je predan pritvorskom nadzorniku, jedan se od ranije nalazio u istražnom zatvoru, dok treći osumnjičenik nije dostupan policijskim službenicima.

**KD „Teško ubojstvo**“ – policijski službenici Policijske uprave splitsko-dalmatinske u suradnji s policijskim službenicima Ravnateljstva policije, UKP-a, Sektora općeg kriminaliteta i međunarodne policijske suradnje, Službe općeg kriminaliteta dana 24.4.2016. godine dovršili su kriminalističko istraživanje nad jednim osumnjičenim državljaninom Republike Hrvatske protiv kojeg je podneseno posebno izvješće Županijskom državnom odvjetništvu u Splitu zbog postojanja osnovane sumnje da je dana 11.01.2020. godine oko 15,35 sati u Splitu, Ulica Šperun, pucanjem iz vatrenog oružja usmrtio tri državljanina Republike Hrvatske, odnosno počinio tri kaznena djela „Teškog ubojstva“ iz članka 111. stavka 1. točke 4. i jedno kazneno djelo „Dovođenje u opasnost života i imovine općeopasnom radnjom ili sredstvom“ iz članka 215. stavka 1. KZ-a. Po dovršetku kriminalističkog istraživanja osumnjičeni je predan pritvorskom nadzorniku.

**KD „Ubojstvo“ -** policijski službenici Policijske uprave međimurske u suradnji s policijskim službenicima Ravnateljstva policije, UKP-a, Sektora općeg kriminaliteta i međunarodne policijske suradnje, Službe općeg kriminaliteta su dana 16.07.2020. godine dovršili kriminalističko istraživanje nad jednim državljaninom Republike Hrvatske protiv kojeg je podneseno posebno izvješće Županijskom državnom odvjetništvu u Varaždinu zbog postojanja osnovane sumnje da je u vremenskom razdoblju od 10./17.02.2020. godine u Novakovcu, Ulica Vladimira Rojka 10 na štetu državljanke Republike Hrvatske počinio KD „Ubojstvo“ opisano u članku 110.KZ-a.

**KD „Teške krađe provaljivanjem“** - Policijski službenici Policijske uprave primorsko-goranske u suradnji s policijskim službenicima Policijske uprave zagrebačke, krapinsko-zagorske i u koordinaciji s Službom općeg kriminaliteta UKP-a, dana 29.5.2020. godine dovršili su kriminalističko istraživanje nad petoricom državljana Republike Hrvatske, protiv kojih je ODO u Rijeci podneseno posebno izvješće zbog sumnje da su na području navedeni policijskih uprava od travnja 2019. godine do mjeseca ožujka 2020. godine počinili jedanaest kaznenih djela teških krađa provaljivanjem u bankomate*,* iz članka 229. stavka 2. KZ-a, i to izazivanjem eksplozije plinske smjese, dvanaest teških krađa vozila, iz članka 229. stavka 2. KZ-a, osam kaznenih djela dovođenja u opasnost života i imovine općeopasnom radnjom ili sredstvom, iz članka 215. stavka 1. KZ-a i dr. Svim osumnjičenim osobama je određen istražni pritvor, a zatim i istražni zatvor, a navedenim kaznenim djelima je pričinjena materijalna šteta u iznosu od 3.438.405,00 kuna.

**KD „Teške krađe“** - Policijski službenici Policijske uprave istarske i primorsko-goranske dana 26.2.2020. godine dovršili su kriminalističko istraživanje nad četvoricom osumnjičenih državljana Republike Hrvatske, kojom prilikom je utvrđeno da su od ožujka 2019. godine do veljače 2020. godine počinili 21 kazneno djelo teških krađa iz članka 229 stavak 1 KZ-a, 3 kaznena djela krađe iz članka 228. stavka 1. KZ-a, i dr., i to na području Istre i Kvarnera provaljivanjem u obiteljske kuće, kuće za odmor, skladišta, garaže, podrume, apartmane i dr., kojom prilikom su otuđivali novac, alat, lovačke i zračne puške, televizore, kuhinjske elemente, gorivo i vozila. Dvije osumnjičene osobe su predane pritvorskom nadzorniku, a navedenim kaznenim djelima oštećenim osobama je pričinjena materijalna šteta u iznosu od 410.000,00 kuna.

**KD „Razbojništva“-** Policijski službeniciPolicijske uprave zagrebačke, varaždinske i splitsko-dalmatinske u suradnji s Upravom kriminalističke policije, Službom općeg kriminaliteta, dana 9.12.2020. godine dovršili su kriminalističko istraživanje nad jednim osumnjičenim državljaninom Republike Hrvatske, (nalazio se u istražnom zatvoru u Zatvoru u Osijeku), zbog sumnje da je počinio tri kaznena djela razbojništava uz prijetnju pištolja u zlatarnicama u Zagrebu, Splitu i Varaždinu, kojom prilikom je otuđio veću količinu zlatnog nakita i novca. Osumnjičeni je vraćen u Zatvor u Osijeku, a protiv istog su redovnim putem podnesena posebna izvješća nadležnim Županijskim državnim odvjetništvima navedenih gradova, dok je navedenim kaznenim djelima pričinjena materijalna šteta od 310.347,00 kuna.

**OA „Nemezida V“ - KD spolnog zlostavljanja i iskorištavanja djeteta -** tijekom prosinca 2020. godine dovršena je provedba operativne akcije u području kaznenopravne zaštite djece kodnog naziva „Nemezida V“, temeljena na saznanjima do kojih su došli policijski službenici Policijske uprave krapinsko – zagorske u suradnji s Odjelom maloljetničke delinkvencije i kriminaliteta na štetu mladeži i obitelji Uprave kriminalističke policije, da je na štetu 4 djece, (2004), (2004), (2003), (2002), tijekom 2018. i 2019. godine počinjeno više kaznenih djela spolnog zlostavljanja i iskorištavanja djeteta od strane većeg broja počinitelja. Kriminalistička istraživanja provodila su se od svibnja 2019. godine na području svih policijskih uprava u Republici Hrvatskoj, osim na području dubrovačko-neretvanske i šibensko – kninske policijske uprave. Tijekom operativne akcije utvrđena je sumnja da je ukupno 47 počinitelja na štetu 4 djece počinilo 94 kaznena djela i to: 1 KD Spolno uznemiravanje, 6 KD Spolna zlouporaba djeteta mlađeg od petnaest godina, 1 KD Mamljenje djece za zadovoljenje spolnih potreba, 31 KD Iskorištavanje djece za pornografiju, 22 KD Iskorištavanje djece za pornografiju i 33 KD Upoznavanje djece s pornografijom. Operativnom akcijom je inicirano i novo kriminalističko istraživanje zbog sumnje da je jedan mlađi punoljetnik s područja nadležnosti Policijske uprave karlovačke počinio 13 kaznenih djela spolnog zlostavljanja i iskorištavanja djece na štetu 11 žrtava s područja nadležnosti zagrebačke, splitsko – dalmatinske, karlovačke, sisačko – moslavačke, koprivničko – križevačke, bjelovarsko – bilogorske i krapinsko – zagorske policijske uprave. Također su inicirana postupanja na području Policijske uprave požeško-slavonske gdje je utvrđena sumnja da je mlađi punoljetnik počinio 3 predmetna kaznena djela na štetu jedne žrtve dok je Policijska uprava bjelovarsko – bilogorska utvrdila sumnju da je na štetu još jedne žrtve s područja Policijske uprave krapinsko – zagorske počinjeno jedno kazneno djelo.


**OA „Nemezida VI“ - KD spolnog zlostavljanja i iskorištavanja djeteta -** tijekom mjeseca srpnja 2020. godine započela je provedba operativne akcije u području kaznenopravne zaštite djece kodnog naziva „Nemezida VI“, temeljena na saznanjima do kojih su u okviru kriminalističkog istraživanja nad osumnjičenikom (2001) došli policijski službenici Policijske uprave primorsko-goranske u suradnji s Odjelom maloljetničke delinkvencije i kriminaliteta na štetu mladeži i obitelji Uprave kriminalističke policije tijekom kojeg je osumnjičeni uz prijavni akt Općinskom državnom odvjetništvu u Rijeci predan pritvorskom nadzorniku, nakon čega mu je određen istražni zatvor. U operativnoj akciji sudjelovale su policijske uprave zagrebačka, osječko – baranjska, karlovačka, sisačko – moslavačka, vukovarsko – srijemska, brodsko – posavska, krapinsko – zagorska, međimurska, varaždinska i virovitičko – podravska tijekom koje je utvrđena sumnja da je osumnjičeni na štetu 11 djece počinio 23 kaznena djela i to: 2 KD Spolna zlouporaba djeteta mlađeg od 15 godina; 1 KD Mamljenje djece za zadovoljenje spolnih potreba; 12 KD Iskorištavanje djece za pornografiju; 4 KD Iskorištavanje djece za pornografiju; 1 KD Iskorištavanje djece za pornografiju i 3 KD Upoznavanje djece s pornografijom. O rezultatima provedenih kriminalističkih istraživanja izviješteno je Općinsko državno odvjetništvo za mladež u Osijeku. PU osječko-baranjska nastavila je kriminalističko istraživanje zbog saznanja o kaznenim djelima počinjenim od strane drugog počinitelja.

**RATNI ZLOČINI**

Dana 8.10.2020. godine, policijski službenici Ravnateljstva policije, u suradnji s policijskim službenicima Policijske uprave osječko-baranjske i Policijske uprave vukovarsko-srijemske, su podnijeli nadležnom Županijskom državnom odvjetništvu u Osijeku, kaznenu prijavu protiv tri (3) osobe, pripadnika TO Negoslavci, u svezi postojanja osnovane sumnje da su počinili kazneno djelo „Ratni zločin protiv ratnih zarobljenika“ iz članka 122. stavak 1. OKZRH, na štetu četrnaestorice (14) hrvatskih branitelja, na način što su: tijekom Domovinskog rata, po privremenoj okupaciji grada Vukovara i okolice od strane neprijateljskih snaga, dana 20. studenog 1991. godine, u poslijepodnevnim satima, ispred hangara na poljoprivrednom dobru „Ovčara“ kraj Vukovara, formirali tzv. “špalir“, sastavljen od uniformiranih i naoružanih pripadnika TO Negoslavci i drugih srpskih paravojnih formacija, te prisilili zarobljene i zatočene hrvatske branitelje, koji su u šest (6) autobusa pristigli na lokaciju „Ovčara“, da po dolasku na lokaciju „Ovčara“ i izlasku iz autobusa prođu kroz tzv. “špalir“, koji se protezao od izlaza iz svakog od autobusa do ulaska u hangar, prilikom čega su ih grubo fizički zlostavljali na način da su ih tukli dijelovima automatskog oružja, drvenim i metalnih palicama i raznim drugim tupo-tvrdim predmetima, rukama, nogama i dijelovima vojničke opreme, nanoseći im tako teške tjelesne ozljede, uslijed čega je troje (3) oštećenika smrtno stradalo, dok su preostala 11 pretrpjela teže tjelesne ozljede.

Dana 3.3.2020. godine, policijski službenici Policijske uprave karlovačke, u suradnji s policijskim službenicima Uprave kriminalističke policije, su podnijeli nadležnom Županijskom državnom odvjetništvu u Splitu, kaznenu prijavu protiv tri (3) osobe, I.-prijavljenog zapovjednika diverzantskog voda Štaba Teritorijalne obrane Vojnić tzv. „RSK“, II.-prijavljenog, i III.-prijavljenog, obojica pripadnici navedene srpske paravojne jedinice tzv. „SAO Krajine“, u svezi postojanja osnovane sumnje da su počinili kazneno djelo "Ratni zločin protiv civilnog stanovništva" iz članka 120. stavak 1. OKZRH, na štetu četvero (4) hrvatskih civila, na način što su: dana 16.11.1991. godine učestvovali u napadu paravojnih jedinica tzv. „RSK“ na mjesto Batnoga na području općine Cetingrad za vrijeme oružanog sukoba između tzv. „JNA“ i paravojnih postrojbi tzv. „RSK“ s Hrvatskom vojskom te napada na Republiku Hrvatsku, i to I.-prijavljeni kao zapovjednik diverzantskog voda Štaba Teritorijalne obrane Vojnić tzv. „RSK“ direktno zapovijedao i neposredno rukovodio postrojbom, dok su II. i III.-prijavljeni, kao pripadnici navedenog diverzantskog voda, dolaskom u zaseok Pećine zapucali iz vatrenog oružja prema civilima u bijegu kojim prilikom su ubili dvoje hrvatskih civila te zlostavljali, ponižavali i usmrtili dvoje zarobljenih hrvatskih civila, prilikom čega je troje (3) smrtno stradalo, dok je jedna (1) osoba teško ozlijeđena uslijed ranjavanja vatrenim oružjem.

Dana 10.07.2020. godine, policijski službenici Policijske uprave zadarske, u suradnji s policijskim službenicima Uprave kriminalističke policije, su podnijeli nadležnom Županijskom državnom odvjetništvu u Splitu, kaznenu prijavu protiv jedne (1) osobe, pripadnika srpskih parapolicijskih postrojbi, inače zapovjednika „specijalnog voda SJB Obrovac“, u svezi postojanja osnovane sumnje da je počinio kazneno djelo „Ratni zločin protiv civilnog stanovništva“ iz članka 120. stavak 1. OKZRH, na štetu sedmoro (7) hrvatskih civila, na način da je: dana 18.12.1991. godine kao zapovjednik „specijalnog voda Stanice javne bezbednosti Obrovac“, provodeći politiku velikosrpske agresije na Republiku Hrvatsku, zajedno s pripadnicima tog voda, nad kojima je imao kontrolu i autoritet, predvodio napad na selo Jesenice i sudjelovao u ubojstvu hrvatskih civila, tako što je bio prisutan, ali nije učinio ništa, niti poduzeo bilo kakve radnje da spriječi pripadnike voda kojim je zapovijedao u ubojstvu spomenutih civila, koji su ih potom usmrtili hicima iz vatrenog oružja.



**IZVJEŠĆE**

**O RADU POLICIJE U 2020. GODINI**

**Prilog 2:**

**STATISTIČKI PREGLED TEMELJNIH SIGURNOSNIH POKAZATELJA I REZULTATA RADA**

**KRIMINALISTIČKE POLICIJE**

**PO POLICIJSKIM UPRAVAMA U 2020. GODINI**

**SADRŽAJ**

[1. SUZBIJANJE KRIMINALITETA 3](#_Toc34809600)

[1.1. Opći kriminalitet 7](#_Toc34809601)

[1.2. Kaznena djela terorizma, ekstremnog nasilja i ratnih zločina 20](#_Toc34809602)

[1.3. Organizirani kriminalitet 20](#_Toc34809603)

[1.4. Gospodarski kriminalitet 22](#_Toc34809604)

[1.5. Kibernetički kriminalitet 24](#_Toc34809605)

[1.6. Kriminalitet zlouporabe droga 26](#_Toc34809606)

[1.7. Kaznenopravna zaštita djece i obitelji te kaznena djela na štetu bliskih osoba 29](#_Toc34809607)

[1.8. Počinitelji kaznenih djela 30](#_Toc34809608)

[1.9. Oštećene osobe kaznenim djelima 31](#_Toc34809609)

[1.10. Kaznena djela i počinitelji prema razini kriminalističkog istraživanja 33](#_Toc34809610)

[1.11. Pregled odbačaja kaznenih djela 34](#_Toc34809611)

[1.12. Kriminalitet – po privatnoj tužbi i izostanku prijedloga 37](#_Toc34809612)

[2. POŽARI I TEHNOLOŠKE EKSPLOZIJE GDJE JE POLICIJA OBAVILA OČEVID 37](#_Toc34809613)

[3. SAMOUBOJSTVA I POKUŠAJI SAMOUBOJSTAVA 38](#_Toc34809614)

**1. SUZBIJANJE KRIMINALITETA**

Rasprostranjenost kriminaliteta po policijskim upravama



Poredbeni prikaz rasprostranjenosti kriminaliteta po policijskim upravama



Poredbeni prikaz koeficijenta razriješenosti i

rasprostranjenosti kriminaliteta po policijskim upravama



Udjeli kriminaliteta po policijskim upravama



Rasprostranjenost kriminaliteta bez kaznenih djela u prometu

****

Usporedni prikaz rasprostranjenosti kriminaliteta

bez kaznenih djela u prometu



Usporedni prikaz koeficijenta razriješenosti po policijski upravama



Broj kaznenih djela na 100.000 stanovnika po policijskim upravama



\*\* Izvor: Državni zavod za statistiku RH -  procjena broja stanovnika sredinom 2019. godine.

#### 1. Opći kriminalitet

Prikaz općeg kriminaliteta po policijskim upravama

Usporedni prikaz općeg kriminaliteta po policijskim upravama

Usporedni prikaz koeficijenta razriješenosti općeg kriminaliteta po policijskim upravama



Udjeli općeg kriminaliteta po policijskim upravama



Kaznena djela ubojstva po policijskim upravama



Usporedni prikaz kaznenih djela ubojstva po policijskim upravama

****

Kaznena djela pokušaja ubojstva po policijskim upravama



Usporedni prikaz kaznenih djela pokušaja ubojstva po policijskim upravama

****

Kaznena djela teških krađa po policijskim upravama



Usporedni prikaz kaznenih djela teških krađa po policijskim upravama



Usporedni prikaz koeficijenta razriješenosti teških krađa po policijskim upravama



Prikaz prijavljenih i razriješenih provalnih krađa prema objektima napada i po policijskim upravama



Rasprostranjenost krađa i neovlaštenih uporaba cestovnih motornih vozila po policijskim upravama



Usporedni prikaz rasprostranjenosti krađa i neovlaštenih uporaba cestovnih motornih vozila po policijskim upravama



Usporedni prikaz koeficijenta razriješenosti rasprostranjenosti krađa i neovlaštenih uporaba cestovnih motornih vozila po policijskim upravama



Kaznena djela razbojništava po policijskim upravama



Usporedni prikaz rasprostranjenosti razbojništava po policijskim upravama



Usporedni prikaz koeficijenta razriješenosti razbojništava po policijskim upravama



Kaznena djela krađa po policijskim upravama



Usporedni prikaz kaznenih djela krađa po policijskim upravama



Usporedni prikaz koeficijenta razriješenosti krađa po policijskim upravama



Poredbeni prikaz kaznenih djela protiv okoliša po policijskim upravama



Rasprostranjenost kaznenih djela protiv opće sigurnosti po policijskim upravama



#### 2. Kaznena djela terorizma, ekstremnog nasilja i ratnih zločina

Usporedni prikaz kaznenih djela terorizma i ekstremnog nasilja

po policijskim upravama



#### 1. 3. Organizirani kriminalitet

Usporedni prikaz kaznenih djela organiziranog kriminaliteta



Rasprostranjenost kaznenih djela organiziranog kriminaliteta po policijskim upravama



Počinitelji kaznenih djela organiziranog kriminaliteta

po policijskim upravama



#### 1. 4. Gospodarski kriminalitet

Usporedni prikaz gospodarskog kriminaliteta

po policijskim upravama



Počinitelji kaznenih djela gospodarskog kriminaliteta

po policijskim upravama



Usporedni prikaz korupcijskih kaznenih djela po policijskim upravama



Počinitelji korupcijskih kaznenih djela po policijskim upravama



#### 5. Kibernetički kriminalitet

Kaznena djela kibernetičkog kriminaliteta

****

Usporedni prikaz kaznenih djela kibernetičkog kriminaliteta

po policijskim upravama



Usporedni prikaz počinitelja kaznenih djela kibernetičkog kriminaliteta po policijskim upravama



#### 1. 6. Kriminalitet zlouporabe droga

Struktura kaznenih djela zlouporabe droga



Rasprostranjenost kaznenih djela zlouporabe droga

po policijskim upravama



Počinitelji kaznenih djela zlouporabe droga po policijskim upravama



Zapljena najčešćih droga po policijskim upravama



#### 1. 7. Kaznenopravna zaštita djece i obitelji te kaznena djela na štetu bliskih osoba

Poredbeni prikaz kaznenih djela na štetu djece i obitelji

(prema Katalogu kaznenih djela Uprave kriminalističke policije)



Rasprostranjenost kaznenih djela na štetu djece i obitelji

prema policijskim upravama\*



\* Prema Katalogu kaznenih djela po linijama rada kriminalističke policije (11.veljače 2019.) gornje tablice obuhvaćaju samo kaznena djela iz djelokruga suzbijanja maloljetničke delinkvencije i kriminaliteta na štetu mladeži i obitelji (kaznena djela počinjena na štetu djeteta i člana obitelji).

#### 8. Počinitelji kaznenih djela

Počinitelji kaznenih djela prema strukturi kriminaliteta u dobi struktura počinitelja\*



\*Metodologija statističkog prikazivanja počinitelja – isti počinitelj prikazan je samo jedanput u tekućoj godini i to za najteže kazneno djelo koje je počinio.

Struktura počinitelja po policijskim upravama



\*\*Od ukupnog broja počinitelja, 145 počinitelja bile su pravne osobe.

#### 9. Oštećene osobe kaznenim djelima

Dobna struktura oštećenih osoba

****

Struktura oštećenih osoba po policijskim upravama



#### 10. Kaznena djela i počinitelji prema razini kriminalističkog istraživanja

Razriješena kaznena djela po policijskim upravama prema kriminalističkoj klasifikaciji i razini kriminalističkog istraživanja (bez prometa)



#### 1. 11. Pregled odbačaja kaznenih djela

Odbačaji kaznenih djela bez prometa po policijskim upravama – struktura kriminaliteta



Prikaz odbačaja kaznenih djela bez prometa prema razlozima odbačaja



\*Razlozi odbačaja grupe ''A'' – razlozi iz članka 206. st. 1 t. 1 (Ne progoni se po službenoj dužnosti) i čl. 206. st. 1 t. 4 i Nema osnovane sumnje da je osumnjičeni počinio kazneno djelo (ne uključuje ''blagodat nesvjedočenja'') prema ZKP-u i Zakonu o sudovima za mladež

\*\* Razlozi odbačaja grupe ''B'' – svi ostali razlozi i blagodat nesvjedočenja

Stopa odbačaja u odnosu na razriješena kaznena djela bez prometa



#### 1. 12. Kriminalitet – po privatnoj tužbi i izostanku prijedloga

Kaznena djela za koja se progoni po privatnoj tužbi

Kaznena djela za koja se ne progoni – izostanak prijedloga

##### 2. POŽARI I TEHNOLOŠKE EKSPLOZIJE GDJE JE POLICIJA OBAVILA OČEVID

Požari i tehnološke eksplozije prema policijskim upravama




##### 3. SAMOUBOJSTVA I POKUŠAJI SAMOUBOJSTAVA

Samoubojstva i pokušaji samoubojstava prema policijskim upravama



Samoubojstva i pokušaji samoubojstava po spolu prema policijskim upravama






**IZVJEŠĆE**

**O RADU POLICIJE U 2020. GODINI**

**Prilog 3:**

**PRIKAZ ORGANIZACIJSKOG USTROJA**

**RAVNATELJSTVA POLICIJE U 2020. GODINI**



1. - INTERPOL - Međunarodna kriminalističko-policijska organizacija. [↑](#footnote-ref-1)
2. - EUROPOL - je skraćeni naziv za Agenciju Europske unije za suradnju u provođenju zakona, (prije se zvala Europski policijski ured i Europolova jedinica za droge). [↑](#footnote-ref-2)
3. Preuzeti svjesnu kontrolu nad životom i radom, postavljati ciljeve i raditi na njihovom ostvarenju. [↑](#footnote-ref-3)
4. Specijalna policija MUP-a RH pristupila je ATLAS mreži na II. godišnjem Forumu zapovjednika koji se održao u gradu Paralimni na Cipru (7. kolovoza 2013. godine potpisana je deklaracija o pristupanju Specijalne po­licije MUP-a RH ovu organizaciju). Atlas mrežu čini 38 specijalnih policijskih postrojbi iz 28 zemalja članica Europske unije, uključujući Švicarsku i Norvešku koje su pridružene članice. [↑](#footnote-ref-4)
5. mr. sc. Ivan Damjanović; dr. sc. Ksenija Butorac (2006.) Politika suzbijanja kriminaliteta: perspektive izvršenja kaznenopravnih sankcija; Hrvatski ljetopis za kazneno pravo i praksu (Zagreb) [↑](#footnote-ref-5)
6. - AFCOS - mreža predstavnika nadležnih tijela za koordinaciju borbe protiv prijevara na štetu financijskih interesa Europske unije. [↑](#footnote-ref-6)
7. - EMPACT- (European Multidisciplinary Platform Against Criminal Threats) Europska multidisciplinarna platforma protiv kriminalnih prijetnji. [↑](#footnote-ref-7)
8. Kaznena djela iz polja rada Službe terorizma i Službe ratnih zločina. [↑](#footnote-ref-8)
9. Povećanje broja kaznenih djela iskorištavanje djece za pornografiju iz članka 163. stavak 2 bilježi i Služba kibernetičke sigurnosti (142 kaznena djela u 2020. godini što je povećanje od 44,9% u odnosu na 98 kaznenih djela 2019. godine). [↑](#footnote-ref-9)
10. osvrtom na 2018 kada je ukupno evidentirano 1490 kaznenih djela maloljetnika, može se zaključivati o stabilizaciji maloljetničkog kriminaliteta tijekom 2020., u odnosu na prethodno razdoblje [↑](#footnote-ref-10)
11. evidentno je povećanje udjela imovinskog kriminaliteta u odnosu na 2018. za 5,5% [↑](#footnote-ref-11)
12. znakovito je istaknuti da se kazneno neodgovorna djeca u 2020. nisu pojavljivala kao počinitelji ovih kaznenih djela [↑](#footnote-ref-12)
13. Nacionalna strategija kibernetičke sigurnosti („Narodne novine“, broj 108/15) je dokument kojim Republika Hrvatska nastoji započeti sustavno i sveobuhvatno planiranje najvažnijih aktivnosti u svrhu zaštite svih korisnika suvremenih elektroničkih usluga u javnom i gospodarskom sektoru, ali i u građanstvu u cjelini. [↑](#footnote-ref-13)
14. Cryptolocker Ransomware - ucjenjivački zlonamjerni računalni program koji zaključava i čini nedostupnim datoteke korisnika. [↑](#footnote-ref-14)
15. - Erasmus - je novi program za obrazovanje, usavršavanje i mlade, koji zamjenjuje sedam (7) postojećih programa: Program za cjeloživotno učenje [Erasmus, Leonardo da Vinci, Comenius i Grundtvig], Mladi na djelu, Erasmus Mundus, Tempus, Alfa, Edulink i Program suradnje sa industrijaliziranim zemljama. [↑](#footnote-ref-15)